Beyinsaafu - 29 | Vaahaka\nބޭއިންސާފު - 29\nމޮންސްޓާ October 22, 2020\t43 Comments\nViews: 2142\t98\nބޭއިންސާފު - ޓްރެއިލަރ\nބޭއިންސާފު - 1\nބޭއިންސާފު - 2\nބޭއިންސާފު - 3\nބޭއިންސާފު - 4\nބޭއިންސާފު - 5\nބޭއިންސާފު - 6\nބޭއިންސާފު - 7\nބޭއިންސާފު - 8\nބޭއިންސާފު - 9\nބޭއިންސާފު - 10\nބޭއިންސާފު - 11\nބޭއިންސާފު - 12\nބޭއިންސާފު - 13\nބޭއިންސާފު - 14\nބޭއިންސާފު - 15\nބޭއިންސާފު - 16\nބޭއިންސާފު - 17\nބޭއިންސާފު - 18\nބޭއިންސާފު - 19\nބޭއިންސާފު - 20\nބޭއިންސާފު - 21\nބޭއިންސާފު - 22\nބޭއިންސާފު - 23\nބޭއިންސާފު - 24\nބޭއިންސާފު - 25\nބޭއިންސާފު - 26\nބޭއިންސާފު - 27\nބޭއިންސާފު - 28\nބޭއިންސާފު - 30\nބޭއިންސާފު - 31\nބޭއިންސާފު - 32\nބޭއިންސާފު - 33\nބޭއިންސާފު - 34\nބޭއިންސާފު - 35\nބޭއިންސާފު - 36\nބޭއިންސާފު - 37\nދެން ލިބުނީ ޝަޔާނުގެ މެސެޖެކެވެ. ބަލައިލާ ކިޔާލީމެވެ.\n"ދޮންތަ ކީކޭ މި ކިޔަނީ؟ އެއީ ތެދެއްތަ؟ ބައްޕަ ލުވެއިޒަށް އެހެން ހެދީ؟"\nއޮފީހުން އައިސް، އަހަރެން މިސްރާބު ޖެހީ އަހަރެންގެ ކޮޓަރިއާއި ދިމާލަށެވެ. ކޮޓަރިއަށް ވަދެ ވަދެ ހުއްޓާ، ފަހަތުން، މީހަކު ވަރަށް ބާރަށް ދޮރު ޖެހި އަޑު އިވުނެވެ. އެނބުރި ބަލައިލީމެވެ. ދޮރު ކުރިިމަތީ ހުއްޓިލައިގެން ހުރީ ޝަޔާނެވެ.\n"ގެއަށް ވަންނަ ފަހަރުވެސް ފުނޑޭ ވަރަށް ދޮރުޖަހާތި!!" އަހަރެން ނުރުހުމާއި އެކު ބުނެލީމެވެ. ޢުމުރުން ފުރާވަރަށް އެޅީއްސުރެ ޝަޔާނަށް ގެއަށް ވަދެވޭ ވަރު ވާނީ ހަފުތާއަކު ދެތިން ފަހަރުއެވެ. އަދި މިހާރު އެއްގޮތަކަށްވެސް ގެއަށް ނުވަންނަނީއެވެ. އެކުވެރިން ގާތު ނޫނީ އަޅާފައި އެހުރި ސްޓޫޑިއޯ ގަނޑުގައި ނޫނީ ނިދޭ ކަމަކަށް ނުވެއެވެ. އަހަރެންނަށްވެސް ފަޔާޒާއި ޒިހާނަށް ލިބުނު ފަދަ ޒިންމާދާރު ކުއްޖަކު ނުލިބުނީ ކީއްވެ ހެއްޔެވެ؟\n"މަގޭ ރަނގަޅު ކަމުން މި ގޯއްޗާ، ކަލޭ ހޯދާ ޙަރާމު ފައިސާގައި އަލިފާން ނުޖަހާ މިހުންނަނީ" ރުޅިވެރި އަޑަކުން ޝަޔާނު ބުނެލިއެވެ.\n"ޝަޔާނު! ތިޔަށްވުރެ ރީތިކޮށްވެސް ވާހަކަ ދެއްކޭނެއްނު؟" އަހަރެންވެސް ނުރުހުމާއި އެކު ބުނެލީމެވެ.\n"ކަލޭ ތީ ތާހިރު މީހެކޭ ރީތިކޮށް ވާހަކަ ދައްކަން.. ރަނގަޅު ބަހެއް އިވެންވެސް ކަލޭގެ ތި ހުތުރު ކަންފަތަކަށް ޙައްޤެއް ނުވާނެ!!" ޝަޔާނު ދެއަތް މުށްކަވާލާފައި ކުރިއަށްވުރެވެސް ބާރަށް ބުނެލިއެވެ. ގެ ކުނިކަހާ ސާފު ކުރަން ތިބި މީހުންގެ ނަޒަރުތައްވެސް އަހަރެމެންނަށް ހުއްޓުނެވެ. އަހަރެން މަޑުމަޑުން އެމީހުނަށް އަތުން އިށާރާތް ކޮށްލީމެވެ. އެތަނުން ދިޔުމަށެވެ. ސުކުންތެއްވެސް ލަސްނުކޮށް އެމީހުން، އެމީހަކު ކުރަން ހުރި މަސައްކަތެއް ބަހައްޓާފައި އެކި ދިމަދިމާލަށް ދިޔައެވެ.\n"މިހާރު ކޮން ރުޅިއެއް ތި ބާލަނީ؟" އަހަރެން، ސުވާލުކޮށްލީމެވެ. ޝަޔާނު އައިސް އެފަދައިން މީސްމީހުނާއި ދިމާލަށް ހަޅޭއް ލަވާނީ، ކޮންމެވެސް ކަމަކާއި ބޯ ހާސްވެގެން ކަން އެނގޭތީއެވެ. ގިނަ ފަހަރަށް އަހަރެންނާއި ގޭންގުތަކާއި އޮންނަ ގުޅުމުގެ ވާހަކައެއް އިވިގެންނެވެ.\n"ކަލޭ ތީ ހިތެއްވެސް ނެތް މީހަކީތަ؟ ބަލަ ކަލެޔަށް ފައިދާހުރި ކަމެއް ޖެހުނީމަ އެހީވަނީ އުޒެއިރެއް ނޫނޭ!! ފަޔާޒުބެއާއި ޒިހާނުބެ! ކަލޭގެ އަމިއްލަ ރަޙުމަތްތެރިންނަށް ރަޙުމްކުރަން ނުދަންނަ ތާނގަ، މަގޭ އެކުވެރިންނާއި ނުބެހިބަލަ.. ކަލެޔަށް ރަނގަޅަށް އިނގޭނެ މަ އޭނަ ދެކެނީ އަމިއްލަ ބޭބެއަކަށްވުރެވެސް ގާތް މީހެއްގެ ގޮތުގައި ކަން.." ޝަޔާނު އަހަރެންނާއި ދިމާލަށް އިނގިލި ދިށްކޮށްކޮށްފައި ހަޅޭއް ލަވަމުން ދިޔައެވެ. މާޒިން ބުނީބާއެވެ؟ އެވަރަށް އިންޒާރު ދިނީމާ ވެސް އަޑު ނޭހީތާއެވެ.\n"މިހާރު މާޒިން ކީކޭ ކީ؟" އަހަރެން ސުވާލުކޮށްލީމެވެ.\n"މާޒިން އެއްޗެކޭ ކިޔަން ޖެހޭތަ؟ ކަލޭގެ ދޮށީ ދަރި މަށަށް ގުޅާފަ ކިޔައިދިނީ ކަލޭ ލުވެއިޒަށް ހަދާފަ ހުރި ގޮތުގެ ވާހަކަ!" ދޮރު ކައިރީގައި ހުރި މޭޒުމަތީ ބަހައްޓާފައި ހުރި މާ ވަށި، އަތުން ޖަހާ ވައްޓާލަމުން، ޝަޔާނު ބުނެލިއެވެ. ވެއްޓި މާބްލް ޓައިލްސް ތަކުގައި ޖެހި ވަށި ތަޅައިގެން ދިޔަ އަޑު މުޅި ގޭތެރޭ ގުގުމާލިއެވެ.\n"މަ މިއޮތް ހާ ޒަމާނު ލުވެއިޒާ ހަތަރު ކަޅި ހަމަކުރަން ނުކެރިފަ ހުރީ.. ޝާނާގެ މުޑުދާރުކަން ލުވޭޒަށް ނޭނގެނީއޭ ހިތާ... އެކަމު ވީ ގޮތް އަދި އެއަށްވުރެ މާ ދެރައެއްނު؟ ދެން މިހާރު މަށަށް ކިހިނެއް ކެރޭނީ ގެއިން ނުކުންނަންވެސް؟؟ މަ ހިއެއް ނުކުރަން ތީ ތިހާ ނުލަފާ މީހެއް ކަމަކަށް.." ޝަޔާނު ބުނެލިއެވެ. ދެން އައިސް އަހަރެންގެ ގަޔަށް ބޮލަށްވެސް އަރައިގަނެފާނެއެވެ. އިޙުތިރާމުގެ ކުޑަ މިންވަރެއްވެސް ދަސްވެފައި ނެތީއެވެ.\n"ލުވެއިޒު ޝާނާ ކައިރީ ކިޔާލީ ދޯ!" ލުވެއިޒުވެސް އިންޒާރު އަޑު ނޭހީއޭ ހިތަށް އައުމުން، ހިތަށް ވެރިވި ރުޅިވެރިކަމާއި އެކު ބުނެލީމެވެ.\n"ކިޔާލީ ހެއްޔޭ؟ އަދިވެސް ކުށްވެރިވަނީ ލުވެއިޒުތަ؟ ހަނީމޫނަށް ގޮސް، ނުތިބެވިގެން އައިސް އެތިބީ މާލޭގަ!! ކަލޭ ތި އުޅެނީ މަށަަށް ލިބުނު ހަމައެކަނި ރަޙްމަތްތެރިންގެ ގުޅުންވެސް ހަލާކު ކުރަންތަ؟" ޝަޔާނު މިފަހަރު ހޫރާލީ މާ ވަށްޓެއް ނޫނެވެ. އެ ބަހައްޓާފައި ހުރި މޭޒުވެސް ފައިން ޖަހާ ވައްޓާލިއެވެ. އަޑުފަށްގަނޑު ކެނޑިގެން ނުގޮސް އިރުކޮޅަކު ގުގުމަ ގުގުމާ ހުއްޓެވެ.\n"ރާއްޖޭގައޭ؟؟ ކޮބާ؟!!" އާ ޚަބަރަކަށްވުމުން ސުވާލުކޮށްލީމެވެ.\n"އެއީ ކަލެޔާ ބެހޭ ކަމެއް އަދި ބެހެވޭނެ ކަމެއްވެސް ނޫން!!" ޝަޔާނު އަޑަށް ބާރުލާފައި ބުނެލިއެވެ.\n"ކަލޭ މާ ކަންތައް ފަލަ ކުރަންޏާ، ކަލެޔާ ދެކޮޅަށް މައްސަލަ ހުށައަޅާ، ކަންކަން ފަޅާ އަރުވާލާނީ، މަ! ލުވޭޒަށް ނުކެރުނަސް މަށަށް ކެރޭނެ.." ޝަޔާނު އިތުރުކޮށްލިއެވެ. އަހަރެންގެ ރުޅިވެރިކަންވެސް ދިޔައީ ހިނދެއް ހިނދަކަށް އިތުރުވަމުންނެވެ. ލިބުނު ހަމަ އެކަނި ފިރިހެން ދަރިފުޅަށް މި ނޫންގޮތަކަށް އުޅެން ނޭނގުނީ ކީއްވެ ހެއްޔެވެ؟ ލުވެއިޒު ނޫނީ މާއިޒް ނުވަތަ އެ މާޒިންވެސް ބޮޑު މީހަކާއި ދިމާލަށް ވަކިން ޚާއްސަކޮށް ފަޔާޒު ނޫނީ ޒިހާނާއި ދިމާލަށް ރުޅިއައިސްގެން އެހެން އެއްޗެހި ކިޔަނިކޮށެއް ނުދެކެމެވެ. ޝަޔާނަށް އެ ފަދަ އުޅުމެއް އުޅެން ނޭނގުނީ ކީއްވެ ހެއްޔެވެ؟\n"މަ ކަލޭ ބަލާ ބޮޑުކޮށް ތި ވަރު ކޮށްފަ ތި ހުރީ ލިބުނުހާ ހިނދަކު ޒުވާބު ކުރާކަށް ނޫނޭ!!" އަހަރެން ބުނެލީމެވެ.\n"މަ ބަލާ ބޮޑު ކުރީއޭ.. ކަލޭ؟! ދެން ތީ ހާދަ ހެއްވާ ވާހަކައެކޭ! މަ ބައްޕައޭ ކީ ލުވޭޒާ ޒިންގެ ބައްޕައަށް.. ތީ މަ ދަންނަ މީހެއްވެސް ނޫން. މަ ކައިބޮއި ނިދީވެސް އެމީހުން ކައިރީގަ.. ކަލޭ މަ ފެންނަ ކަމަށްވެސް ހަދާނީ، ވިޔަފާރިއާއި ހަވާލުވާނެ މީހަކު ނެތުނީމަ.. އަދި ކިޔާނެ މާޒާ ލުވޭހާ މަ ޒިންމާދާރު ނުވީ ކީއްވެހޭ؟ އެމީހުންގެ މައިންބަފައިން ހޯދަނީ ޙަލާލު ފައިސާއޭ! މަ ނޫޅެން ކައެގެ ތި މަސްތުވާ ތަކެތީގެ ވިޔަފާރި ކުރި ނޭރުވިގެނެއް!!!" ޝަޔާން އަހަރެންނަށް ވުރެ ބާރަށް ބުނެލިއެވެ. އައި ރުޅި ބުނެދޭންވެސް ދައްޗެވެ. ވިޔަފާރީގެ މުހިންމު ކަމާއި މިއާއި ޙަވާލުވާން ހުރީ ޝަޔާނުކަން ޝަޔާނަށް ވިސްނޭނީ ކޮން ދުވަހަކު ހެއްޔެވެ؟\n"ޝަޔާނު!! ދެން މީގެ ފަހުން މިގެއަށް ވަދެގެން ނުވާނެ!" އާދެވުނު ރުޅީގައި އަހަރެން ވަރަށް ބާރަށް ބުނެލީމެވެ. ޝަޔާނެއް ކަމަކު އަހަރެންގެ މޫނު މައްޗަށް ބަސްބުނުމުގެ ޙައްޤެއް ނޯންނާނެއެވެ.\n"މަ ނޫޅެމޭ މި ތަނަށް ވަންނަ ހިތަކުންވެސް! މަ ކަލޭ ކުރިމައްޗަށް އަރާކަށްވެސް ބޭނުމެއް ނޫން... މަށަށް މީގެ ފަހުން ދަރިއޭވެސް ކިޔައިގެން ނުވާނެ!!" ދެ ދަތްޕިލަ ފިތްތާލައިގެން ހުރެ ޝަޔާނު ބުނެލިއެވެ. ބަން ލާފައި ދޮރު ޖަހާފައި ދަންދެން އަހަރެންވެސް ރުޅިވެރިކަމާއި އެކު ބަލަހައްޓައިގެން ހުރީމެވެ.\nދެއަތް ބާރަށް މުށްކަވާލާފައި، އަހަރެން އަހަރެންގެ ކޮޓަރިއަށް ދިޔައީމެވެ. ކަރުގައި އޮތް ޓައީ ދޫކޮށްލުމަށް ފަހު، އަހަރެން އިށީނީ ކޮޓަރީގެ މެދުގައި ހުރި އެނދުގައެވެ. ފޯނު ނެގީމެވެ. ޝާނާގެ ނަންބަރަށް ގުޅަން ފިތާލީމެވެ. ޝަޔާނު، ޝާނާ ރާއްޖޭގަ އެބަ އުޅެޔޭ ބުނުމުން، އެއީ ކިހިނެއް ވެގެން އުޅޭ ކަމެއްތޯ ބަލަން އަހަރެން ބޭނުންވީއެވެ. މިވަގުތު ހުރީ ކޮން ތާކުތޯ ބަލަން ބޭނުންވީއެވެ.\n"ބައްޕަ ދެން މަށަށް ގުޅާނެ ކަމެއް ނެތް!! މަ ހިއެއްވެސް ނުކުރަން..." ފޯނު ނެގުމާއި އެކު އިވުނީ ޝާނާގެ ރުއިމުގެ އަޑެވެ. ހިތުގައި ރިއްސާލިއެވެ. ޝަޔާނު ކޮންމެ ގޮތަކަށް އުޅުނަސް، ޝާނާއަކީ އަބަދުވެސް އަހަރެންދެކެ ލޯބިވެ އިޙުތިރާމު ކުރި ކުއްޖެކެވެ. އެފަދަ ގޮތަކަށް ވާހަކަ ދެއްކިވެސް އެއީ ފުރަތަމަ ފަހަރެވެ.\n"ބައްޕަ ހުރިހާ ކަމެއްވެސް ކުރީ ޝާ އަށް ރަނގަޅަކަށް.." އަހަރެން މަޑުމަޑުން ބުނެލީމެވެ. އެއިރުވެސް ޝާނާ ދިޔައީ ގިސްލަމުންނެވެ.\n"ދޮގު ތި ހަދަނީ.. ހުސް ދޮގު!! ބައްޕަ އަބަދުވެސް ތި ވިސްނަނީ އަމިއްލަ ޤަދަރާ ޢިއްޒަތަށް!! މަށަށް އިނގޭ މަށަށް ކުރެވުނީ ކުށެއްކަން.. އޭގެ އަދަބު ލިބެން ޖެހޭނީ މަށަށް.. ލުވޭ އަކަށް ނޫން.." ޝާނާ ބުނެލިއެވެ.\n"ޝާ..." އަހަރެން މަޑުމަޑުން ގޮވާލީމެވެ. ޝާނާ ރުއިން ހުއްޓުވާނެ ގޮތެއް ނުވިސްނުމުންނެވެ. ގެނެސް ބައްދާލެވުނީހީވެސް ގާތުގަިއ ހުރި ނަމަ ނޫންހެވެ؟\n"މަ ކިހިނެއް ދެން ދިރި އުޅޭނީވެސް؟ ލުވޭ މިހާރު ކުރިއަށްވުރެވެސް މަ ދެކެ ފޫހިވާނެ... ކޮއްކޮވެސް މަށާ ވާހަކައެއްވެސް ނުދައްކާ.. މަ ބޭނުމެއް ނޫން މިހެން އުޅޭކަށް..." ރޮމުން، ޝާނާ ބުނެލިއެވެ.\n"ޝާ... ހުރިހާ ކަމެއްވެސް ރަނގަޅުވާނޭ.. ތިކަން ބާއްވާފަ ކުރިންވެސް އުޅުނު ގޮތަށް އުޅުނީމަ އެ ނިމުނީނު..." އަހަރެން ބުނެލީމެވެ.\n"ނޫން.. އެއްވެސް ކަމެއް ރަނގަޅެއް ނުވާނެ... މަށަކަށް ނުކެރޭނެ، މި ދަރި ލައްވާ ލުވެއިޒަށް ބައްޕަ ކިޔުއްވާކަށް.. ލުވެއިޒުވެސް ބޭނުމެއް ނުވާނެ، ދަރިފުޅާއޭ ކިޔާފަ ގޮވާލާކަށެއް... މަ ބޭނުމީ ދާން.. ގެއަށް ދާން..." އުނދަގުލުން ވާހަކަ ދައްކަމުން ޝާނާ ބުނަމުން ދިޔައެވެ. ޝާނާ ރޮމުން ދިޔުމުން އަހަރެންނަށްވެސް ވާހަކަ ދައްކާކަށް ފަސޭހައެއް ނުވިއެވެ.\n"ޝާ ދަރިފުޅު ބޭނުމިއްޔާ އާދެބަލަ ގެއަށް.. ދަރިފުޅު ކޮންތާކުތަ ތި ހުރީ؟" އަހަރެން ސުވާލުކޮށްލީމެވެ. ޝާނާގެ ރުއިން ހުއްޓުވުމަށް އަހަރެން ނުކުރާނެ ކަމެއް މި ދުނިޔެ މައްޗަކު ނުވާނެއެވެ. ލުވެއިޒަށް މަޖުބޫރު ކުރީވެސް އަދި އަނިޔާ ކުރީވެސް ޝާނާގެ އުފަލަށްޓަކައެވެ. ދެންވެސް ކުރަން ޖެހުނު ކޮންމެ ކަމެއް އަހަރެން ކުރާނަމެވެ.\n"ތި ގެއަކަށް މަށެއް ނުދާނަން.. މަ ބޭނުމީ މާ ދުރަށް ދާން.. މި ދުނިޔޭންވެސް ދާން.." ޝާނާ ބުނެލިއެވެ.\n"ޝާ މޮޔަ ވާހަކަ ނުދައްކާ.. ދެން ހުއްޓާލާ..." އަހަރެން ބުނެލީމެވެ.\n"މަ މީ މޮޔައެއް ނޫންތަ؟ ތީ ވެސް މޮޔައެއް ނޫންތަ؟ މީ މޮޔަ ދުނިޔެއެއް!! މަ ބޭނުމެއް ނޫން މިތާ އުޅޭކަށެއް..." ޝާނާ އަޑަށް ބާރުލައިފައި ބުނެލިއެވެ. ގިނައިރު ރުއިމުގެ ސަބަބުން އެ އަޑުވީ ކުރަކި ވެފައެވެ.\n"ޝާނާ.." ވަރަށް ލޯބިން އަހަރެން މަޑުމަޑުން ގޮވާލީމެވެ.\n"ތިހެން ވާހަކަ ދައްކާނެ ކަމެއް ނެތް! ތީ ހަޑި މީހެއް.. މަ ލުވެއިޒު ދެކެ ހާދަ ލޯތްބެއް ވީމޭ. ލުވޭއަށް އެހެން ހަދާކަށް ނުވާނެއްނު؟ އޭނަ ކުރި ކުށެއް ކޮބާ؟ ތީ ހާދަ ގޯސް މީހެކޭ.." މިފަހަރު ޝާނާ ވާހަކަ ދެއްކި ގޮތުން އަހަރެން ހިތްހަމަ ނުޖެހުނެވެ. ކުޑަކޮށް ބާރަށް ޝާނާގެ ނަމުން ގޮވާލީމެވެ.\n"މަށަށް ދެން ގޮވާނެ ކަމެއްވެސް ނެތް... މިއަދަށް ފަހު ތި އަޒީމުގެ އަންހެން ދަރިއެއް ނުހުންނާނެ.. ވަރަށް ސަލާން... މި ދުނިޔެއަށްވެސް ސަލާން.. އެންމެނަށްވެސް ސަލާން.." ޝާނާ، ރުޅިވެރިކަމާއި އެކު ރޮމުން ބުނެލިއެވެ. އަހަރެންނަށް އިތުރު އެއްޗެކޭ ބުނާނެ ފުރުސަތެއް ނުދީ ޝާނާ ފޯނު ކަނޑާލީއެވެ. ދެން ގުޅުމުން ނުވެސް ނެގިއެވެ.\nވީ ދެރައިންނާއި ހިތަށް ވެރިވި މާޔޫސްކަމުން، ފޯނުވެސް އެނދުމައްޗަށް ހޫރާލީމެވެ. ދެދަރިންވެސް އަހަރެންނާއި ރުޅި ހަދާފައި އެ ދިޔައީއެވެ. ހަދާނެ ގޮތެއް ކުށްވެރިކުރާނެ މީހަކުވެސް އަހަރެންނަކަށް ނޭނގުނެވެ. އަނެއްކާވެސް ލުވެއިޒަށް ގޮތެއް ހަދައިފިނަމަ، ޝާނާ އިތުރަށްވެސް އަންނާނީ ރުޅިއެވެ.\nބޮލުގައި ދެ އަތުން ހިފާއްޓާލައިގެން އިންދާ ޝަޒިއްޔާ ކޮޓަރިއަށްވަނެވެ. އައިސް ހުއްޓިލީ އަހަރެެންގެ ކުރިމަތީގައެވެ.\n"ކާކު ގުޅީ؟ ކިހިނެއްވެފަ ތީނދީ.. ގެއަށްވެސް އެއޮތީ ކޮން ރޯޅިއެއް އަރާފަ؟ ޝަޔާނާ ދެމީހުން އަނެއްކާވެސް ތަޅައިގަތީ ދޯ؟" ހިތްހަމަ ނުޖެހުމާއި އެކު ޝަޒިއްޔާ ބުނެލިއެވެ. ޝަޒިއްޔާ އަބަދުވެސް ކުރާ ޝަކުވާއަކީ އެއީއެވެ. 'އަހަރެންގެ ސަބަބުން' ޝަޔާނު ގެއަށް ނާންނަ ޝަކުވާއެވެ. ޝަޔާނު ރަނގަޅަށް ތަރުބިއްޔަތު ވެފައި ނުވުން އެއީ އަހަރެންގެ ކުށް ހެއްޔެވެ؟\n"ޝާނާ އެބަ އުޅޭ މާލޭގަ.. ކޮންތާކު ކަމެއް ނުބުނި.. ފަހުން ގުޅާލާތި." އަހަރެން މަޑުމަޑުން ބުނެލީމެވެ.\n"މާލޭގައޭ؟! އެއީ ކިހިނެއް.. ކީއްވެ؟" ހާސްކަމާއި އެކު ޝަޒިއްޔާ ސުވާލުކޮށްލިއެވެ.\n"ލުވޭޒު ކަންތައް ފަޅާއެރީ.." ފުން ނޭވާއެއް ދޫކޮށްލަމުން އަހަރެން ބުނެލީމެވެ.\n"ޕިސްޕިސްޕިސް، މަ އޭރުވެސް ބުނީމެއްނު ތި ސަކަރާތް ޖަހާނެ ކަމެއް ނެތޭ.." ބޯ ހޫރުވާލަމުން ޝަޒިއްޔާ ބުނެލި ގޮތް އަހަރެންނަށް ކަމަކު ނުދިޔައެވެ. ހުރިހާ އެންމެން އަހަރެން ކުށްވެރި ކުރަނީ ކީއްވެ ހެއްޔެވެ؟\n"ބަލަ މަ ޝާނާއަށް ރަނގަޅަކަށް ކުރި ކަމެކޭ އެއީ.. ކަލޭވެސް ރަނގަޅަށް ދަރިން ބެލިނަމަ މިހެނެއް ނުވީހެއްނު؟" ޝަޒިއްޔާވެސް އަހަރެންނާއި ދެކޮޅަށް އެރުމުން، އާދެވުނު ރުޅީގައި އަހަރެން ބުނެލީމެވެ. އިނދެ އެކުގައި މި އުޅެނީ ލިބުނު ހާ ހިނދަކު ޒުވާބު ކުރާކަށް ނޫނެވެ. ދެދަރިން އަހަރެންނަށް ހިތު ހުރިހާ ގޮވާލާފައި ދިޔުމުން، އަނބިމީހާއަށްވެސް އަރަން އެނގުނީ އަހަރެންނާއި ދެކޮޅަށެވެ.\nޝަޒިއްޔާ އެއްޗެއް ނުބުނެ ބަލަހައްޓައިގެން ހުއްޓެވެ. އަހަރެންވެސް އިތުރު އެއްޗެކޭ ބުނާކަށް ނުހަދަމެވެ. ބޭލި ޓައީ އެނދުމައްޗަށް ދޫކޮށްލާފައި، ގަމީސް ރަނގަޅުކޮށްލަމުން، އަނެއްކާވެސް ދޮރާއި ދިމާލަށް މިސްރާބު ޖެހީއެވެ. ނުކުމެގެން ދާށެވެ. ބޯ ހަމަ ޖައްސާލާށެވެ.\nދާނެ ތަނަކާއި ބައްދަލު ކުރަންޖެހޭ މީހަކު ވިސްނަމުން އަހަރެން ބޭރަށް ނުކުތީމެވެ. އަދި އެއަށްފަހު އަހަރެން މަޑުމަޑުން ކާރަށް އަރާ، ދުއްވާލީ ޓަންގްސްޓެނާއި ދިމާލަށެވެ. އެއީ އަހަރެންގެ މިލްކުވެރިކަމުގައި އޮތް އަހަރެން އެންމެ ހިތްހަމަ ޖެހޭ ހޮޓެލެވެ. ބޯ ހަމަ ޖައްސާލަން އެންމެ ކަމުދާ ހިޔާވެއްސެވެ.\nހޮޓެލުގެ އެންމެ މަތީ ފަންގިފިލާގައި ހުރި އަހަރެންނަށް ޚާއްސަ ބަޔަށް ވަނުމަށް ފަހު، އަހަރެން ފުރަތަމަވެސް ފޯނު ނަގާ ނަންބަރަކަށް ޑައިލް ކޮށްލީމެވެ. އުޒެއިރު ކޮންމެވެސް ތާކުން އަހަރެންނަށް ހޯދައިދިން ހެކަރެކެވެ. ހާރިސްއެވެ.\nޢާންމުގޮތެއްގައި ދެތިން ރިންގުތެރޭ ފޯނު ނަގާ މީހާ، ފޯނަށް ޖަވާބު ދިނުން މި ފަހަރު ލަސްވިއެވެ. ރިންގުވެވެފައި އެންމެ ފަހުން ކެނޑުނީއެވެ. މި ވީހާ ދުވަހުވެސް ފުރަތަމަ ފަހަރުއެވެ. އެހެނެއް ކަމަކު އަހަރެން ހިތްހަމަ ނުޖެހުނެވެ. ބޮޑު އަގުން ހާރިސަށް ފައިސާ އޮއްސައިދެނީ އަހަރެންނެވެ. އަހަރެން ގުޅުމުން ފޯނު ނުނެގޭނެ ސަބަބެއް އޮވެގެން ނުވާނެއެވެ.\nފުން ނޭވާތަކެއް ލަމުން، ސޯފާގައި އިށީނދެ އަނެއްކާވެސް ހާރިސަށް ގުޅީމެވެ. މި ފަހަރުވެސް ޖަވާބެއް ނުލިބުނެވެ. ދެންވެސް ޖަވާބު ނުލިބޭނެޔޭ ހިތާ އަހަރެން މޭޒު މަތީގައި ފޯނު ބާއްވާލީމެވެ. އަދި ކުރިއަށްވުރެވެސް ބޮޑަށް ސޯފާގައި ހަމަ ޖެހިލަމުން ދިރިއުޅުމާއި މެދު ވިސްނާލީމެވެ.\nވިޔަފާރީގައި އަހަރެންނަށް ލިބޭ ކާމިޔާބީތައް ވަނީ ހައްތަހާ ގިނައެެވެ. ސީޕޯޓު ލިބުނު ފަހުން، އެތެރެ ކުރެވޭ އެތިކޮޅުވެސް ގިނައެވެ. ލިބޭ އާމްދަނީ ބޮޑެވެ. އެހެނަސް އަހަރެންނަށް ލިބޭ ނުތަނަވަސްކަން މި ވަނީ ބޮޑެވެ. ބަޔަކަށް ފަޅާ ނާރާނެހެން، މަސްތުވާތަކެތި އެތެރެ ކުރުން އަަހަރެން އުންމީދު ކުރިހާ ފަސޭހަ ކަމަކަށް ނުވިއެވެ. ވިޔަފާރީގައި މަކަރު ހަދާ ވާހަކަ ބަޔަކު މީހުން ފެށިގޮތަށް ފަނޑިޔާރު ގެއަށްވެސް ގެންގޮސްފިއެވެ. އަހަރެންގެ ހާމަ ވިޔަފާރިއާއި އަނދިރި ވިޔަފާރިވެސް ވަނީ ގެއްލުމެއްގެ ތެރޭގައެވެ. ފިކުރު ގިނަވެފައިވި ހިނދު ޝާނާވެސް ނުބައި ބޮނޑިއެއް ބުއީއެވެ. ބަލިވެ އިން އިރު ލުވެއިޒްގެ ދަރިއެއް ނަމަވެސް އަހަރެންނަށް އިތުރު ގަނޑެއް ގަންނާކަށް ނުޖެހުނީހެވެ. ރުޅި އާދެވުނަސް، ދަރިފުޅުގެ ޙައްްޤާއި އަމިއްލަ ގަދަރަށް ޓަކައި، ލުވެއިޒަށް މަޖުބޫރު ކުރަން މަޖުބޫރުވީއެވެ. ކުރެވުނު ކަންތައްވެސް މި ދިޔައީ އަހަރެން އުންމީދު ކުރިހެން އޮމާންކޮށެއް ނޫނެވެ.\nއެ ހުރިހާ ކަމަކަށްވުރެ އަހަރެންގެ ޚިޔާލާއި ފިކުރުގެ ހަމަޖެހުން ނަގާލަނީ މާއިޒްގެ ފިކުރެވެ. އަހަރެން އެދުނުހެން އެކަންވެސް ކާލިންގެ ބޮލަށް ޖެހޭ ގޮތެއް ނުވިއެވެ. ޅަ މާޒިން ކުއްލިއަކަށް ފުރާ ފުރިހަމަވެ ކަންކަން ތަޙުޤީގު ކުރަން ފެށީއެވެ. އެންމެ ފަހުން ޙަޤީގަތާއި ހަމައަށްވެސް ވާސިލް ވީއެވެ. އެނގުނު ގޮތެއް، މައުލޫމާތު ހޯދި ތަނެއް އަހަރެންނަށް ވިސްނައިގަންނާކަށްވެސް ނޭނގެއެވެ. ބިރު ދެއްކިއްޖެއެވެ. އިތުރު ރޭވުންތައްވެސް ރޭވިއްޖެއެވެ. އެހެނަސް އެކަންކަމުންވެސް އަހަރެެންގެ އެ ބޮޑު ސިއްްރު ދެމިއޮންނާނީ ކިހާ ދުވަހެއް ވަންދެން ކަމެއް ނޭނގެއެވެ.\nވިސްނަން ބޭނުންނުވިޔަސް އަހަރެން މާޒީގެ ޞަފުޙާތަށް ކިޔާލުމަށް، ޚިޔާލުތަކަށް ތަން ދިނީމެވެ. އެންމެ ކުޑަ އިރުއްސުރެ އަހަރެން އުޅުނު ގޮތެވެ. އެހީވާން ގާތުގައި ތިބި ދެ ރަޙްމަތްތެރިންނެވެ. މައްސަލަތައް ފެންމަތިވާން ފެށި ހިސާބެވެ. އަމިއްލަ އެދުމަކަށްޓައި އަރައިގަންނަ މަޖުބޫރިވި ކަންތައްތަކެވެ.\nއަހަރެންނަކީ އެންމެ ޅައިރުއްސުރެވެސް، މަގުމަތީ ދިރިއުޅުމަށް ލޯބި ކުރި މީހަކީމެވެ. އެ މިނިވަންކަންވެސް ލިބިފައިވުމުން، އޭގެ ބޭނުން އަހަރެން ހިފީމެވެ. ޙަޤީގަތުގައި އަހަރެން ވިޔަފާރިއަށް ލޯ ހުޅުވައިދިނީ އެ އުޅުމުގެ ތެރެއިންނެވެ. ވިޔަފާރި ދަސްވީވެސް އެ މާހައުލުންނެވެ.\nޒިހާނާއި ފަޔާޒަކީ، ސުކޫލު ދަޢުރުގައި އަހަރެެންނާއި ދިމާވި ދެ ރަޙްމަތްތެރިންނެވެ. ފަޔާޒަކީ މުއްސަނދި ޢައިލާއަކުން އައިސް ހުރި ކިޔެވުމަށްވެސް މޮޅު މީހެކެވެ. އެއާއި ޚިލާފަށް އަހަރެންނާއި ޒިހާނު ނިސްބަތްވީ މެދު ފަންތީގެ އާއިލާތަކަކަށެވެ. އެހެނަސް ޒިހާނުވެސް ކިޔެވުމަށް ގަދައަޅާ މަސައްކަތް ކުރިއެވެ. އަހަރެންވެސް ވީ ވަރަކުން އެކަމައިގެން އުޅުނީމެވެ.\nއެކުގައި އުޅެވުމުން، އެކި އެކި ސަބަބުތަކާއި ހުރެ އެކުވެރިވެ ގާތް މިތުރުންނަށް އަހަރެމެން ބަދަލުވީ ވަރަށް ކުޑަ އިރުއެވެ. ސުކޫލު ދައުރުގައި ކިޔެވުމަށް ފަރުވާތެރި ވާން ޖެހުނު އިރު އަހަރެމެންގެ ގުޅުން ވީ ވަރަށް ވަރުގަދަވެފައެވެ. ސުކޫލު ދައުރު އަހަރެމެން ނިންމާލީ ނުހަނު ކާމިޔާބު ކަމާއި އެކީގައެވެ.\nއަހަރެން މަސްތުވާތަކެއްޗަށް ތަޢާރަފުވީ އެ ދުވަސްވަރެވެ. ފުރަތަމަ ބޭނުން ކުރީމެވެ. އެހެނަސް އަހަރެން އެއަށް ދެއްވެއް ނުހިފިއެވެ. އެއަށްވުރެ މޮޅު ވިސްނުމެއް ލިބުނީއެވެ. އެއަށް ނެތް ވަރުން ޚަރަދު ކުރުމުގެ ބަދަލުގައި އަހަރެން ފެށީ އޭގެ ވިޔަފާރި ކުރާށެވެ. ފައިސާ ހީވީ ކަޅު ވިލާގަނޑަކުން އޮއްސާލި ބޮޑު ތިކި ވާރޭ ހެންނެވެ. ސިއްރުން ކުރަންފެށި ވިޔަފާރި، މިސްރާބު ޖެހީ ކާމިޔާބީއާއި ދިމާލަށެވެ.\nޒިހާނު މެނާއި އެކު އަހަރެންވެސް މަތީ ތަޢުލީމު ހާސިލްކުރަންފެށީމެވެ. ކުރެވުނު ވަރަކުން ސިއްރުން ވިޔަފާރި ކުރަމުންނެވެ. އަދާއި ހަމައަށްވެސް ސިއްރު ކުރާ ފަދައިންނެވެ.\nދެކުނު ހުވަފެންތަކާއި އެއްގޮތަށް، ފަޔާޒު ފެށީ ރިސޯޓު ހިންގުމެވެ. ޒިހާނު އިޙްތިޔާރު ކުރީ ރެސްޓޯރެންޓާއި ކެފޭ ހިންގާށެވެ. ހޮޓެލް ކުންފުންޏެއް އުފެއްދީ އަހަރެންނެވެ. މަސައްކަތް ކިތަންމެ ބުރަ ނަމަވެސް، އަހަރެމެން ފަސް ނުޖެހި ކުރިއަށް ދިޔައީމެވެ. އެކެއްގެ ވިޔަފާރިވެސް ދަށްވިޔަ ނުދީ ދިވެހިރާއްޖެއަށް ނަން މަޝްހޫރު ބަޔަކަށް ވީ އެކުއެކީއެވެ.\nފަޔާޒު ލިމާއާއި ކައިވެނި ކުރުމުން، އަހަރެންވެސް ދިރިއުޅުމެއް ފަށަން ވިސްނީމެވެ. އެއިރު ރައްޓެހިވެގެން އުޅުނު ޝަޒިއްޔާ ގާތު އިންނަން އެހީމެވެ. އަހަރެމެންގެ ކައިވެންޏަށް މާ ގިނަދުވަސްތަކެއް ނުވެ އުޅެނިކޮށް ޒިހާނުވެސް ކައިވެނި ކުރިއެވެ. އެންމެ ފުރަތަމަ ދަރިޔަކު ހޯދީވެސް އެމީހުނެވެ. ލިބުނީ ފިރިހެން ކުއްޖެކެވެ. މާއިޒެވެ.\nއަހަރެންވެސް އަދި ފަޔާޒުވެސް އެހާ އަވަހަށް ދަރިއަކު ހޯދަން ބޭނުމެއް ނުވިއެވެ. ކުޑަ ކުޑަ މާއިޒް ބޮޑުވަމުން އަންނަތަން ބަލަން ތިބީމެވެ. ކުރިމަގާއި މެދު އެއިރު އަހަރެންނަށް ރަނގަޅަށް ވިސްނާނުލެވުނީއެވެ. އޭގެ ހަތަރުވަރަކަށް އަހަރު ފަހުން ލިމާ ބަލިވެއިނެވެ. ހަމަ އެ އަހަރު ފަހުކޮޅު ޝަޒިއްޔާވެސް އަހަރެންނަށް އުފާވެރި ޚަބަރެއް ދިނެވެ. ހެވި ދިލިފައި އަހަރެމެން ތިބީމެވެ.\nފަޔާޒަށްވެސް ލިބުނީ ފިރިހެން ކުއްޖެކެވެ. ނަމަކަށް ކީ ލުވެއިޒެވެ. މާއިޒު ކުޑަކުޑަ ލުވެއިޒް ގާތު ބައިންދައިގެން ތިބެ، ފަޔާޒުމެން ދައްކާ ވާހަކަތަކުން އަހަރެންނަށް އަހަރެންގެ ދަރިފުޅަށް ކުރެވުނު އިންތިޒާރުގެ ދުވަސްތައް ދިގުހެން ހީވާން ފެށިއެވެ. އެމީހުން އަބަދާއި އަބަދުމެ ދައްކަމުން ދިޔައީ ގައިބާރު ދެރަވާ ދުވަހު ލުވެއިޒާއި މާއިޒް، އެމީހުންގެ ވިޔަފާރިއާއި ހަވާލުވާނެ ވާހަކައެވެ. އެމީހުންގެ ދިރިއުޅުމަށް ކުރާ އުންމީދުތަކުގެ ވާހަކައެވެ. އަހަރެންވެސް އެ އުންމީދުތައް ކުރުމުގައި ބައިވެރިވީމުއެވެ.\nހިތަށް ނުތަނަވަސްކަން ވެރިވާން ފެށީ، އަހަރެންގެ ފުރަތަމަ ދަރިފުޅު ދުނިޔެއަށް އުފަންވުމާއި އެކުއެވެ. ލިބުނީ އަހަރެން ބޭނުންވި ފަދައިން ފިރިހެން ދަރިއެއް ނޫނެވެ. ލޯބި ލޯބި އަންހެން ކުއްޖެކެވެ. ހިތުގެ ކަނެއްގައި ތަފާތު ވިންދެއް ޖަހާކަން އިހުސާސްވި ނަމަވެސް، އެކަމުގެ އަސަރެއް އުޅުމަށް ފޯރިޔަ ނުދީ އަހަރެން އުޅުނީމެވެ. އަދި ވަގުތު އެބަ އޮތޭ ހިތައެވެ.\nޝާނާއަށް ދެތިން އަހަރުވެ އެކަނި ބިނގާ ބިނގާވެ އުޅެވޭ ވަރުވުމުން، އަހަރެމެން ދެވަނަ ދަރިއެއް ހޯދުމަށް ނިންމީމެވެ. ދިގު އިންތިޒާރީއަކަށް ފަހު، އަހަރެންގެ ފިރިހެން ދަރިފުޅު އަތުތެރެއަށް ލައި އުރާލީމެވެ. ކުރަމުން ދިޔަ ހުރިހާ އުންމީދަކާއި ދެކުނު ހުވަފެންތައް ޝަޔާނާއި ގުޅުވާލީމެވެ. ކުރިން ލިބުނު ނުތަނަވަސްކަން ހިތުން ފިލުވާލައި، އުފާވެރިކަމާއި އެކު އުޅެމުން ދިޔައީމެވެ.\nދެތިން އަހަރު ފަހުން ފަޔާޒާއި ޒިހާނުވެސް އިތުރު ދަރިއަކު ހޯދިއެވެ. ފަޔާޒަށް އަންހެން ކުއްޖެކެވެ. ޒިހާނަށް މި ފަހަރުވެސް ފިރިހެން ކުއްޖެކެވެ. އެލީޒާއާއި މާޒިނެވެ. އެކުއެކީގައި އެ ދެކުދީންވެސް ބޮޑުވަމުން ދިޔައެވެ. ދެ އަހަރު ފަހުން އަނެއްކާވެސް، އިތުރު ދަރިއަކު ލިބެން އުޅޭ ޚަބަރު ފަޔާޒާއި ޒިހާނު ދިނެވެ. އަހަރެން އިތުރު ދަރިއަކު ބޭނުން ނުވީއެވެ.\nއަހަރެމެން އުންމީދު ކުރިހެން އަހަރެމެންގެ ދަރިންގެ ދެމެދުވެސް އެކުވެރިކަން އުފެދިގެން ދިޔައެވެ. ބޮޑުވަމުން އައި އިރު ޝަޔާނާއި މާޒިން ވީ ސަަކަރާތް ބޮޑު، ގާތް މިތުރުންނަށެވެ. މަޑުމަޑުން ހުއްޓެއް ކަމަކު ލުވެއިޒްވެސް އުޅުނީ އެމީހުނާއި އެކުއެވެ. ޝާނާއާއި އެލީޒާ އިހްތިޔާރު ކުރީ ބޭރު އެކުވެރިން ނަމަވެސް އެ ދެމީހުންވެސް ދުރެއް ނޫނެވެ. ތަފާތު އުޅުމެއް އުޅުނީ މާއިޒެވެ. ބޮޑުވަމުން ދިޔަ ވަރަކަށް، މާއިޒް ވަމުން ދިޔައީ ދުރެވެ. ކިޔެވުމަށްވެސް ވާނެ ގޮތެއް ވިޔަ ދީގެން އުޅުނީއެވެ. ޒިހާނުމެންވެސް މާ ބޮޑަކަށް އެކަމަކާއި އަޅައެއް ނުލިއެވެ. އަހަރެންގެ ދަރިއެއް ނޫންކަމުން އަހަރެންވެސް އަޅާނުލީއެވެ.\nއެހެނަސް މާއިޒްގެ އުޅުމާއި މެދު ކަންބޮޑުވާން އަހަރެންނަށް މަޖުބޫރުވިއެވެ. ފުރާވަރަށް އެޅީއްސުރެ، މާއިޒް އަހަރެންނާއި ދިމާލަށް ބަލަނީ ތަފާތު ނަޒަރަކުންނެވެ. ހީވަނީ އަހަރެން ދެކެ ރުޅި އައިސް ހުންނަ ހެނެވެ. މާއިޒް އަހަރެންނަށް ނަފުރަތު ކުރަން ޖެހޭ ސަބަބެެއް އަހަރެންގެ ހިތަކަށް ނައެވެ. ފަހުން ފަހުން މާއިޒް އަހަރެންނާއި ދިމާވާ ފަހަރުތަކުގައި ވައް ބަހުން އެއްޗެހި ބުނަންވެސް ފެށީއެވެ. އަހަރެންގެ މަސްތުވާތަކެތީގެ ވިޔަފާރިއާއި ގުޅޭ ވާހަކަތަކެވެ. ވިޔަފާރީގައި ހަދާފައި ހުރި މަކަރުތަކުގެ ވާހަކައެވެ. އަދި އެންމެ އާދަޔާ ޚިޔާލު ކަމަކީ، މާއިޒް ބުނާ ކޮންމެ ކަމެއްވެސް ފަހުގެ ތާރީޚެއްގައި ހިނގާފައިވި ކަމަކަށް ވުމެވެ. އެހެނަސް އެ ވާހަކަ ތަކަކީ މީހަކާއި ހިއްސާ ކުރެވޭނެ ކަހަލަ ވާހަކަ ތަކެއް ނޫނެވެ. އަޅާނުލާ ހުންނަން އަހަރެން އިހްތިޔާރު ކުރީ އެހެންވެއެވެ.\nފަހުން ފަޔާޒަށް ލިބުނު އަންހެން ދަރިފުޅު، އެލީނާއަށް ކިރިޔާ ދެތިން އަހަރު ވި ތަނާ، ލިމާގެ ފުއްޕާމެއަށް ބައްޔެއް ޖެހިގެން، ލިމާ، ރަށަށް ދިރިއުޅުން ބަދަލު ކުރިއެވެ. ދެ އަންހެން ދަރީން ގޮވައިގެންނެވެ. ވިޔަފާރީގެ ކަންކަން އޮތީ މާލޭގައި ކަމުން، ފަޔާޒު ނިންމީ މަޑުކުރާށެވެ. ކިޔެވުމަށާއި ޝަޔާނުމެން ދޫކޮށްލާފައި ދާން ނޭދޭތީ، ލުވެއިޒްވެސް މަޑުކުރީއެވެ.\nކުދިން ބޮޑެތިވީ ނުހަނު އަވަހަށެވެ. މާއިޒް އޭނާގެ މިތުރު ޖިހާނާއި އެކު މަގުމަތީ ދުއްވަ ދުއްވާ އުޅުނު އިރު ލުވެއިޒާއި މާޒިން އަދި ޝަޔާނު އެކުގައި ސަކަރާތް ޖަހަމުން ކިޔެވުމަށްވެސް މަސައްކަތް ކުރަމުންދިޔައެވެ. ޝާނާވެސް ބޮޑުވަމުން ދިޔައެވެ. އަހަރެން އެއްވެސް ވަރަކަށް، ޝާނާއަށް ވަކި އެއްްޗެއް ކިޔަވަން ބާރެއް ނާޅަމެވެ. އަހަރެންގެ ވިޔަފާރި ހަވާލު ކުރަން ނިންމާފައިވަނީ ޝަޔާނާއި ކަމުންނެވެ. ގާތުން އުޅޭ ގޮތް ނުބެލުނަސް، ކިޔަވާކަން އެނގުމުން އުފާކުރީމެވެ.\nމާއިޒް ޒިހާނުގެ ވިޔަފާރީގައި ބައިވެރިވީ މާ ބޮޑު ތައުލީމެއް ނެތިއެވެ. ކިޔަވަން އޭނަ ބޭނުންވެސް ނުވީއެވެ. އެހެނަސް މާއިޒް ވިޔަފާރި ހިންގާލީ ކުޅަދާނަ ކަމާއި އެކުއެވެ. އެކި ތަންތަނުން ނެރެ ޑީލްތައް ހެދިއެވެ. ވިޔަފާރި ފުޅާ ކޮށްލިއެވެ. ބޯވެސް ބޮޑީއެވެ. މޮޅެތި ވިސްނުންތައް ނެރެ، ވިޔަފާރި އޮތް ހަރުފަތުން ކުރިއަށް ޖައްސާލިއެވެ.\nޝަޔާނު ސާނަވީ ނިންމާލީ ލުވެއިޒް ކިޔަވަން ޔޫކޭގައި އުޅެއުޅެފައި އައި އަހަރުއެވެ. ލުވެއިޒްވެސް ފަޔާޒުގެ ވިޔަފާރިއާއި ހަވާލުވިއެވެ. މާއިޒްހާ ކުޅަދާން ނުވިނަމަވެސް، ލުވެއިޒްވެސް ވިޔަފާރި ކުރިއަރުވާލިއެވެ.\nޝަޔާނުގެ ހުވަފެނާއި މެދު އަހަރެން ސުވާލުކުރީމެވެ. ލިބުނު ޖަވާބުން އަހަރެންނަށް ހީވީ ހިތަށް ކުޑަ ވަރެއްގެ ތޫފާނެއް އައި ހެންނެވެ. ރުޅިވެސް އާދެވުނެވެ.\n"ބައްޕަވެސް ތި ހުރީނު؟ ދޮންތަވެސް ހުންނާނެއްނު؟ މަ ބޭނުމީ އާޓިސްޓަކަށް ވާން.. ލަވަ ކިޔަން. ބޭންޑެއް އުފައްދަން.." ޝަޔާނު ދިން ޖަވާބު އަދިވެސް އަހަރެންގެ ހިތުން ފުހެ ނުލެވެއެވެ.\n"ލަވަ ކިޔަށޭ؟ ތި ދެން ކޯޗެއް؟ އަތަށް ބައި ރުފިޔާވެސް ނާރާނެ.." އަހަރެން ހިތްހަމަ ނުޖެހުމާއި އެކު ބުނީމެވެ.\n"މަށަށް އޯކޭއޭ އެހާ ބައިވަރު ރުފިޔާ ނުލިބުނަސް، ފްރެންޑުންނާއި އެއްކޮށް މަޖާ ކޮށްލާ، އަމިއްލަ މަސައްކަތެއް ކުރެވެނިކޮށް.." ޝަޔާނު ޖަވާބު ދިނެވެ.\nއަހަރެންގެ ވިސްނުން ކިލަނބުވާން ފެށީ އެހިސާބުންނެވެ. އެ ދުވަހު ޝަޔާނާއި ދިމާލަށް އެއްޗެކޭ ނުބުނަމެވެ. ފަހުން ވިސްނޭނެޔޭ ހިތައެވެ. އެހެނަސް އެ ޚިޔާލު ހިތުން ފުހެލާން ނުކުޅެދުނެވެ.\nއަހަރެން ސިއްސުވާލި ޚަބަރެއް ލިބުނީވެސް އެ ފިކުރ ބޮލުން ނެރެ ނުލެވިގެން އުޅެނިކޮށެވެ. ޒިހާނު ބޭރު ގައުމެއްގެ ބޮޑު ހޮޓެލް ޗެއިނަކާއި، ވިޔަފާރި އެއްކޮށްލި ޚަބަރެވެ. އެމީހުންގެ ހޮޓެލްތައް ރާއްޖޭގައި ބައިވަރެވެ. ޒިހާނުގެ ބިންތަކުން އެމީހުނަށް ތަންދީ، ރެސްޓޯރެންޓުތަކުގެ ޚިދުމަތް އެމީހުންގެ ޚިދުމަތާއި އެއްކޮށްލިއެވެ. އަދި ބޭރުގައި ހުރި އެމީހުންގެ ހޮޓެލްތަކަށްވެސް ޒިހާނުމެން އަތް ފޯރުވާލިއެވެ.\nއެކުވެރިޔާއަށްޓަކައި އުފާވާން އަހަރެން ނުކުޅެދުނެވެ. އަހަރެން ހޮޓެލް ވިޔަފާރި ކުރަނިކޮށް، ޒިހާންވެސް އެކަން ކުރުމުން ހިތްހަމަ ނުޖެހުނެވެ. އެކަމުގެ ސަބަބުން އަހަރެންނަށް ވާނެ ގެއްލުން ޒިހާނަށް ވަރަށް ސާފުކޮށް އެނގޭނެއެވެ. އަހަރެންނާއި މެދު، އަދި އަހަރެންނަށް ލިބޭނެ ގެއްލުމާއި މެދު ޒިހާނު ވިސްނާނުލީތީ ހިތް ބަރުވީއެވެ. އަހަރެން އިތުރަށް ޚަބަރު ސާފު ކުރީމެވެ. ކަން ވީ ގޮތް ސާފުވީ ދުވަސްކޮޅެއް ފަހުންނެވެ. ގަތްހާ ގަނޑެއް ގަތީ މާއިޒެވެ. ޒިހާނު ދެކެ އައި ރުޅި މާއިޒަށް ބަދަލުކޮށްލީ އެ ރުޅި ދެގުނައަށް ބޮޑު ކޮށްލާފައެވެ.\nވިޔަފާރި އަޑިގަނޑަކަށް ވެއްޓޭކަން އިހުސާސް ވަމުން ދިޔައެވެ. އަނެއްކޮޅުން އަހަރެންގެ ޑީލްތައް ފަޅާއެރުން ގިނަ ވާން ފެށިއެވެ. އެހެން ކަން ވި ދުވަހަކު އާދެވުނު ރުޅީގައި އަހަރެން ގެއަށް ދިޔުމުން، ފުރަތަމަވެސް ލޮލުގައި އަޅައިގަތީ ފެންޑާގައި ހުރި ސޯފާގައި އޮތް ޝަޔާނުގެ ގިޓަލެވެ.\nހިތަށް އެރިއެވެ. ޝަޔާނުވެސް ބޭކާރު ކަންކަމާއި ނުވިސްނާ، އަހަރެންގެ ވިޔަފާރި ކުރިއަރުވަން އުޅޭ ނަމަ ކޮންފަދަ ހެއްޔެވެ؟ ހުރެވުނީކީވެސް މުޅިން ހަމަޔަކު ނޫނެވެ. ގިޓާ ހިފައިގެން ޝަޔާނުގެ ކޮޓަރިއަށް ވަނީމެވެ. ޝަޔާނު ގޭގައި ނޫޅޭ ގަޑިއެކެވެ. ގާތްގަނޑަކަށް އަބަދެކޭވެސް އެއްގޮތަށެވެ.\nގިޓާ، ބިންމައްޗަށް ދޫކޮށްލަފައި، އަހަރެން ގޮސް ހުއްޓިލީ ކޮޓަރީގައި ހުރި ފޮތް ހަރުގަނޑު ދޮށުގައެވެ. ފޮތްތައް ނަގާ މަތިމަތިން ބަލައިލީމެވެ. އެއީ ޝަޔާނު ޅެންލިޔާ ފޮތްތަކެވެ. އަދަދު ބައިވަރެވެ. ހުރީ ހުސްވެސް ދިވެހި ލޯބީގެ އިޝްގީ ލަވަތެކެވެ. ހިތުގައިވި ނުތަނަވަސްކަން ވީ ހަމަ އިތުރެވެ.\nގޭގައި މަސައްކަތް ކުރަން އުޅޭ މީހުނަށް ގޮވާ ގެނެސް، ބޮޑު ދަގަނޑު ފީފާ ބުރިއެއް ގެންނަން އެދުނީމެވެ. އެ ގެނެސްދިނުމުން، ގިޓާ ފީފާ ބުރިއަށް ލީމެވެ. އަދި ހަރުގަނޑުގައި ހުރިއްޔާ ހުރިހާ ފޮތެއް އަހަރެންގެ އަމިއްލަ އަތުން އެއަށް އެޅީމެވެ. ޑީސެލުން ފޮތްތައް ތެންމާލާފައި، އަލިފާން ދަނޑި ފީފާ ބުރިއަށް ވައްޓާލީވެސް އެ ރުޅީގައެވެ. ކޮޓަރީގައި، އެނދިޔަ ދޭން، ފީފާ ބުރީގެ މަތި ޖަހާލީމެވެ. އިވޭ އަޑުތަކަށް ކަންފަތް ދީގެން އަޑު އަހަން ހުރީމެވެ. އިން ކުޑަކުޑަ ލޯ ވަޅަކުން އަރަމުން ދިޔަ ކަޅު ދުންތަކަށް ބަލަން ހުރީމެވެ.\nކުޑަ ހިނދުކޮޅެއްގެ ތެރޭ ފޮތްތައް އަނދާ އަޅިއަށް ވިއެވެ. އަޑު ކިޔަކިޔާފައި ގިޓާވެސް މުޅިން ހަލާކުވިއެވެ. އަތްލާން ނުކެރޭ ވަރަށެވެ. އަލިފާންގަނޑު ނިވެންދެން ބަލަން ހުރެފައި، މަތިގަނޑު ނެގީމެވެ. ގަދަ ވަހާއި އެކު މުޅި ކޮޓަރިއަށް ދުންގަނޑު ފެތުރިގެން ދިޔައެވެ.\n"ބައްޕަ މިތާ ކީއްކުރަނީ؟ އެެއީ ކޯޗެއްތަ؟ ކޮން ވަހެއްތަ އެ ދުވަނީ؟ ހާދަ ދުމެކޭ.." ކުޑަ އިރުކޮޅެއް ފަހުން ފަހަތުން ޝަޔާނުގެ އަޑު އިވުނެވެ. އަހަރެން އެނބުރި ޝަޔާނަށް ބަލައިލީމެވެ.\n"ދެން ޝަޔާން ކިޔަވަން ޖެހޭނީ ވިޔަފާރި! ފާޑު ފާޑު ޅެން ޅެން ލިޔެ ގިޓާ ޖަހާނެ ކަމެއް ނެތް! ތި ބޯ ރީތިކޮށް ކޮށައިގެން ކިޔަވަން އުޅޭ!" އަހަރެން އަމުރުވެރި ރާގެއްގައި ބުނެލީމެވެ.\nޝަޔާނު ފުރަތަމަވެސް ގޮސް ހުއްޓިލީ، ފޮތް ހަރުގަނޑު ކުރިމަތީގައެވެ. އިރުކޮޅަކު ހުސް އެ ހަރުގަނޑަށް ބަލަން ހުރެފައި އަހަރެންނާއި ދިމާލަށް އެނބުރުނެވެ. އެއިރު އެ މޫނުމަތީގައިވީ ހައިރާންކަމެވެ.\n"މަގޭ ފޮތްތައް!! ހުރިހާ ފޮތެއް! އެއީ ހާދަ ޙާލަކުން ލިޔެފަ ހުރި އެއްޗިއްސޭ. ތިން އަލްބަމަށް ވާވަރު ހުންނާނެ. ތިން އަލްބަމް!!" ޝަޔާނު ހަޅޭއް ލަވައިގަތެވެ. އަހަރެންގެ ހިތަކަށް އެއަކުން އަސަރެއް ނުކުރިއެވެ. ޝަޔާނަކީ އަހަރެން ކުރިހާ އުންމީދެކެވެ. ދެކުނުހާ ހުވަފެނެކެވެ. ޝަޔާނު އަހަރެން ބޭނުން ވާ ގޮތް ހަދައިދޭން ޖެހޭނެއެވެ.\n"މަގޭ ގިޓާވެސް!" ފީފާބުރި ކައިރީ ހުއްޓިލާ އެތެރެ ބަލައިލަމުން ޝަޔާނު ބުނެލިއެވެ. ދެން ފެށީ ރޯށެވެ. ސޯޅަ އަހަރުވެ ބޮޑުވެފައި ހުރި ފިރިހެނަކު ރޯން ފެށުމުން އަހަރެންނަށް ވަރަށް ކަމުނުދިޔައެވެ. ޝަޔާނު ބޮޑުވާނީ ކޮން ދުވަހަކުން ހެއްޔެވެ؟ ކަންކަން ވިސްނޭނީ ކޮން ދުވަހަކުން ހެއްޔެވެ؟\n"ލުވެއިޒްމެން މާއިޒްމެންހެން ތަންކޮޅެއް ޒިންމާދާރު ވެބަލަ!" އަހަރެން ބުނެލީމެވެ.\n"މަ ކުރާނީ މަ ކުރަން ބޭނުން ކަމެއް ނޫންތަ؟! މަ އޭލެވެލްއެއްވެސް ނުހަދާނަން!!" ދެލޯ ފުހެލާފައި ކަރުނަތައް ހިންދާލަމުން، އަޑަށް ބާރުލާފައި ޝަޔާނު ބުނެލިއެވެ. އާދެވުނު ރުޅިން އަހަރެންވެސް ރައްދު ދިނީމެވެ. ޝަޔާނު ދުލެއް ނުކުރިއެވެ. އަހަރެންނާއި އަހަރެންގެ ދަރިއަކާއި ދެމެދު ހިނގި ފުރަތަމަ ޒުވާބު ހިނގިއެވެ. އަހަރެން ރުޅިވެރިކަމާއި އެކުވެސް އާދޭސް ކުރީމެވެ. ވިސްނައިދޭން މަސައްކަތް ކުރީމެވެ. އަހަރެން ޝަޔާނަށް ބޭނުންވާ މިންވަރެވެ. އެހެނަސް އެންމެ ފަހުން އަހަރެންގެ އެދުން ބޮލާލައި ޖަހާފައި ޝަޔާނު ގެއިން ނުކުމެގެން ދިޔައީއެވެ.\nއެރޭ ދަންވި އިރުވެސް ޚަބަރެއް ނުވުމުން، އެންމެ ފަހުން ގުޅީމެވެ. ފޯނަކަށް ޖަވާބެއް ނުދިނެވެ. އެކަމާއި ފިކުރު ބޮޑުވެގެން ޝަޒިއްޔާ އެރޭ ނުވެސް ނިދައެވެ. އެވަރަކުން އަހަރެންނަކަށް ނޫޅެވޭނެއެވެ. އަހަރެންނަށް އިތުރަށްވެސް އާދެވުނީ ރުޅިއެވެ.\nޖެހިގެން އައި ދުވަހާއި އެ ދުވަހުގެ ރޭވެސް ޝަޔާނުގެ ޚަބަރެއް ނުވިއެވެ. ޝާނާ ލައްވާ ޝަޔާނުގެ އެކުވެރިންނަށް ގުޅައިގެން ވީ ތަނެއް ހޯދީމެވެ. ގޮސް އޮތީ ޒިހާނު ގޯތީގައެވެ. ނާންނަން ހިއްޕާލާފައެވެ. ޝަޒިއްޔާ ވަރަށް ރޮއެ ރޮއެފައި އަންނަން އެދުނެވެ. އެހެނަސް ޝަޔާނު އެއްގޮތަކަށްވެސް އަހަރެމެންނާއި ވާހަކައެއް ނުދެއްކިއެވެ.\nޝަޔާނު ނުކުމެގެން ދިޔަފަހުން ހަފްތާއެއް ވީ އިރުވެސް އިތުރު ޚަބަރެއް ނުވިއެވެ. ހާސްވާން ފެށީ އެ ހިސާބުންނެވެ. އޮފީހުގައި އުޅެއުޅެފައި އެ ދުވަހު އަހަރެން ކެފޭއަކަށް ވަނީ ފަޔާޒައި އެކުއެވެ. ދެކެވުނީ ވިޔަފާރީގެ އެކި އެކި ވާހަކަތަކެވެ. ކާނެ އެއްޗަކަށް އޯޑަރު ނުދީ އަހަރެމެން މަޑުކޮށްލީ ޒިހާނު އަންނަން ދެނެވެ.\n"މިހާރު މަ މި ވިސްނަނީ ލުވޭޒާ އެލީޒާ ހަވާލުކޮށްފަ، މަ ރަށަށް ބަދަލުވާން... އެލީޒާއަށް ގޭތެރޭގެ ކަންކަން ހަމަ ޖެއްސޭނެ. ލުވޭޒުވެސް މިހާރު ވިޔަފާރި ބަލަހައްޓަން މަށަށް ވުރެ ކުޅަދާނަ.. މަ ދިޔުމަކުން ވާނެ ގެއްލުމެއްް ނޯންނާނެއްނު؟" ވާހަކައިގެ ތެރެއިން ފަޔާޒު ކިޔައިދިނެވެ.\n"ލިމާ މަތިން ހަނދާން ވަނީ ދޯ! މާ ބޮޑަށް.." ހިނިގަނޑެއް ޖަހާލަމުން އަހަރެން ބުނެލީމެވެ.\n"ހަނދާންވެސް ވާނެ ނޫންތަ؟ އެލީނާވެސް ގުޅާ ކޮންމެ ފަހަރަކު އަހާނެ ރަށަށް އަންނާނީ ކޮން އިރަކުން ހެއްޔޯ؟" ފަޔާޒު ހިނިތުންވެލަމުން ބުނެލިއެވެ.\n"އެ މަންޖެވެސް ބޮޑުވެއްޖެ ދޯ؟ މިކޮޅަށް އަންނާކަށް ނުރޮއޭތަ؟" އަހަރެން ސުވާލުކޮށްލީމެވެ. އެލީޒާ މާލެ ބަދަލުވާން ކުރިހާ އާދޭހުގެ ވާހަކަވެސް އިވިފައި ވުމުންނެވެ.\n"އެއީ އެލީޒާގެ ދިމާ އިދިކޮޅު. ކުރިންވެސް މަޑު މަޑުންނެއްނު ހުންނަނީ؟ މިހާރުވެސް ހަމަ އެހެން.." ޗޮކެއް ކަނޑާލަމުން ފަޔާޒު ބުނެލިއެވެ.\nހަރުފަތްތަކުން އަރައިގެން އައި ޒިހާނު ފެނުމުން، އަހަރެން ހަނާ އަޅާލީމެވެ. ފަޔާޒުވެސް ފަހަތަށް ބަލައިލިއެވެ. ޒިހާނު ހިނިތުންވެލާފައި އައިސް އަހަރެމެން ގާތު އިށީނެވެ.\n"ކޮބާތަ އަހަރެމެންނަށް ވީ ސައި؟" ފުރަތަމަވެސް ފަޔާޒު ބުނެލިއެވެ.\n"ކޮން ސައެއްތަ؟" ނިތް އަރުވާލަމުން ޒިހާނު އެއްސެވެ.\n"ކަލޭ ބޭރުގެ ބޮޑެތި ކުންފިނަތައް ވެރިކޮށްލާއިރު އަހަރެމެންނަށް ސައެއްވެސް އަޅާނުލާ ވިއްޔަ!" ލާނެތް ރާގެއްގައި ފަޔާޒު ބުނެލިއެވެ.\n"އޭ އޭ މަގޭ ބޮލަށް ނުޖަހާ.. މަ ކުރި ކަމެއް ނޫން އިނގޭ އެއީކީ..." މަޑު ހުނުމަކަށް ފަހު ޒިހާނު ބުނެލިއެވެ. ބުނާނެ އެއްޗެއް ނޭނގުމުން އަހަރެންވެސް ގޮތަކަށް ދެތުންފަތް ފޭކޮށްލައިގެން އިނީމެވެ.\n"މަ މާއިޒް ކައިރީ ބުނިން ނުވާނެޔޭ ތިކަމެއް.. ހަމަ ބުނާ އިރަށް ބުނެފި، ބައްޕަ މިހާރު ތި ހުރީ މުސްކުޅި ވެފަޔޯ. އަޅެ މަ މުސްކުޅިތަ؟" އަނގަ ހަދާލަމުން ޒިހާނު ބުނެލިއެވެ. ފަޔާޒާއި އެކު އަހަރެންވެސް ހުނުމުގައި ބައިވެރިވީމެވެ. ވެވޭތޯ މަސައްކަތް ކުރީމެވެ.\n"މަހާ ފަރައިތުން ވާރުތަ ކޮށްފަ ހުރި ބޯހަރު ކަމޭ.." ދެފަރާތަަށް ބޯ ހޫރުވާލަމުން ޒިހާނު ބުނެލިއެވެ. ދަރިންގެ ނުބައި ސިފައެއް ފެނިއްޖިއްޔާ އަހަރެމެން އަބަދުވެސް ކަންތައް ކުރާ ގޮތަށެވެ.\n"ކަލެޔަށް ޔަޤީންތަ ކަލޭ ފަރައިތުން ނޫންކަން؟" ހިނިގަނޑެއް ޖަހާލަމުން ފަޔާޒު ސުވާލުކޮށްލިއެވެ.\n"ކަލެއަށް ލިބިފަ ހުރި ރަންގަނޑެއްނު މައިޒަކީ.. މަގޭ ދަރިންނަކަށް ނުވޭ ވިއްޔަ އެއް ކަމެއްވެސް.." މަޑުމަޑުން އިސްދަށަށް ޖަހާލަމުން އަހަރެން ބުނެލީމެވެ.\n"ތި ކަމެއް ނޭނގެ.. މަށަށް ވަރަށް އަޑު އަޑު އިވޭ ގައިމު ކަލޭމެން ދެމީހުންގެ ދޮށީ ދަރިންނާ ގުޅޭ.." ސަކަ ގޮތަކަށް ހީނލާފައި ޒިހާނު ބުނެލިއެވެ. ދޮށީ ދަރިއޭ ބުނުމުން އަހަރެން ކޮންމެވެސް ވަރަކަށް ހައިރާންވެސް ވިއެވެ.\n"ޝާނާ؟ ކިހިނެއްވީ؟" އަވަސް އަވަހަށް އަހަރެން ސުވާލުކޮށްލީމެވެ.\n"ތެދެއް.. ލުވެއިޒް މިހާރު ކީއްކުރީ؟" ފަޔާޒުވެސް ސުވާލުކޮށްލިއެވެ.\n"ނޭނގެ މަށަކަށް... ރޭގަ ޝަޔާނާ ޒިންއާ ދެ މީހުން އެކަނި ފިލްމެއް އަޅުވައިގެން ތިބީމަ މަ އެހީ.. ލުވޭޒު ކޮބާހޭ؟ ކަލޭމެންނާ މިހާރު ރުޅީ ހެއްޔޭ.. އަހާއިރަށް ބުނެފި..." ހިނިގަނޑެއް ޖަހާލުމަށް ޒިހާނު ވާހަކަ މެދުކަނޑާލިއެވެ.\n"ޝަޔާނު ބުނީ.. ލުވެއިޒް ދޮންތަ ކައިރިއަށް ގޮއްސަ އެހެން ކަމެއް ކުރާކަށް ވަގުތެއް ނުވެޔޯ.." ހިނިތުންވެލައިގެން އިނދެ ޒިހާނު ބުނެލިއެވެ.\n"އޭނ އޭނ ކީކޭ؟" ޝައުގުވެރިކަމާއި ހައިރާން ކަމާއި އެކު އަހަރެން ސުވާލުކޮށްލީމެވެ.\n"ތެދެއްތަ؟ ތެދެއްތަ؟" ފަޔާޒުވެސް ސުވާލުކޮށްލިއެވެ.\n"ތިޔެއް މަށަކަށް ނޭނގެ.. ކަލޭމެނަކަށްނު އެނގެން ވާނީ.." ޒިހާނު ބުނެލިއެވެ. ކުޑަ ހިނދުކޮޅަކަށް އަހަރެން ވިސްނާލީމެވެ. އަހަރެންނަށް ކާމިޔާބާިއ ހަމައަށް ވާސިލްކޮށްދެވޭނީ ޝަޔާނަށް އެކަންޏެއް ނޫނެވެ. ޝާނާއަށްވެސް ނުވާންވީ ކީއްވެ ހެއްޔެވެ؟ އަހަރެންގެ ދަނބިދަރިއަކަށް ލުވެއިޒްވެއްޖެ ނަމަ، އަހަރެންގެ ވިޔަފާރި، ލުވެއިޒް ކުރިއަރުވައި ދޭނެއެވެ. ކޮންމެހެން ޝަޔާނު ލައްވާ ކުޅިވަރުތަކެއް ކުޅުވާކަށް ނުޖެހޭނެއެވެ.\n"ތިޔެއް ނޫނޭ.. ޝަޔާނު މިހާރު ނިދަނީ މާޒިން ކައިރީގަ.. އެއީ ކީއްވެތަ؟ ބުންޏޯ ގެއަކަށް ނުދާނަމޭ.." ވިސްނަން އިންދާ ޒިހާނު ބުނެލިއެވެ. އެއިރު ފަޔާޒުވެސް ބަލަން އިނީ އަހަރެންނަށެވެ.\n"އެއީ.. އޭނާގެ ގިޓަޔާ ލަވަ ފޮތްތައް އަންދާލީމަ.. އެކަމުގެ ރުޅި އެ ބާލަނީ.." ބޯ ހޫރުވާލަމުން އަހަރެން ބުނެލީމެވެ.\n"އަންދާލީއޭ؟ އެޔޯ؟ ގައިމު އޭނަ ނުލާހިކު މޮޅު.. ލުވޭ ކީ އޭނަ ބޭނުންވަނީ ބޭންޑެއް އުފައްދާށޭވެސް.." ފަޔާޒު ބުނެލިއެވެ.\n"ތިއޭ މައްސަލައަކީ... ބިޒްނަސް ކިޔަވަން އުޅޭށޭ ބުނާއިރަށް ބުނީ ނޫނަކޯ. ދެން މިހާރު އެކިޔަނީ އޭލެވެލެއްވެސް ނުހަދާނަމޯ." އަހަރެން ހިތްހަމަ ނުޖެހުމާއި އެކު ބުނެލީނެވެ.\n"ފަހުން ވިސްނޭނެޔޭ.. ބަލާބަލަ، މިހަރު މާއިޒް... އޭނަވެސް އޯލެވެލްއިން ސީ ބަރިއެއް ހިފައިގެން އައިސް ކޯހަށް ވަނީ.. އެކަމު މިހާރު ކިހާ ރަނގަޅު.." ޒިހާނު މަޑުމަޑުން ބުނެލިއެވެ.\n"ދެން މަ ކިހިނެއްތަ ޝަޔާނަށް ހަދާނީ؟" ގޮތް ހުސްވެފައި ވާ ޙާލު އަހަރެން ބުނެލީމެވެ.\n"ކުޑަކުޑަކޮށް ބޯ ކާލާ.." ވެއިޓަރު ކޮފީ ތަށި ގެނެސްދިނުމުން، ޖޯޑު ތެރޭ ސަމުސާ ތަޅުވާލާފައި ޒިހާނު ބުނެލިއެވެ.\n"މިއުސިކު ކޯހަކަށް ވައްދާފަ ފުރަތަމަ ރުއްސާ.. އެއިރުންވެސް ރަނގަޅުވެދާނެ.. ކަލޭ މާ ދުރިއްޔޭ ކުދިންނާ.. އެހެންވީމަ ބުނާ ގޮތް ނުހަދަނީ.." ފަޔާޒު ބުނެލިއެވެ. އަހަރެންވެސް ވިސްނާލަމުން މަޑުމަޑުން ބޯ ޖަހާލީމެވެ.\nއެރޭ އެތައް އިރަކު ވިސްނަ ވިސްނާފައި، ޖެހިގެން އައި ދުވަހު ރަނގަޅު މިއުސިކު ކޯހަކުން ފޯމެއް ނެގީމެވެ. އަދި އެ ފޯމު ޝަޔާނަށް ފޮނުވާލީމެވެ. ކަންވީ ފަޔާޒުމެން ބުނި ގޮތަށެވެ. ފޯމު ލިބުމާއި އެކު ޝަޔާނު ގެއަށް އައެވެ.\n"އެއީ އަސްލުވެސް ބައްޕަ ފޮނުވި އެއްޗެއްތަ؟" ޝަޔާނު ސުވާލުކުރި އިރު އަޑުގައިވެސް ވީ ނިމުމެއް ނެތް އުފާވެރިކަމެވެ. އަހަރެންވެސް ހިނިތުންވެލާފައި އާނއެކޭ ބުނެލީމެވެ.\n"ދެންވެސް ރަނގަޅަށް ކިޔަވާތި.." މަޑުމަޑުން ބުނެލީމެވެ.\n"ޔަޤީނެއްނު.. ހުސް އެޗުޑީ ގެންނާނީ.." އުފަލުން ހުރެ ޝަޔާނު ޖަވާބު ދިނެވެ.\nދުވަސްތައް ފާއިތުވަމުން ދިޔައެވެ. ޝަޔާނު އެ ކޯސް ނިންމާ، އިތުރު ކޯހެއްވެސް ފެށިއެވެ. އަމިއްލަ ޅެން ލިޔެ، މިއުސިކު އުފައްދާ، މީހުންގެ މެދުގައި މަގުބޫލުކަންވެސް ހޯދިއެވެ. އެއިރު ޒިހާނު ބުނި ފަދައިން ޝާނާއާއި ލުވެއިޒް ދިޔައީ އިތުރު ލަވައަކަށް ނަށަމުންނެވެ. އަހަރެންނަށް ލިބެމުން ދިޔަ އެންމެ ބޮޑު އެއް ހިތްހަމަ ޖެހުމަކީ އެއީއެވެ.\nޒިހާނުމެންގެ ވިޔަފާރި ދިޔައީ ހަމަ ކުރިއަށެވެ. އަނެއްކޮޅުން އަހަރެންގެ ވިޔަފާރި ދިޔައީ ދަށަށެވެ. އަހަރެން މަކަރު ހަދާ ވާހަކަ މީސްމީހުން ދައްކަން ފެށީއެވެ. ހެއްކާއި އެކު ކޯޓާށް މައްސަލަތައްވެސް ހުށައަޅަން ފެށީއެވެ. ހެކި ނެއްތުމަށް އެކި އެކި މީސްމީހުނަށް ބިރު ދައްކާ ފައިސާދީ އުޅުނީމެވެ. އަހަރެންގެ އެ ފަރާތް ހާމަ ވަމުން ދިޔަ ވަރަކަށް ޒިހާނާއި ފަޔާޒު އަހަރެންނާއި ދުރުވާން ފެށިކަން އިހުސާސް ވިއެވެ. އެ ހިސާބުން އަހަރެންނަށް ގާތް ކުރެވުނީ އުޒެއިރެވެ. ކަންކަން ފޫ ބެއްދުމަށް އޭނާގެ ފަރައިތުން ލިބުނު އެހީ ނުހަނު ބޮޑެވެ. އަހަރެންގެ މަސްތުވާ ތަކެތީގެ ވިޔަފާރި ބޮޑުތަނުން ކުރި އަރަން ފެށިއެވެ.\nއަހަރެންގެ އެދުމަށް ނުބަލާ، ޝަޔާނު އޭނާ ދެކުނު ހުވަފެނުގައި ކުލަޖެއްސިއެވެ. ގެެއެއް ގަނެ، ސްޓޫޑިއޯއަކަށް ހެދިއެވެ. އަމިއްލަ ބޭންޑެއް އުފައްދާ، އޭނާ ބޭނުންވި ދިރިއުޅުމައިގެން ކުރިއަށް ދިޔައެވެ. ޝަޔާނުގެ ބޭންޑުގެ ގިނަ މެންބަރުންނަކީ ގޭންގުތަކަށް ނިސްބަތްވާ މީހުނެވެ. އަހަރެންގެ ކަސްޓަމަރުންވެސް ހިމެނެއެވެ. ޝަޔާނަށް ކަންކަން ފަޅާ އަރަން ފެށީ އެ ހިސާބުންނެވެ.\n"މަށަށް އިނގޭ، ބައްޕަ ވިޔަފަރީގަ މަކަރު ހަދާކަން.. އެކަމަކު ހިއެއް ނުކުރަން މިހާ ބޮޑު އޮޅުވާލުމެއް އޮޅުވާލަފާނެ ކަމަކަށް.. ތީ ހާދަ ނުބައި ވިޔަފާރިއެކޭ..." އެއް ދުވަހެއްގައި އަހަރެންގެ ފޯނަށް އައި ޝަޔާނުގެ މެސެޖެއްގައި އޮތެވެ.\n"މަ ވަރަށް ދެރަވެސްވި.. ލަދުވެސް ގަން.. ޕްލީސް.. ޑްރަގް ބިޒްނެސް ހުއްޓާލާ." އާދޭހާއި އެކު ޝަޔާނު ލިޔެފައި އޮތެވެ. އަހަރެންނަށް އޭގެ މާނަ ނެގުނީ ރަނގަޅަކަށް ނޫނެވެ. އަހަރެންނަށް ވިސްނުނީ ޝަޔާނު އަހަރެންނަށް ހެވެއް ނޭދެނީ ކަމުގައެވެ. އެހީ ނުވާ ތާނގާ، ވިޔަފާރިއަށް ގެއްލުން ވާން އެދެނީ ކަމުގައެވެ.\nއަހަރެންނަށް ޝަޔާނު ދެކެ ރުޅި އާދެވެން ފެށިއެވެ. ދެމީހުންގެ ޒުވާބުތައް ގިނަވެ، ޝަޔާނު އެންމެ ފަހުން ގެއަށް ނާންނަން ފެށީއެވެ. ފަހުން ފަހުން އަހަރެން އެކަމަކާއި އަޅައެއްވެސް ނުލަމެވެ. ޝަޔާނު އުޅޭނީ ޝަޔާނު ބޭނުން ގޮތަކަށް ނޫންހެވެ؟ އެއާއި އަހަރެން ބެހުމުގެ ބޭނުމެއް ނެތެވެ.\nމާއިޒް ނަގަމުން ދިޔަ ކޮންމެ ފިޔަވަޅަކުން، އަހަރެންނަށް ޖެހެމުން ދިޔައީ ފަހަތަށް ޖެހޭށެވެ. ފުރަތަމަ އަހަރެންގެ ހޮޓެލް ވިޔަފާރީގައެވެ. ފަހުން އަހަރެންގެ މަސްތުވާތަކެތީގެ ވިޔަފާރިއަށްވެސް މާއިޒް ކުޅެމުން ދިޔަ ކުޅިވަރުގެ އަސަރު ކުރަން ފެށިއެވެ. އަހަރެން މަސްތުވާތަކެތި އެތެރެ ކުރާ އެކިއެކި ގޮފިތައް މާއިޒް ބަންދުކޮށްލީއެވެ. ސީޕޯޓުތަކާއި އެއަރޕޯޓުތައް އަމިއްލަ ކުރުމާއި އެކު ސެކިއުރިޓީ ވަރުގަދަ ކޮށްގެންނެވެ. މާއިޒް އެކަން ކަން އެ ކުރަނީ އަހަރެންނަށް ޖެއްސުމަށޭ ހީވާ ފަހަރުވެސް އާދެއެވެ. އެހެން މީހުނާއި ޚިލާފަށް މާއިޒް އަހަރެންނާއި ދިމަލަށް ރުހުމުގެ ލޮލަކުން ނުބަލާތީއެވެ. އަބަދުވެސް ރުޅި އައިސްފައި ހުންނަކަން އިހުސާސް ކުރެވޭތީއެވެ.\nއެތިކޮޅު އެތެރެ ނުކުރެވި ވިޔަފާރި އިނދަޖެހުނު ދުވަސްކޮޅަކު އަހަރެންނަށް ރަނުގެ ފުރުސަތެއް ލިބުނެވެ. ސީޕޯޓެއް އަހަރެންގެ ބާރުގެ ދަށަށް ގެނައުމުގެ ފުރުސަތެވެ. ސީދާ ކެރީބިއަނުން، އެކި ބާވަތް ބާވަތުގެ މަސްތުވާތަކެތި އެތެރެ ކުރެވޭނެ ގޮތެއް ފެނުމުން، އަހަރެން ކުރެވޭނެ އެންމެ ބޮޑު އަގުން ބިޑު ކުރީމެވެ. އިތުރު މިހަކު އެ އަގާއި ވާދަ ކުރަން ހިތުނުލާނެކަމަށް ޔަޤީންކޮށްފައެވެ.\nކަންވީ އަހަރެން އުންމީދު ކުރި ހެނެއް ނޫނެވެ. މާއިޒް އެތަނާވެސް ހިފީއެވެ. އެހާ ދަހިވެގެން އެ އުޅޭ ސަބަބެއް، ފެނިގެން އެ އުޅޭ މައްސަލައެއް އަހަރެންނަކަށް ނުވިސްނުނެވެ. ބިޑު ކޮށްފައި ހުރި އަގުތަކުން އެންމެ މަތީގަިއ އޮތީ މާއިޒް ކީ އަގެވެ. ސީ ޕޯޓި ލިބެން އޮތީ މާއިޒަށެވެ. އެތިކޮޅު، އެ ދުވަސްވަރު ހަމަ އެއްގޮތަކަށްވެސް އެތެރެ ކުރެވޭ ގޮތެއް ނުވިއެވެ. އެ ސީ ޕޯޓު ހޯދުމަށް އަހަރެން ކޮންމެހެންވެސް ބޭނުންވިއެވެ. ވިޔަފާރި ބަނގުރޫޓުވާން އެދޭނީ ކާކު ހެއްޔެވެ؟\nވިސްނާ ވިސްނާ ބޮލަކަށް ޚިޔާލެއް ނައެވެ. ތަފާސް ހިސާބު ބެލިއިރު އެ ސީޕޯޓު ލިބިއްޖެ ނަމަ އަހަރެންގެ ދެ ވިޔަފާރިއަށްވެސް ކުރާނެ ފައިދާ ބޮޑުކަން އެނގުނެވެ. އަނެއްކޮޅުން އެ ނުލިބިއްޖެ ނަމަ، ބާޒާރުގައި އަހަރެންނަށް ދިރިހުރެވޭނެ ކަމުގެ ޔަޤީންކަމެއްވެސް ނެތެވެ. އެންމެ ފަހުން އަހަރެން ގޮތެއް ނިންމީމެވެ. ޒިހާނު ގާތު އެދި ސަލާން ޖަހަިއގެން ވިޔަސް އެ ސީޕޯޓު ހޯދާށެވެ.\nއަހަރެން ޒިހާނުގެ މައި އޮފީހަށް ދިޔައީ ހޯމަ ދުވަހެއްގެ މެންދުރެވެ. ބިއްލޫރި ޖަހާފައި ހުރި ތަންތަނުން ޒިހާނުގެ ކޮޓަރި ވަރަށް ރީތިކޮށް ފެންނަން ވިއެވެ. ޒިހާނު އިން ގޮނޑީގެ ކުރިމައްޗަށް ވާ ގޮތަށް ހުރި ގޮނޑީގައި އިށީނދެގެން އިނީ ފަޔާޒެވެ. އެމީހުން ދައްކާ ވާހަކައެއް އެހުމުގެ ނިޔަތުގައި އެމީހުނަށް ނުފެންނާނެހެން ނިވާވެލާ، އަޑުއިވޭނެހާ ދޮރާއި ކަިއރިވެލީމެވެެ.\n"މަށަށް ހީވަނީ އަޒީމު ވަރަށް ދެރަވެފަ ހެން ހުރީ.." ފަޔާޒު ބުނެލި އަޑު އިވުނެވެ. ޝައުގުވެރިކަމާއި އެކު އަހަރެން އަޑު އަހަން ސަމާލުކަން ދިނީމެވެ.\n"ކޮންކަމަކާ؟" ޒިހާނު ސުވާލުކޮށްލިއެވެ.\n"އެ ސީޕޯޓު ނުލިބޭނެތީ.. ކައެ އަތުގަ މިހާރުވެސް ބައިވަރު ބަނދަރުތައް އެބަހުއްޓެއްނު؟ ވިޔަފާރިވެސް ކުރިއަށް ތި ދަނީ ވަރަށް އޮމާންކޮށެއްނު؟ މަށަށް ހީވަނީ އަޒީމަށް އެތަން ދިނަކަސް އަސްލު ގެއްލުމެއް ނުވާނެހެން!" ފަޔާޒު މަޑުމަޑުން ބުނެލިއެވެ.\n"ކޮން ސީޕޯޓެއްތަ؟" ޒިހާނު ސުވާލުކޮށްލި އަޑު އިވުނެވެ.\n"ޕިސްޕިސް ސާބަހޭ ޒިހާނު! ކަލޭ ކޮމްޕެނީއިން އެ ސީޕޯޓު ގަންނަން ބިޑުކޮށްފަ އޮތް ވާހަކައެއްނު އެންމެން އެ ދައްކަނީ!" ފަޔާޒު ބުނެލިއެވެ. އަހަރެން މަޑުމަޑުން ބޯ ދިއްކޮށްލާ، އެމީހުންނާއި ދިމާލަށް ބަލައިލީމެވެ. ޒިހާނުގެ މޫނުމަތިން ފެންނަމުން ދިޔައީ ހައިރާން ކަމެވެ.\n"އަސްލުތަ؟ އެ މާއިޒު ކަންތަކޭ! ދެރަކަމެއްނު މިއީ! ކަމެއް ކޮށް ނިންމާފަ ނޫނީ މަ ކައިރިއަކު ނުބުނާނެ.. ހުރޭ! މި ގުޅަނީ.." ފޯނުން މަސައްކަތެއް ކުރަން ފަށަމުން ޒިހާނު ބުނެލިއެވެ.\n"ކޮންތާކު؟" ފޯނު ކަންފަތުގައި ޖަހާލަމުން ޒިހާނު ސުވާލުކޮށްލިއެވެ. ފަޔާޒަށް އަހަރެން ފެނިދާނެހެން ހީވުމުން، އަހަރެން އަވަސް އަވަހަށް ނިވާވެލީމެވެ.\n"އާދެބަލަ އޮފީހަށް.. ހަމަ މިހާރު!" ޒިހާނު ބުނެލި އަޑު އިވުނެވެ.\n"ޖިހާނު ކައިރީ ހުއްޓަކަސް އާދެވިދާނެއެއްނު؟ އާދޭ!!" ކުޑަ އިރުކޮޅަކަށްފަހު ޒިހާނު އަނެއްކާވެސް ބުނެލިއެވެ.\n"ނޭނގޭނެ ބަހެއް އަހާކަށް.. އާނ ދަންވަރު ދޭއް ޖަހާއިރު ގުޅާލިޔަސް، އެ ޖިހާނެއް ކައިރީ.." ފުން ނޭވާއެއްް ދޫކޮށްލަމުން ޒިހާނު ބުނެލިއެވެ. ވަގުތުވީ ޖީބުގައި އޮތް އަހަރެންގެ ފޯނު ވައިބްރޭޓު ވާން ފެށި ވަގުތަށެވެ. ފޯނު ނަގަމުން، އަހަރެން އަވަސް އަވަހަށް ދުރަށް ޖެހިލީމެވެ. ފޯނުގެ ޑިސްޕްލޭއަށް އަރާފައިވި އުޒެއިރުގެ ނަން ފެނުމުން، ފުން ނޭވާއެއް ދޫކޮށްލާފައި ފޯނަށް ޖަވާބު ދިނީމެވެ.\n"ހޫނ؟" އަހަރެން ފުރަތަމަވެސް އަޑު ލައްވާލީމެވެ.\n"ކޮބާ، ބަނދަރު ލިބޭ ގޮތް ވެއްޖެ؟" އުޒެއިރު ސުވާލުކޮށްލިއެވެ.\n"ލިބޭތޯ ނޫންތަ މި އުޅެނީ؟ ތިހެން އަހަން ދެން މަށަށް ނުގުޅާތި!" ވި ފޫއްސެއްގެ ބޮޑު ކަމުން އަހަރެން ބުނެލީމެވެ.\n"މުހިންމު ކަންކަމުގެ ވާހަކަވީމަ ދައްކަންވެސް ޖެހޭނެ ދޯ!" އެކޮޅުން އުޒެއިރު ބުނެލިއެވެ.\n"ބައްޔެއްނު! މަށަށްވެސް އެނގެޔޭ އެތަން މުހިންމު ވަރު! އެތިކޮޅު ވެއްދޭނެ ހަމަ އެކަނި ޕޮއިންޓަކީ އެއީ ކަން ވިސްނެޔޭ." އަހަރެން އަޑު ބާރުކޮށްލަމުން ބުނެލީމެވެ. ހުރެވުނީ ބެލްކަންޏަކަށް ނުކުމެވެން ހުރި ދޮރު ކައިރީގައި ކަމުން، އަޑު އަހާނެ މީހަކު ނުހުންނާނެއެވެ.\n"ދެން އެހެންވީމަ ހޯދަން ވީ ނޫންތަ؟" އުޒެއިރު އަނެއްކާވެސް ބުނެލިއެވެ. ގޮވާ ކާޅެއްގެ ގޮވެއްޔަކަށްވުރެ މީނަގެ ޝަކުވާ ބޮޑުވާނެއެވެ. ބޮލަށް ތުރާ ކުރަން ކުޅަދާނަވާނެއެވެ.\n"ހޯދާށޭ މި އުޅެނީ! ކަލޭ މަޑުން ހުރެބަލަ.. މަ އެ ޕޯޓު ހޯދާނަމޭ!!" ބޭރުން ފެންނަ މަންޒަރަށް ނަޒަރު ހުއްޓާލަމުން އަހަރެން ރުޅިވެރިކަމާއި އެކު ބުނެލީމެވެ. އަހަރެންނަށް އެ ވަގުތު ހުރެވުނީ، އެ ފަންގިފަލަޔަށް އާދެވެން ހުރި ލިފްޓާއި ހަރުފަތްތަކާއި އަދި ޒިހާނުގެ އޮފީސް ކޮޓަރިއަށްވެސް ފުރަގަސް ދީގެންނެވެ.\n"އަޒީމްބެ ހާދަ ސްޓްރެސް ވެފަ؟ ތި އޮތް ދާހިއްލާ ފޯވަނީނު؟" ފަހަތުން އަޑެއް އިވުމުން އަހަރެން ދިޔައީ ސިހިގެންނެވެ. އަވަސް އަވަހަށް ފޯނު ކަނޑާލާފައި ކާކުތޯ ބަލައިލީމެވެ. މާއިޒެވެ.\n"މި ފަހަރު ކަސްޓަމްސްއެއް ނުގަނެވުނު ދޯ! އެއްބައި މީހުންތާ ވިކޭނީވެސް، ދޯ!" އެއް ލޯ މަރާލަމުން، މާއިޒް ބުނެލިއެވެ. ހިތުގައިވި ހުޅުގަނޑު ހީވީ އުތުރި އަރައިގެން ހެނެވެ. އަހަރެން ރާއްޖެއަށް އެތެރެ ކުރަން ސީދާ މެކްސިކޯއިން ގެނައި، ދުއިސައްތަ ކިލޯގެ މަސްތުވާތަކެތި އަތުލައިގަތީ މީގެ ދެތިން ދުވަހެއް ކުރިންނެވެ. އަހަރެންގެ ބޮޑު ދެ އެޖެންޓުން ހައްޔަރުވެސް ވިއެވެ. އެއީ އަހަރެންނާއި ގުޅުން ހުރި ކަމެއް ކަން މާއިޒަށް އެނގުނު ގޮތެއް އަހަރެންނަކަށް ނޭނގެއެވެ. އެކަން ފުލުހުންނަށްވެސް ނޭނގޭއިރު މާއިޒަށް އެނގޭ ގޮތެއް އަހަރެންނަކަށް ނުވިސްނެއެވެ.\nއަހަރެން އެއްޗެކޭ ނުބުނަނީސް، މާއިޒް ގޮސް، ޒިހާނުގެ ޚާއްސަ ކޮޓަރިއަށް ވަނެވެ. ދައްކާ ވާހަކައެއް އަޑު އަހާލުމުގެ ނިޔަތުގައި އަޑު އިވޭ ވަރަށް ކައިރިވެލީމެވެ.\n"ކީކޭ ޑެޑީ! އަނހާ ފަޔާޒުބެ! ކިހިނެކޭ ވެގެން މި އުޅެނީ؟" ނުހަނު ހަމަ ޖެހިލާފައި މާއިޒް ސުވާލުކޮށްލިއެވެ. ކޮޓަރީގެ އެއް ކަނެއްގައި ހުރި ސޯފާގަނޑަށް ވެއްޓި ގަން ތަން އަހަރެން ވަރަށް ރީތިކޮށް ދުށީމެވެ.\n"ތެދެއްތަ މާއިޒް؟ އެ ބުނާ ސީޕޯޓެއް..." ޒިހާނަށް ބުނަން ޖެހުނީ އެ ހިސާބަށެވެ. މާއިޒް ފުންމައިގެން ކޮޅަށް ތެދުވީއެވެ.\n"އެޔެއް އަޒީމަކަށް ނުލިބޭނެ!" އަޑަށް ބާރުލާފައި މާއިޒް ބުނެލިއެވެ. އަހަރެންގެ މުޅި ގައިންވެސް ހީބިހި ނަގައިގެން ދިޔައެވެ. މާއިޒް އަހަރެންނާއި ޖައްސާލައިގެން އުޅޭ ސަަބަބެއް އަހަރެންނަކަށް ނުވިސްނެއެވެ.\n"އެހެންވީމަ މާއިޒަށް ހަމަ ރަނގަޅަށް އެނގޭދޯ އަޒީމްބެ އެތަން ބޭނުންވާކަން.." ޒިހާނު ބުނެލިއެވެ.\n"މަ ވެސް އެތަން ބޭނުމޭ! މަށަށް އެތަން ލިބޭނީވެސް!" މާއިޒް ހަރު އަޑުން ރުޅިވެރިކަމާއި އެކު ބުނެލިއެވެ.\n"ނޫން! ހަމަ މިހަރު އެތަން ދޫކޮށްލާ! މާޒަށް އެނގޭނެ އަޒީމަކީ ބައްޕަގެ ކިހާ ގާތް އެކުވެރިއެއްކަން.. ތިހާ ކިބުރުވެރިވާކަށް ނުވާނެ!" ޒިހާނުގެ ބަސްތަކުން، އަހަރެންގެ ހިތުގައިވި އުންމީދުގެ ހުޅުކޮޅު ނިވިޔަ ނުދީ ހިފާޓާލިއެވެ.\n"ދެން ޑޭޑް! ދިސް އިޒް ބިސްނެސް އޭ! ބުނަން! މަށަށް ހެޔޮ ކޮންމެ ތަނެއް އެ އަޒީމަށް ދިނަސް! ބަނދަރުތައް މަށަށް.. އެއީ އެކަން އޮންނާނެގޮތް!" މާއިޒް ބުނެލިއެވެ. މި ފަހަރު ޒިހާނަށް އިތުރު އެއްޗެއް ބުނާނެ ފުރުސަތެއްވެސް ނުދިނެވެ. ދޮރާއި ދިމާލަށް ހިނގައިގަތީއެވެ. އަހަރެން ހުރީ އަޑު އަހަންކަން ނުދައްކަން އަހަރެން އަވަސް އަވަހަށް ދުރަށް ޖެހިލީމެވެ.\nމާއިޒް ބޭރަށް ނުކުތް އިރު އެ މޫނުމަތީގައިވީ ރުޅިވެރިކަމެވެ.\n"ކަލޭ މަގޭ ބައްޕަގެ ބޯ ކާން އުޅޭނެ ކަމެއް ނެތް! ބުނަން! ކަލޭ ފާޑު ފާޑު އެއްޗެހި މި ރާއްޖެއަށް ވައްދަން މަ ކައިވަތެއްވެސް ނުދޭނަންް!" ރުޅިވެރިކަމާއި އެކު މާއިޒް ބުނެލިއެވެ. ހިތަށް ވެރިވި މާޔޫސްކަމާއި އެކުވެސް އަހަރެންނަށް އާދެވުނީ ރުޅިއެވެ. މާއިޒް ލިފްޓާ ދިމާލަށް ހިނގައިގަތުމުން ރުޅިވެރިކަމާއި އެކު ބަލަން ހުރީމެވެ.\nފަހަތުން ޒިހާނުގެ ކޮޓަރީގެ ދޮރު ހުޅުވުނު އަޑަށް އަހަރެން ފަސްއެނބުރި ބަލައިލީމެވެ. ފަޔާޒާއި އެކު ޒިހާނުވެސް ނުކުމެ ދޮރު ކުރިމަތީ ހުއްޓިލަނީއެވެ. އަހަރެން ފެނުމުން އެދެމީހުންގެ މޫނުމަތިންވެސް ފެނިގެން ދިޔައީ ހައިރާންކަމެވެ. ދެއްކި ވާހަކަތައް އަހަރެންނަށް އިވުނުކަން ފަހުމްވެ، އެދެމީހުންގެ މޫނުމަތިވެސް ހިތާމަވެރި ކުލަތައް ހިސާރުކޮށްލިއެވެ.\n"އަޒީމު!!" ދެރަވެލާފައި ޒިހާނު ގޮވާލިއެވެ. ވެވުނީ ދެރަކަމެއް އާދެވުނީ ރުޅި ކަމެއްވެސް އަހަރެންނަކަށް ނޭނގެއެވެ. އެތަނުގައި އިތުރަށް މަޑުކުރާނެ ހިތެއް އަދި ވަރެއްވެސް ނުވުމުން، އަހަރެން އަވަސް ފިޔަވަޅު ތަކެއްގައި ހިނގައިގަތީއެވެ. ނުކުމެގެން ދިޔުމަށެވެ.\nދުއްވުނު އެންމެ ބާރަކަށް ކާރު ދުއްވާފައި ގޮސް އަހަރެން މަޑުކޮށްލީ، ޓަންގްސްޓެން ކުރިމައްޗަށެވެ. ބާރުބާރަށް ހިނގާފައި ގޮސް އެތެރެއަށް ވަނީމެވެ. ތޮއް ޖެހެމުން ދިޔަ ޚިޔާލުތަކަށް އަހަރެން ފަރުވާއެއް ބޭނުންވީއެވެ. އަހަރެންނަށް ޚާއްސަ ކުރެވިފައިވި ކޮޓަރިއަށް ގޮސް، ފޮރުވާފައިވި ތަނުން ރާފުޅިއާއި މަސްތުވާ ތަކެތި ހުރި ޕެކެޓުތައް ނެގީމެވެ. އެ ފަހަރު އެތަކެތި އަހަރެންގެ ހަށިގަނޑަށް ވެދުން ކުރީ މިނެއް މިނެއްވެސް ބަލައިނުލައެވެ.\nރަނގަޅަށް މަސްތުނުވެ އުޅެނިކޮށް އަހަރެންގެ ފޯނު ރިންގުވާން ފެށިއެވެ. އެއިރުވެސް ދެލޮލަށް ސާފުކޮށް މަންޒަރުތަކެއް ނުފެނެއެވެ. ވަރަށް ޙާލުން ގުޅަނީ ކާކުކަން ދެނެގަތީމެވެ. އުޒެއިރެވެ. ފޯނު ނެގީމެވެ. އުޒެއިރު ވާހަކަ ދައްކަމުން ދިޔައެވެ. ކިޔާ ނުކިޔާއެއް އަހަރެންނަކަށް ނޭނގެއެވެ.\n"މާއެ.. މައެޒް. މާޒު! އޭނަ.." އަނގަ އޮޅެމުން އަހަރެން ވާހަކަ ދެއްކީމެވެ. ކިޔޭ ނުކިޔޭ އެނގުނަސް ބޭނުންވާހާ ގޮތަކަށް ދޫ ހަރަކާތް ނުކުރެވުނީއެވެ.\n"އޭނަ.. މަރު.. މަރާލަބެ.. ވަޅުލާ.. ބަޑި ޖަހާ.. ގޮއްވާލާ.." ދެފަރާތަށް ކިރެމުން، އަހަރެން ބުނަމުން ދިޔައީމެވެ.\nރިންގުވާން ފެށި ފޯނުގެ އަޑަށް އަހަރެން ދިޔައީ ސިހިގެންނެވެ. ޚިޔާލީ ދުނިޔެއަށް ވަދެވިފައި ހުރެވުނު ވަރުގެ ބޮޑުކަމުން ހިނދުކޮޅަކަށް ހިނގަމުން ދިޔަ ވަގުތުވެސް އޮޅުނެވެ. ވަށައިގެން ބަލައިލީމެވެ. ހުރެވުނީ ހަމަ ޓަންގްސްޓެން ހޮޓެލުގައެވެ. މާޒީގެ އެދުވަހެކޭވެސް އެއްގޮތަށެވެ. ތަފާތަކީ އަތުގައި ރާފުޅިއެއް ނެތް ކަމާއި އުކާލާފައިވި ރަބަރު ޕެކެޓުތައް ނެތް ކަމެވެ. މާޒީގެ އެދުވަހެކޭވެސް އެއްފަދައިން ގުޅަމުން ދިޔައީވެސް އުޒެއިރެވެ. ފުން ނޭވާއެއް ދޫކޮށްލަމުން އަހަރެން ފޯނު ކަނޑާލީމެވެ. އެ ވަގުތު އުޒެއިރާ ވާހަކަ ދައްކަން ބޭނުން ނުވީމައެވެ.\nފޯނު އަތުން ދޫ ކޮށްލުމުގެ ބަދަލުގައި އެހެން ނަންބަރަކަށް ގުޅާލީމެވެ. ނަގާނެ ކަމުގެ އުންމީދުގައި ހާރިސަށެވެ. ކުރިންވެސް ގުޅި ބޭނުމުގައެވެ. ޝާނާ ހުރީ ކޮންތާކުތޯ ބެލުމަށެވެ. އެކަހަލަ ކަންކަން އޭނައަށް ވާނެއެވެ.\nކުޑަ އިރުކޮޅެއް ފަހުން ފޯނު ނެގިކަން ޑިސްޕްލޭ އަންގައިދިނެވެ. ކަންފަތުގައި ފޯނު ޖަހާލަމުން އަހަރެން ބެލްކަންޏާއި ދިމާލަށް ހިނގައިގަތީމެވެ.\n"ކަލެޔަކަށްވެސް ފޯނު ނަގާކަށް ނޭނގޭނެ! ބަލަ ނޭނގޭތަ މުހިންމު ކަންކަމުގަ ކަމެއް މަ ގުޅާނީކީ؟!" ރެއިލިންގައި އަތް އަޅުވާލަމުން އަހަރެން ރުޅިވެރިކަމާއި އެކު ބުނެލީމެވެ. އެ ވަރުންވެސް އެކޮޅުން ޖަވާބެއް ނުލިބުނެވެ. ފަހަތުން ރާޅު ޖަހާ އަޑާއި އިތުރު އަޑުތަކެއްވެސް އިވޭތީ ހާރިސް އެކޮޅުގައި އެބަ ހުރިކަން އެގުނެވެ.\n"އޭތް! ކަލޭ މަންމަން ވީތަ؟ ބައްޔެއްނު!" ކުރިއަށްވުރެވެސް ރުޅިވެރިކަމާއި އެކު އަހަރެން ބުނެލީމެވެ.\n"ތެދެއްތަ މޭން! ކައެ މަންމަން ވީތަ؟" އަހަރެންގެ ކަންފަތުގައި ޖެހުނީ އަހަރެން އުންމީދު ކުރި ފަދައިން ހާރިސްގެ އަޑެއް ނޫނެވެ. އަހަރެންނަށް އެ އަޑު ނޯޅޭނެ މާޒިންގެ އަޑެވެ. ގުޅުނީ ރަނގަޅު މީހާއަށްތޯ ބަލާ ޔަޤީން ކުރީމެވެ.\n"ނޫނޭ އަޒީމްބޭ! ހާރިސް އަދި މަންމަނެއް ނުވޭ! ޓޭޕުގަނޑު އަނގަމަތިން ނައްޓާލުން.. ލަވާ ހަޅޭކުން މަގޭ ކަންފަތް ބައްނުވާކަން ހަމަ ނަސީބު." މާޒިން އިތުރުކޮށްލިއެވެ.\n"މާޒިން!" އަހަރެން މަޑުމަޑުން ހައިރާންކަމާއި އެކު ގޮވާލީމެވެ. އެކޮޅުން ހޫނ އަޅުވާލި އަޑު އިވުނެވެ.\n"ކޮ ކޮބާ ހާރިސް؟" އަހަރެން ހާސްކަމާއި އެކު ސުވާލުކޮށްލީމެވެ. ހިތު ވިންދު ދިޔައީ ހިނދެއް ހިނދަކަށް އަވަސްވަމުންނެވެ. މާއިޒާއި މާޒިން މިއީ ކޮން ކަހަލަ ކުދި ބައެއް ހެއްޔެވެ؟ ކަންކަން ހޯދަނީ ކިހިނެއް ހެއްޔެވެ؟ އަހަރެންގެ ޙަޤީގަތް ހޯދާ މިހާރު ހާރިސްވެސް އަތުޖެއްސީއެވެ.\n"މި ހުރީ އެ ސޮރު.. އޭތް ހާރިސް! އަޒީމްބެއަށް ހެލޯ ބުނެބަ!" ވަރަށް ހަމަ ޖެހިލާފައި މާޒިން ބުނެލި އަޑު އިވުނެވެ. ވަރަށް އުނދަގުލުން މީހަކު ވާހަކަ ދައްކަން މަސައްކަތް ކުރި އަޑުވެސް ކަންފަތާއި ހަމައަށް ފޯރިއެވެ. މާޒިން އެ ބުނިހެން މާޒިން އެ އުޅެނީ ހާރިސް ހައްޔަރު ކޮށްގެން ބާއެވެ؟ އެވަރު ކަމެއް ކުރަން މާޒިނަށް ކެރިދާނެ ހެއްޔެވެ؟\n"މާޒިން! ކަލޭ ކީއްކުރަން.. ކި ކިހިނެއް.. ހާރިސް.." އަހަރެންނަށް ކުރަން އުޅުނު ސުވާލުވެސް ފަސޭހައިން ކުރެވޭ ގޮތެއް ނުވިއެވެ. ލިބެމުން ދިޔަ ހައިރާންކަމުން ދޫވެސް އޮޅެނީއެވެ.\n"މަ ކުޑަކޮށް މީނަޔާ ތޮޅެލަން މި އުޅެނީ.. ކަލޭ ކޮށްފަ ހުރި ކަންކަމުގަ މީނަ އަދާކުރި ރޯލު ކިޔައިދޭތޯ!" މާޒިން ޖަވާބު ދިނެވެ.\n"މާޒިން!" ބުނާނެ އިތުރު އެއްޗެއް ނޭނގުމުން، އަހަރެންނަށް އަޑު ބާރުކޮށްލާފައި މާޒިނަށް ގޮވާލެވުނީއެވެ. އަހަރެންނަށް އިތުރު އެއްޗެއް ސާފުކުރާނެ ފުރުސަތެއް މާޒިން ނުދިނެވެ. ފޯނު ކަނޑާލީއެވެެ. ދެން ގުޅުމުން އޮތީ ނިއްވާލާފައެވެ. ވެރިވެ ގަތް ހާސްކަމުން ނިއްކުރިން ދާ ތިކިތައް ފައިބައި ގަތެވެ. ހާރިސަކީ ގޭންގެއްގެ މީހެއް ނޫނެވެ. މާޒިން ބުނާ ބަހަކަށް ހެއްލިގެންވެސް ނައްތާ ނުލެވި އޮތް ހެއްކެތް ފޯރުކޮށްދީފާނެއެވެ. ވިސްނަން އެކަނި ނުހުރެ އަވަސް އަވަހަށް ދެތިން މިނިޓު ކުރިން ގުޅާފައި އިން ނަންބަރަށް ގުޅާލީމެވެ. މި ވަރުން ދަންޏާ އަހަރެންނަކަށް ސަލާމަތެއް ނުވެވޭނެއެވެ. މާޒިން ދިރި ދުނިޔޭގައި ހުރިހާ ހިނދަކު އަހަރެން ހަމަ ނޭވާ ލާނީ ކިހިނެއް ހެއްޔެވެ؟ ކޮންމެ ވަގުތަކުވެސް ފަޅާއަރުވާލަ ފާނެއެވެ.\n"މަ ގުޅީމަ ކަލޭ ފޯނެއް ނުނަގާނެ. ކީއްވެ ކަނޑާލީ.." ފޯނު ނެގުމަށް ފަހު އުޒެއުރު ފުރަތަމަވެސް ކޮށްލީ ޝަކުވާއެވެ.\n"ކޮބާތަ އެ މަރުވަޅު؟!" ހާސްކަމާއި އެކުވެފައިވި ރުޅިން ވިސްނާލުމެއްވެސް ނެތި އަހަރެން ބުނެލީމެވެ. މަރުވަޅަކީވެސް އުޒެއިރުގެ ފަރައިތުން އަހަރެންނަށް އެނގުނު މީހެކެވެ. އެއީ މި ކުޑަ ކުޑަ 'އަމާން' ދިވެހި ރާއްޖޭގައި އުޅޭ މި ބިމަށް އުފަން ސްނައިޕަރެކެވެ. ބުނި މީހެއްގެ ބޮލަށް ވަޒަނެއް އަރުވާލާ ކުޅަދާނަ ދިވެއްސެކެވެ. ބޮޑު އަގު ކިޔުމުން، ކޮންމެ މީހަކުވެސް މަރާލަ ދީފާނެއެވެ.\n"މިހާރު ކާކު މަރާލަންވީ؟" ސީރިޔަސް ކަމާއި އެކު އުޒެއިރު އެއްސެވެ.\n"މާޒިން ޒިހާނެއްނު! އެނޫން ކާކު؟" ރުޅިވެރިކަމާއި އެކު އަހަރެން ބުނެލީމެވެ.\nMe first 😁\nވާއު ވަރަށް ރީތި އިނގޭ ❤:-❤❤❤❤❤❤❤❤❤😬😬😬😬😬😬😃😃😃😃😃😃😞😞😞😞\n.😊.😊 ޝުކުރިއްޔާ .😊\nއެއްމެ ދިގު ކޮށް ގެނެސް ދޭ ވާހަކަ😍❤❤❤\nwow this story is beautiful and fun to read mi kiyaa hithun huttaenimunee monsta u r the best author ever\nމިޕާޓް ހާދަ ލަހަކުން އެ ތި އަޕް ކޮއްލަދިނީ\nލައްބަ، ވަރަށް ލަސްވެއްޖެ ކަމަށް ޤަބޫލު ކުރަން.. އެކަމަކު ދެން އެހެނެއް ނުވާނެ އިންޝާﷲ\nދެން އަޒީމު އެހެން ބުނިގަޑީގަ ކޮންމެސްމީހަކު ހުރޭއަޑުއަހަން.ރިފާޝާއައް ވިއްޔާ ރަނގަޅުވާނި ހެހެ\nވަކިވެދިޔަޔަސް ވާހަކައިގަ ބުނެފައިނީ އޭޒެޑްގެ ބައްދަލުވުމައް ލާޝީނައް ނުދެވުނީ ބޮއިގެން ހުއްޓަ ހައްޔަރު ކުރީމައޯ އެކަމަކު މިވާހަކައިގަ ބުނެފައެބައިން އެއީ ސްޓަފް ޕެކެޓްކުރަން ހުއްޓަ ރެޑްހޭންޑެޑްކޮއް ހައްޔަރުކުރީމައޭ އެ ބައްދަލުވުމައް ނުދެވުނީ!!އެ ކިހިނެއްވި ކަމެއް؟؟\nނޫނޭ ޝައިލާ އައް ކޯލް ރެކޯޑިން ލިބޭނެ\nއެހެންވީމައި މާޒިން ފަހަރެއްގައި ސަލާމަތްވެދާނެ\nއެ ތެދެކޭ ދޯ\nއެ ވާހަކައިގެ އެހެން ލިޔެފަ އެ އޮތީ، އެއީ އަސްލު އެކަން ތަޖުރިބާ ކުރި މީހާއާއި، ހަމަ އެކަނި އަޑު އިވިފި ހުރި މީހަކާ ވާހަކަ ކިޔައިދޭ ގޮތް ތަފާތު ވާނެތީ. އަދި ރިފާޝާއަށް ކިޔައިދޭ އިރު ތަފްސީލުތައް ދިނުމުގެ ބޭނުމެއް ނޯންނާނެއެއްނު. 😅😊😊\nވަކިވެދިޔަޔަސްގަ އެހެން ލިޔެފަ އެ އިނީ، އެއީ މަންޒަރު ދުށް މީހެއް ކިޔައިދޭ ގޮތާއި، ހަމަ އެކަނި އަޑު އިވިފައިވާ މީހަކު ކިޔައިދޭ ގޮތް ތަފާތުވާނެތީ. އެހެންނޫނަސް ރިފާޝާއަށް ހުރިހާ ތަްފސީލެއް ނުދޭނެއްނު؟\n، ވަރަށް ރީތި\nމޮންސްޓާ، އަޅެ ޒިން މަރާނުލައްޗޭ😢😢😢\nމަށައް އަޒީމުއާ އުޒައިރު ގެ ކޯލް ރެކޯޑިން ލިބެޔޭ\nމިފަހަރު ކުޅި ދައްކާލާނަން\nބަލަމާ ދޯ ވާ ގޮތެއް. 😅😂\nކަލަންޑަރުވެސް ދޮގެއް ނޫނެއްނު އެ ހަދަނީ.\nވާހަކަ ހަމަ ވ ރީތި ✨💖\nކޮންއިރަކު އަނެއް ބައި 🙄💖\nޝުކުރިއްޔާ. 30 ވަނަ ބައި މާދަމާ ގެނެސްދޭނަން އިންޝާﷲ\nނެކްސްޓް ޕާޓް ކޮންއިރަކުން\nބުދަ ދުވަހު އިންޝާﷲ\nwhn nxt………btw dis prt vx vr reethi 😄✨\nޝުކުރިއްޔާ 😊 ދެން އޮތް ބައި ބުދަ ދުވަހު ގެނެސްދޭނަން އިންޝާﷲ\nކޮން ޒަމާނަކުން ދެން އޮތް ޕާޓު؟\nAnd hope we can get chance to read the next part 😁😁😁😀😀❤\nLove the story😍.. monster your the best 🥰🥰


ދަރިވެއްޓުމުގެ ޙުކުމާމެދު އޮތް ޢިލްމުވެރިންގެ ބަސް | ފަހުގެ މައްސަލަތައް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފަހުގެ މައްސަލަތައް ދަރިވެއްޓުމުގެ ޙުކުމާމެދު އޮތް ޢިލްމުވެރިންގެ ބަސް\nމިފަދަ ކަމެއް ކޮށްފިނަމަ އެއީ ދިޔައިގެ ގޮތުގައި ޣުއްރާ ވާޖިބުވާ، ޖަރީމާއެކެވެ. އަދި ބެލެވެނީ އެއީ ދިރިހުރި ނަފްސެއް ޤަތުލުކުރުން ކަމަށެވެ. އަދި އަހަރެން ބުރަވާ ރައުޔަކީ، ބަނޑުބޮޑުވާ ހިނދުން ފެށިގެންވެސް، ދަރިވެއްޓުން ޙަރާމް ކަމަށް ބުނާ ރައުޔެވެ. އެހެނީ ބަނޑުބޮޑުވާ ހިނދުން ފެށިގެން އޭގައި ދިރުންވެއެވެ. އަދި އެއީ އިންސާނެއްގެ ފެށުމެވެ. ނަމަވެސް، ޟަރޫރީ ބޭނުމަކަށްޓަކައި ހަތަރުމަސްކުރިން ދަރިވެއްޓުން ހުއްދަވާ ހާލަތްތަކެއް އޮވެދާނެއެވެ."\nޝައިޚް ޔޫސުފުލް ޤަރަޟާވީ:\nދަރިވެއްޓުމާ ބެހޭގޮތުން ދެއްވި ޖަވާބެއްގައި ވިދާޅުވެފައިވަނީ: ''ދަރިވެއްޓުމުގެ އަސްލަކީ އެކަން ޙަރާމްވުމެވެ. އަދި ދަރިފުޅަށް ގިނަދުވަސްވެ އިސްތިޤްރާރުވާ ވަރަކަށް، ޙަރާމްކަން އިތުރުވެއެވެ. މިގޮތުން، ފުރަތަމަ ސާޅީސް ދުވަހުގެ ތެރޭގައި ޙަރާމްކަން ކުޑައެވެ. ޤަބޫލުކުރެވޭ ބައެއްކަހަލަ އުޒުރަތަކަށްޓަކައި މި ސާޅީސް ދުވަހުގެ ތެރޭގައި ވެއްޓުން ހުއްދަވެދާނެއެވެ. ސާޅީސް ދުވަހަށް ފަހު، ވެއްޓުމުގެ ޙަރާމްކަން ބޮޑުވެއެވެ. ފިޤުހުވެރިން އަންދާޒާކުރާ، ކުރިއަށް ވުރެ މުހިއްމު އުޒުރަކަށްޓަކައި މެނުވީ މި މަރުޙަލާގައި ދަރިވެއްޓުން ހުއްދައެއް ނޫނެވެ. އަދި ސަތޭކަވިހި ދުވަސް ވުމަށް ފަހު، ދަރިވެއްޓުމުގެ ޙަރާމްކަން އެތައް ގުނައަކަށް ބޮޑުވެގެންވެއެވެ. އެހެނީ މި މަރުޙަލާއަކީ ރޫޙު އަޅުއްވާ މަރުޙަލާއެވެ."\nޝައިޚް މަޙްމޫދު ޝަލްތޫތު:\nމި މައްސަލައާ މެދު ކުރީގެ ފިޤުހުވެރިން ދައްކާފައިހުރި ވާހަކަތަކާއި ރައުޔުތައް ގެންނަވާފައި، ބުރަވެވަޑައިގެންފައިވަނީ، އެއްވެސް ވަގުތެއްގައި ދަރިވެއްޓުން ޙަރާމްކަމަށް ބުނާ ރައުޔަށެވެ. އަދި ވިދާޅުވެފައިވަނީ، ޟަރޫރަތެއް އޮވެއްޖެނަމަ، އެކަން އަންދާޒާކޮށް ވަކި ޙުކުމެއް ދެވިދާނެކަމަށެވެ.\nޝައިޚް މުޙައްމަދު މަހުދީ ޝަމްސުއްދީން:\n1971 ވަނަ އަހަރު ރަބާޠުގައި ބޭއްވުނު އިސްލާމީ ބައްދަލުވުމަށް ހުށައެޅުއްވި ބަޙުސެއްގައި ވިދާޅުވަނީ: ''ދަރިވެއްޓުމަކީ އަންހެނަކަށް ހުއްދަވާނެ ކަމެއް ނޫނެވެ. އެއީ ރޫޙު އެޅުއްވުމުގެ ކުރިން ވިޔަސް އަދި ފަހުން ކަމަށް ވިޔަސްމެއެވެ. އަދި ދެމަފިރިން އެކަމާ އެއްބަސް ވިޔަސް ނުވިޔަސްމެއެވެ. ފަހެ، މި ހުރިހާ ހާލަތްތަކުގައިވެސް، ދަރިވެއްޓުމަކީ ޙަރާމްކަމެކެވެ. އަދި އެފަދައިން، ދަރިވެއްޓޭފަދަ ބޭހެއް ޑޮކްޓަރަކު ލިޔެދިނުމާއި، ދަރިވައްޓައިދިނުމަކީ ވެސް، އޭނާގެ މައްޗަށް ޙަރާމްކަމެކެވެ. އާނއެކެވެ. ދަރިވެއްޓުން އެންމެ ހާލަތެއްގައި ހުއްދައެވެ. އެއީ ރަޙިމުގައި ކުއްޖާ އޮތުމުން، މައިމީހާއަށް ނުރައްކަލެއް ކުރިމަތިވެއްޖެ ހާލަތެއްގައެވެ.\nޝައިޚް ޙައްސާން ޙަތުޙޫތު:\n''ބަނޑުގައިވާ ކުއްޖާއަށް ދިރުމުގެ ޙައްޤު ލިބިގެންވެއެވެ. ވީމާ ވަރުގަދަ ސަބަބެއް ނެތި މި ޙައްޤު ނިގުޅައިގަތުމަކީ ޙަރާމްކަމެކެވެ. އަހަރެންނަށް ފެންނަ ގޮތުގައި، ކުރީ މަރުޙަލާތަކުގައި ދަރިވެއްޓުން ހުއްދަވެދާނެ އޮތީ ދެ ސަބަބެކެވެ. އެއީ: މައިމީހާގެ ހަޔާތަށް ކަނޑައެޅިގެން ހުރި ނުރައްކަލެއް އޮތުން، ނުވަތަ އޭނާގެ ޞިއްޙަތަށް ބޮޑު ގެއްލުމެއް ލިބިދާނެކަން ޔަޤީންވުމެވެ. އަނެއް ސަބަބަކީ، ކުއްޖާ އުފަންވާނީ، ފަރުވާ ނުދެވޭފަދަ ބޮޑެތި އައިބުތަކަކާ އެކީކަން ނުވަތަ ފަރުވާ ނުދެވޭފަދަ ބޮޑު ބައްޔަކާ އެކީކަން ޔަޤީންވުމެވެ. މި ނުން ސަބަބަކަށްޓަކައި، ދިރިން ލިބިފައިވާ ޙަޔާތެއް މަރާލުން ހުއްދައެއް ނުވާނެއެވެ. ﷲ ގެ އިޒުނަފުޅާއެކު ބަނޑުބޮޑުވިޔަ ނުދިނުމަށް، ބޭނުންކުރެވިދާނެ ވަރަށް ގިނަ ވަސީލަތްތަކެއް އެބަހުއްޓެވެ. ވީމާ ކުއްޖަހު ހޯދާފައި އެ ކުއްޖާ މަރާލުމަކީ ކޮށްގެންވާނެ ކަމެއް ނޫނެވެ."\nފަހުގެ ހުރިހާ ޢިލްމުވެރިންގެ ރައުޔަށް ބެލިއަސް ފެންނަން އޮތް ޖުމްހޫރު ރައުޔަކީ، ކަމަށް އިތުބާރުހިފެވޭ ދީނަށް އަމާނާތްތެރި ޑޮކްޓަރުން، ދަރިވައްޓާލުމުގެ ޟަރޫރީ ބޭނުމެއް އެބަ އޮތް ކަމަށް ނުބުނާހާ ހިނދަކު، ރޫޙް އެޅުއްވުމުގެ ކުރިން ވެސް (ސަތޭކަވިހި ދުވަސްވުމުގެ ކުރިން) ދަރިވެއްޓުން ޙަރާމްވުމެވެ.\nޝައްކެއްވެސް ނެތް ގޮތުގައި، މާބަނޑުވާ ފުރަތަމަ ހިނދުކޮޅުން ފެށިގެންވެސް ދަރިވެއްޓުން ޙަރާމްކަމަށް ބުނުމަކީ، ނަސްލު ޙިމާޔަތްކުރުމަށް އަމުރުކުރާ އިސްލާމީ ޝަރީޢަތުގެ ރޫޙާ އެއްގޮތް ބުނުމެވެ. އަދި މި ރައުޔަކީ، ހަވާނަފްސާއި ޝަހުވަތާއި ބަލިކަށި ނަފްސުތަކުގެ މީހުން، މުސްލިމުންގެ އާބާދީ މަދުކުރުމަށް ރާވަމުންދާ ރޭވުންތަކަށް ވެސް އެޅޭ ހުރަހެކެވެ. ހަމައެހެންމެ، މިއީ މާތްވެގެންވާ އިސްލާމީ ޝަރީޢަތުގެ ރޫޙުގެ ތެރޭގައި ހިމެނޭ، ފާފަތަކަށް ދެވޭ މަގު ބަންދުކުރުމުގެ އުސޫލާވެސް އެއްގޮތް ރައުޔެކެވެ.\nރޫޙް އެޅުއްވުމުގެފަހުން ދަރިވެއްޓުން:\nރޫޙް އެޅުއްވުމަށް ފަހު -ސަތޭކަވިހި ދުވަސް ފަހުން- ބަނޑުގައިވާ ދަރިވައްޓާ މެރުމަކީ، ދީނުގައި ބޮޑުވެގެންވާ ޙަރާމްކަމެއްކަމަށް، އިސްލާމީ ހުރިހާ ފިޤުހުވެރިން އެއްބަސްވެލައްވައެވެ. ބަނޑުގައި ކުއްޖާ އޮތުމުން މައިމީހާގެ ފުރާނައަށް ނުރައްކާވުން ފިޔަވައި، އެހެން އެއްވެސް ހާލެއްގައި، މި މަރުޙަލާގައި ދަރިވެއްޓުމަކީ ދީނުގައި ހުއްދަކަމެއް ނޫނެވެ.\nމައިމީހާގެ ޙަޔާތަށް ނުރައްކަލެއްވެއްޖެނަމަ، އިސްކަން ދެވޭނީ، މައިމީހާގެ ޙަޔާތަށެވެ. އެހެނީ ފަރްޢުއަކަށް ޓަކައި، އަސްލުގެ ފުރާނަ ދުއްވާލުމަކީ ޤަބޫލު ކުރެވޭ ކަމެއް ނޫނެވެ. ހަމައެހެންމެ، މަންމައަކީ ދުނިޔޭގައި ޙަޔާތް އިސްތިޤްރާރުވެފައިވާ ފުރިހަމަ އިންސާނެކެވެ. ބަނޑުގައި އޮތް ކުއްޖާއަކީ އެފަދަ މީހެއް ނޫނެވެ. ވީމާ ޙަޔާތް އިސްތިޤްރާރު ވެފައިވާ މީހެއް ދިރި ބެހެއްޓުން އައުލާކަން ބޮޑެވެ. މީގެ އިތުރުންވެސް މަންމަ އަކީ އޭނާގެ ރިޢާޔަތް ދޭންޖެހޭ ފިރިއަކާއި، ދަރިންތަކެއް ތިބި މީހެކެވެ. ޖަނީނަކީ އެފަދަ މީހެއް ނޫނެވެ. ވީމާ މަންމަގެ ފުރާނައަށް ނުރައްކާ ވެއްޖެކަން ޔަޤީންވެއްޖެ ހިނދެއްގައި ބަނޑުގައި އޮންނަ ކުއްޖާ ވައްޓާލުމަކީ ހުއްދަކަމަކެވެ.\nބަނޑުގައި އޮންނަ ކުއްޖާގެ ހަޔާތުގެ މަރުހަލާތަކަށް ބަލާފައި، ދަރިވެއްޓުމުގެ ޙަރާމްކަމުގެ ކުޑަބޮޑުމިނަށް ބަދަލު އަޔަސް ދަރިވެއްޓުމުގެ އަސްލު ޙުކުމަކީ ޙަރާމްވުމެވެ.\nއެގޮތުން ފުރަތަމަ 40 ދުވަހުގެ ތެރޭގައި ޙަރާމްކަން ލުޔެވެ. ބެލެވޭ ކަހަލަ ބައެއް ޢުޒުރުތަކަށްޓަކައި މި މުއްދަތު ތެރޭގައި ހުއްދަވެދާނެއެވެ. 40 ދުވަހަށް ފަހުން ޙަރާމް ކަން ބޮޑުވާނެއެވެ. 40 ދުވަހަށް ފަހުން ވަރަށް މުހިންމު ޢުޒުރުތަކަކަށް މެނުވީ (ކުރިން ބުނެވިފައި ވާފަދަ) އެއްގޮތަކަށްވެސް ހުއްދައެއް ނުވާނެއެވެ.\n120 ދުވަސްވެ ރޫޙު އެޅުއްވުމަށް ފަހު، ކުއްޖާ ވައްޓާލުމުގެ ޙަރާމްކަން އެތައް ގުނައެއް ބޮޑުވެއެވެ. މި މަރުޙަލާގައި، މަންމަގެ ފުރާނައަށް ނުރައްކާވުން ނޫން އެހެން އެއްވެސް ސަބަބަކަށްޓަކައި ދަރިވެއްޓުން ހުއްދައެއް ނޫނެވެ.


Ithubaaru defender Noomaan aniyaa ah fahu enburi athuvejje | Mihaaru\nއިންޑިއަން އޯޝަން އައިލެންޑް ގޭމްސް\nގައުމީ ވޮލީބޯޅަ ޓީމް\nއޭވީސީ ސެންޓްރަލް ޒޯން ވޮލީ ބޯލް ޗެމްޕިއަންޝިޕް\nއޭޝިއަން ސެންޓްރަލް ޒޯން ވޮލީބޯޅަ މުބާރާތް\nގައުމީ ވޮލީ ޓީމް\nމިދިޔަ ސީޒަނުގައި އީގަލްސްގެ ނޫމާން (ކ) ވެލެންސިއާގެ އަވިލޯ އަތުން ބޯޅަ ހޯދަން މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\nއިތުބާރު ޑިފެންޑަރު ނޫމާން އަނިޔާއަށް ފަހު އެނބުރި އަތުވެއްޖެ\n16 ޖުލައި 2017 - 11:15\nމިދިޔަ އަހަރުގެ އޮގަސްޓް މަހު ކަކުލަށް ލިބުނު ސީރިއަސް އިން ސަލާމަތްވެ އީގަލްސްގެ އިތުބާރު ޑިފެންޑަރު އަހުމަދު ނޫމާން (ހެލްމެޓް) އެ ޓީމާ ގުޅިއްޖެ އެވެ.\nމިދިޔަ އަހަރު އޮގަސްޓް 28 ގައި ޓީސީއާ ދެކޮޅަށް ކުޅުނު މެޗުގައި ކަކުލަށް ލިބުނު އަނިޔާއާ ގުޅިގެން ނޫމާން ވަނީ ސާޖަރީއެއް ހަދައިފަ އެވެ. އޭގެ ފަހުން އޭނާ އެއްކޮށް ރިކަވާވާން އަހަރެއްހާ ދުވަސް ނަގާނެ ކަމަށް އެ ޓީމުގެ ކޯޗު އިހުސާން އަބްދުލް ގަނީ (ސާންތީ) ވަނީ ބުނެފަ އެވެ.\nނޫމާން ވަނީ މިދިޔަ ހަފްތާގައި ޕްރެކްޓިހަށް ނުކުންނަން ފަށައިފަ އެވެ. މި ވަގުތު ފިޓްނަސް ރަނގަޅު ކުރުމަށް މަސައްކަތް ކުރަމުން އަންނައިރު، އޭނާ އަށް އެންމެ އަވަހަށް ކުޅެވޭނެ ކަމަށް ބެލެވެނީ މާލޭ ލީގަށް ފަހު އެވެ.\nމިދިޔަ ސީޒަން އީގަލްސް އިން ފެށީ ވަރަށް ވަރުގަދަ ކޮށެވެ. އެ ޓީމުން ލީގުގެ ފުރަތަމަ 13 މެޗު ބަލިނުވެ ނިންމާލިއިރު ޓީމުގެ ފަހަތުގައި އެންމެ މޮޅު ކުޅުމެއް ދެއްކި ކުޅުންތެރިއަކީ ނޫމާން އެވެ. ގައުމީ ޓީމުން ވެސް ގަވާއިދުން ޖާގަ ހޯދަމުން އައި ނަމަވެސް އަނިޔާގެ ސަބަބުން ޓީމާ ދުރަށްދާން ޖެހުނެވެ.\nބީޖީ އަށް ކުރިން ކުޅުނު ނޫމާން އަކީ ފާއިތުވި އަހަރުތަކުގައި އެންމެ ރަނގަޅު ކުޅުމެއް ދެއްކި އެއް ޑިފެންޑަރެވެ. އޭނާ އަކީ އީގަލްސްގެ ކޯޗު ސާންތީ އެންމެ އިތުބާރުކުރާ އެއް ޑިފެންޑަރެވެ. ނޫމާނަށް އަނިޔާވެ، ސީޒަންގެ ކުރީކޮޅުގައި ނުކުޅެވޭތީ އީގަލްސް އިން ވަނީ މި ފަހަރު ސީޒަން ފެށުމުގެ ކުރިން މިސްރުގެ ޑިފެންޑަރެއް ކަމަށްވާ މަހުމޫދު ސައީދު ގެނެސްފަ އެވެ. ލީގުގެ ފުރަތަމަ ބުރުގައި އަނިޔާގެ ސަބަބުން މަހުމޫދަށް ނުކުޅެވުނު ނަމަވެސް ދެ ވަނަ ބުރުގައި މިހާތަނަށް އީގަލްސް އިން ކުޅުނު ހުރިހާ މެޗެއްގައި އޭނާ ވަނީ މޮޅު ކުޅުމެއް ދައްކައިފަ އެވެ.\nއީގަލްސް މި ވަގުތު އޮތީ އެސްޓީއޯ މާލޭ ލީގުގެ ހަތަރު ވަނައިގަ އެވެ. އެ ޓީމަަށް ކުޅުނު 13 މެޗުން 22 ޕޮއިންޓް ލިބިފައިވާއިރު، ލީގުގެ ފަސް ވަނައިގައި އޮތް ވިކްޓަރީ އަށް ވެސް ވަނީ އެވަރަށް ޕޮއިންޓް ލިބިފަ އެވެ. ގަދަ ހަތަރެއް ޔަގީންކޮށް އަންނަ މަހު ފަށާ ދިވެހި ޕްރިމިއާ ލީގުން ޖާގަ ހޯދަން އީގަލްސް އަށް ވަނީ އަންނަ ބުދަ ދުވަހު ހަވީރު ގްރީން ސްޓްރީޓްސް އަތުން މޮޅުވުން މަޖުބޫރުވެފަ އެވެ.\nއިތުރު ލިޔުންތައް ކްލަބް އީގަލްސް މާލޭ ލީގް 2017\nގްރީން އަށް ދެ ވަނަ، އީގަލްސް ކަޓައި ޓީސީ ލީގަށް\nކުރިން މަހިބަދޫ އަށް ކުޅުނު އެންޑަސަން އީގަލްސް އަށް\nފަހު މެޗުން މޮޅުވާން ނިއު އަށް މަޖުބޫރުވެއްޖެ\nތަރައްގީ ކުރަން ފަސް ސަރަހައްދެއް ކަނޑައަޅަނީ\nދައްތަ މަރާލި ދެ ކޮއްކޮއިން ސަލާމަތްކުރެވޭ ގޮތެއް ނުވި\nދެ އަނގަ ހުރި މަހެއް ބާނައިފި\nޕްރޭނާ އާއި އަނޫރާގް ރާއްޖޭގައި\nހުޅުމާލެ އަނެއްކާވެސް ދަތުރު ދާ މަންޒިލަކަށް!\nޖަވާހިރު ހޯދާނެ ގޮތުގެ ވީޑިއޯއެއް ބަލަނިކޮށް ޖަވާހިރެއް\nCashier - Sales Person


މިމަގުން ދުޢާކުރުމުން ދުޢާ ﷲ ތަޢާލާގެ ޙަޟްރަތަށް ގެންދެވުމަށް މަލާއިކަތުން އަވަސްވެވަޑައިގަންނަވައެވެ!\nދުޢާ ކުރުމުގައި ސަމާލުކަންދޭންޖެހޭ ކަންތައްތަކެއްވެއެވެ. އެގޮތުން މިފާހަގަކޮށްލަނީ އެންމެ މުހިންމު އެއްކަންތަކެވެ.\nދުޢާކުރާއިރު ގިނަ ބައަކު ހިމަނައިގެން ދުޢާކުރާށެވެ. މިސާލަކަށް ރިޒްޤަށް އެދި ދުޢާކުރާނަމަ "މިއަޅާއަށާއި މިއަޅާފަދައިން ރިޒްޤަށް ބޭނުންވެގެންތިބި މީސްތަކުން"ގެ މަތިން ދުޢާކުރާށެވެ! "އަޅުގެ ވެރި ރަސްކަލާނގެ" ކަމުގައި ދަންނަވާފަދައިން "އަޅަމެންގެ ވެރި ރަސްކަލާނގެ" ކަމުގައިވެސް ދަންނަވާށެވެ! އެހެނީ ގިނަބައަކު ހިމަނައިގެން ދުޢާ ކުރުމަކީ ފަސޭހައިން ދުޢާ އިޖާބަ ކުރެއްވެވުން ކައިރި ކަމެކެވެ.\nއާދަމްގެފާނުގެ ދެކަނބަލުންނަށް ކުށެއް ކުރެއްވެވުނު ހިނދު ކުރެއްވެވި ދުޢާގައިވެސް ވިދާޅުވެފައިވަނީ "އަޅަމެންގެ ވެރި ރަސްކަލާނގެ"އެވެ. އެއީ މި ސަބަބަށްޓަކައެވެ. މިދުޢާއަކީ އަހަރެމެން އެންމެން ގިނަގިނައިން ކުރަން އޮތް ދުޢާއެކެވެ. އަހަރެމެންނަށް މިތިބެވެނީ އަބަދުހެން ފާފަ ކުރެވިކުރެވިއެވެ. ވީމާ އާދަމްގެފާނު ދެންނެވިފަދައިން ގިނަގިނައިން ދަންނަވާށެވެ.\n"އަޅަމެންގެ ވެރިރަސްކަލާކޮ! އަޅަމެންގެ އަމިއްލަ ނަފްސްތަކަށް އަޅަމެން އަނިޔާވެރި ވެއްޖައީމުއެވެ. އަދި އަޅަމެންނަށް އިބަރަސްކަލާނގެ ފާފަ ނުފުއްސަވައިފިނަމަ، އަދި ރަޙްމަތް ނުލައްވައިފިނަމަ، އަޅަމެންވާހުށީ، ގެއްލެނިވެގެންވާ މީހުންގެ ތެރެއިންނެވެ." (އަލއަޢްރާފް: 23)\nދުޢާގައި ދެބައެއް ހިމެނެއެވެ. ފުރަތަމަ ބައަކީ ދުޢާ ކުރުމުގެ އަދަބުތަކާއިއެކު ކުރާ ދުޢާތަކެވެ. މިފަދަ ދުޢާތައް މަލާއިކަތުން ވަރަށް ފުރިހަމައަށް "ރެޕް" ކުރައްވައިގެން ﷲ ތަޢާލާގެ ޙަޟްރަތަށް ގެންދަވަން އަވަސްވެވަޑައިގަންނަވާނެތެވެ. ދެވަނަ ބާވަތަކީ އަދަބުތަކާއި ޚިލާފަށް ކުރާ ދުޢާތަކެވެ. ބުނެވެނީ އެފަދައިން ކުރާ ދުޢާތައް އެނބުރި އަންނާނީ އެމީހެއްގެ މޫނަށް ކަމަށެވެ.\nމީސްތަކުންނޭވެ! ބައެއް މީހުންނަށް ހީކުރެފައި އޮންނަނީ ބޮޑެތި ގެއަޅައި ވިޔަފާރިތައް ފަށައި ކަންކަން ކުރެވެނީ އެމީހުންގެ މޮޅުކަމުން ކަމަށެވެ. އަގު ބޮޑު ވެހިކަލްތަކުގައި އުޅެވެނީ އެމީހާގެ މޮޅުކަމުން ކަމަށެވެ. ނަމަވެސް އެއީ ހަމަ ވަރަށް މޮޔަ ޚިޔާލެކެވެ. ބައެއް މީހުންގެ މުޅި ދިރިއުޅުން ކުއްލިއަކަށް ގެއްލިގެން ނުދޭ ހެއްޔެވެ؟ އެއީ އޭނާގެ މޮޅުކަމުން އަމިއްލައަށް ލިބިގަތް ކަންކަން ނަމަ ގެއްލިގެން ދިއަދެނީ ކީއްވެގެން ހެއްޔެވެ؟ ހިފަހައްޓަންވީ ނޫން ހެއްޔެވެ؟\nމިފަދަ ކޮންމެ ކަމަކުން ވެސް އެނގެނީ އެއްވެސް ކަމަކަށް އަހަރެމެން އެކެއްގެވެސް އެއްވެސް ބާރެއް ނުހިނގާ ކަމެވެ. ހުރިހާ ބާރުތަކެއް ލިބިވޮޑިގެންވަނީ އެންމެހައި ނިޢުމަތްތައް މިންވަރު ކުރައްވަވާ ﷲ ތަޢާލާއަށް ކަމެވެ. ވީމާ ދުޢާކުރުން ގިނަކުރަންވީ ހަމައެކަނި ދަތިޙާލުގައި ޖެހުމަކުން ނޫނެވެ. ކިތަންމެ ބޮޑު އުފާވެރިކަމެއްގައި އުޅުނު ނަމަވެސް ދުޢާކުރުން ގިނަކުރާށެވެ! ޝުކުރުވެރި ނުވާނަމަ ﷲ ތަޢާލާ ދެއްވެވި ނިޢްމަތްތައް އަނބުރައި ގެންދަވައިފާނެ ކަމަށް ބިރުވެތިވާށެވެ!\nﷲ ތަޢާލާ އަންގަވާފައިވަނީ ދުޢާކުރުން ގިނަ ކުރުމަށެވެ. ގިނަގިނައިން ކަންކަމުގައި އެދި ދެންނެވުމަށެވެ. ދެންނެވުން ގިނަކުރިވަރަކަށް ﷲ ތައާލާގެ ލޯބިވެވޮޑިގަތުން ނުވަތަ ރުހިވޮޑިގަތުން ދާނީ އިތުރުވަމުންނެވެ. ދުޢާކުރުން މަދުކުރާ މީހުންނަކީ ބޮޑާ މީހުންނެވެ. ކިބުރުވެރިންނެވެ. އެމީހުންނަށް ހީވެފައި އޮންނަނީ އެމީހުން ތިބީ ފުދިގެން ކަމަށެވެ. ﷲ ތަޢާލާގެ ޙަޟްރަތުން އެއްވެސް ކަމަކަށް ބޭނުން ނުވާ ކަމަށެވެ.\n- ޝައިޚް ޔަހްޔާ އިބްރާހީމްގެ ދަރުސަކުން


Evves Meehe' Ge Second Choice Ah Nuvaathi - Vaguthu\nއެއްވެސް މީހެއްގެ ސެކަންޑް ޗޮއިސް އަކަށް ނުވާތި\nލޯބީގެ ގޮތުން މީހަކާއި ގުޅިގެން އުޅޭ އިރުގައި މައްސަލަތައް ޖެހޭނޭ ކަމާއި މެދު ޝައްކެއް ނެތެވެ. އެކި މީހުންނަށް އެކި މައްސަލަތައް ކުރިމަތި ވާއިރުގައި، ބައެއް މީހުންނަކީ އެމީހުންގެ އަމިއްލަ ނަފްސް ނިކަމެތި ކޮށްލުމަށް ފަހު ލޯބިވެރިޔާ ހިތު ހުރި ގޮތަކަށް ކަންތައް ކުރަން ދީގެން ތިބޭ މީހުންނެވެ.\nހަނދާނުގައި ބަހައްޓަން ވީ ކަމަކީ އަހަރެމެން އެންމެނަށްވެސް ލޯބިވާ މީހެއް ލިބޭނޭ ކަމާއި، ދުވަހަކުވެސް އެހެން މީހެއްގެ "ސެކަންޑް ޗޮއިސް" އަށް ނުވުމަށެވެ. ފަހަރުގައި ކުރީގެ ލޯބިވެރިޔާ އާއި ދުރުވާން ޖެހުނީ މިފަދަ ކަމެއް ކުރިމަތި ވެގެން ކަމުގައިވެސް ވެދާނެއެވެ.\nއެއީ ހިތާމަ ހުރި ކަމެއް ނަމަވެސް، ތިމާ ކޮށްދޭ ކަންކަން ބަލައި ނުގަންނަ މީހަކާއި އެއްކޮށް އުޅުމަކީ ވަރަށް އުނދަގޫ ކަމަކަށް ވާނެއެވެ. ތިމާ ދޫކޮށްލާފައި އެހެން މީހެއް ކައިރިއަށް ގޮސް ފޫހިވުމުން އަނެއްކާވެސް ތިމާ ކައިރިއަށް އައިސް އެއްކޮށް އުޅުމުގެ ފުރުސަތު ލޯބިވެރިޔާ އަށް ނުދޭށެވެ. އެހެން ކަންތައް ކޮށްފިނަމަ، އަމިއްލަ ނަފްސަށް ދޭން ޖެހޭ އިހްތިރާމް ނުކުރެވެނީ އެވެ.\nތިމާގެ އަގު ވަޒަން ނުކުރާ މީހަކާއި އެއްކޮށް އުޅުމަކީ ފޫނެތް ފަޔަށް ފެން ފުރުން ކަހަލަ ކަމަކަށް ވާއިރު، އެފަދަ މީހުންނާއި އެކު އުޅެން ވެއްޖެނަމަ، ހިތާމަ ތަކާއި ކުރިމަތި ލާން ޖެހޭނެއެވެ. މިއީ ދުނިޔޭގެ މަޝްހޫރު ލަވް ގުރޫ ތައްވެސް އަބަދު ދެމުން އަންނަ ނަސޭހަތެކެވެ.


13 Aharuge Anhen Kujjaa Dhaulathuge Belumuge Dhashah – adduLIVE\n13 އަހަރުގެ ކުއްޖާ ދައުލަތުގެ ބެލުމުގެ ދަށަށް ގެންގޮސްފި\nDec 02, 2019, 19:17 ހަސަން ރަޝީދު\nކޯޓުން ބޭރުގައި ކައިވެނިކޮށް ބަލިވެ އިނދެ ވިހެއި، 13 އަހަރުގެ އަންހެން ކުއްޖާ ދައުލަތުގެ ބެލުމުގެ ދަށަށް މިއަދު ގެންގޮސްފި އެވެ.\nފުލުހުން ބުނީ ދީނީ ހަރުކަށި ވިސްނުން ހުރިކަމަށް ބެލެވޭ އާއިލާއަށް ނިސްބަތްވާ 13 އަހަރުގެ އަންހެން ކުއްޖާ އާއި އެ ކުއްޖާ ވިހެި ކުއްޖާ އަދި އެ އާއިލާ އަށް ނިސްބަތްވާ ހަ ކުދިންނަށް ރައްކާތެރި މާހައުލެއް ކަށަވަރު ކުރުމައްޓަކައި މިއަދުގެ ވަގުތެއްގައި މިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސަސް އާއި ފުލުހުން ގުޅިގެން ދަޢުލަތުގެ ބެލުމުގެ ދަށަށް ގެނެވިފައިވާ ކަމަށެވެ.\n13 އަހަރުގެ އަންހެން ކުއްޖާއާ ކޯޓުން ބޭރުގައި ކައިވެނިކުރި މައްސަލާގައި އުމުރުން 26 އަހަރުގެ ރ. މަޑުއްވަރީ ހައްމާދު އިސްމާއީލް ވަނީ ހައްޔަރުކޮށްފައެވެ. އޭނާއަކީ ލަނޑާ ނަގާ ދޯންޏެއްގައި ހިނގި ހަމަނުޖެހުމުގައި ޒަހަމްކޮށްލުމަށްފަހު ކަނޑަށް އެއްލާލާފައި އޮއްވާ ފެނުނު މީހާއެވެ.\nފުލުހުންގެ އިއްޔެ ބޭއްވި ނޫސްވެރިންގެ ބައްދަލުވުމެއްގައި ސުޕްރިޓެންޑެންޓް އޮފް ޕޮލިސް ހަސަން ހަނީފް ވިދާޅުވީ ހައްމާދުގެ ޑީއެންއޭއާއި 13 އަހަރުގެ ކުއްޖާ ވިހި ތުއްތު ކުއްޖާގެ ޑީއެންއޭއާ ދިމާވާ ކަމަށެވެ. އަދި ފުލުހުން މި މައްސަލަ ތަހުގީގު ކުރަމުން އަންނަނީ ކުޑަކުއްޖަކާއި މެދު ގަދަކަމުން ޖިންސީ އަމަލު ހިންގާފައިވާ މައްސަލައެއްގެ ގޮތުގައި ކަމަށާއި އެ މައްސަލާގައި މިހާރު 14 ފަރާތަކާ ސުވާލުކޮށް ފޮރެންސިކް ހެކިތައް ހޯދާފައިވާ ކަމަށެވެ.\nއަދި މި މައްސަލައާއި ގުޅިގެން ހައްޔަރުކޮށްފައިވާ ހައްމާދަކީ މީގެ ކުރިންވެސް ޓެރަރިޒަމްގެ މައްސަލައެއް ޝަރީއަތަށް ސާބިތުވެ، ހުކުމް ތަމްފީޒުކޮށް ކުށުގެ ރިކޯޑް އޮންނަ ފަރާތެއް ކަމަށްވެސް ހަނީފް ވިދާޅުވިއެވެ.


އެއާރއިންޑިއާގެ މަތިންދާބޯޓެއް ވެއްޓި 17 މީހަކު މަރުވެއްޖެ | Sandhaanu\nއެއާރއިންޑިއާގެ މަތިންދާބޯޓެއް ވެއްޓި 17 މީހަކު މަރުވެއްޖެ\nއެއަރ އިންޑިއާ މަތިންދާބޯޓެއް ކެރެލާ ސްޓޭޓްގެ ކޮހިކޯޑް އެއަރޕޯޓަށްޖައްސަން އުޅެނިކޮށް ވެއްޓި އޭގެއިން ދަތުރުކުރި 17 މީހަކު މަރުވެ ގިނައަދަދެއްގެ ބަޔަކު ޒަޚަމްވެއްޖެ އެވެ.\nދުބާއީން ފުރައިގެން 191 ޕަސިންޖަރުންނާއެކު ދަތުރުކުރި މިބޯޓު ކޮހިކޯޑް އެއަރޕޯޓަށް ވެއްޓުނީ މިރޭ އިންޑިއާ ގަޑިން 7:45 ހާއިރު އެވެ. މިބޯޓްގައި 10 ކުޑަކުދިންގެ އިތުރުން 184 ދަތުރުވެރިންނާއި7ފަޅުވެރިންވަނީ ދަތުރުކޮށްފަ އެވެ.\nމިހާދިސާގައި ބޯޓުން ދަތުރުކުރި ދެ ޕައިލެޓުންވެސް ވަނީ މަރުވެފައެވެ. އަދި ޒަޚަމްވި މީހުންތައް ހިސާބުގަނޑުގެ އެކިހޮސްޕިޓަލްތަކަށް ފޮނުވާފައިވާއިރު އޭގެ ތެރެއިން ގިނަމީހުން ހާލު ސީރިއަސްކަމަށް މީޑިއާ ރިޕޯޓްތައް ބުނެ އެވެ.\nއެއާއިންޑިއާގެ ބޮއިންގ 727 މަރުކައިގެ މި މަތިންދާބޯޓު ވެއްޓިފައިވާ މަންޒަރުތަކުން ފެންނަގޮތުގައި ބޯޓުވަނީ ދެފަޅިއަށް ބުރިވެފަ އެެވެ.\nމިފްލައިޓަކީ ކޮވިޑް-19ގެ ބަލިމަޑުކަމާއި ގުޅިގެން ދުނިޔޭގެ އެކިހިސާބުތަކުގައި ތިބި އިންޑިޔާ ރައްޔިތުން ގައުމަށް އަނބުރާ ގެނައުމަށް ” ވަންދޭބާރަތު ރީފެޑްރިއޭޝަން މިޝަން”ގެ ނަމުން ކުރިއަށް ގެންދާ މިޝަންގެ ދަށުން ދަތުރުކުރި ފްލައިޓެ ކެވެ.\nބޯޓްވެއްޓުނު ރަންވޭ އިންސްޕެކްޓް ކުރަން މީގެ ނުވަ އަހަރުކުރިން އުޅުނުމީހަކު އިންޑިއާގެ ނޫސް އެޖެންސީ އެއްކަމުގައިވާ އެންޑީޓީވީއަށް ދިން އިންޓަވިއުއެއްގައި ބުނީ ބޯޓްޖެއްސި ރަންވޭއަކީ އެންމެ އެކަށީގެންވާ ހާލަތެއްގައި ހުރި ތަނެއްނޫންކަމަށެވެ. މިހާދިސާ ހިނގިވަގުތު ވެސް އެހިސާބަށް ބޯކޮށް ވާރޭވެހެމުންދިޔަކަމަށް މީޑިއާ ރިޕޯޓްތައް ބުނެއެވެ.\nސިވިލްއޭވިއޭޝަން މިނިސްޓަރު ހަރްދީޕްސިންޕޫރީ މީޑއާއަށް މައުލޫމާތު ދެއްވަމުން ވިދާޅުވީ މިހާދިސާ ހިނގަންމެދުވެރިވި ސަބަބު ހޯދަން މަސައްކަތްތައް ކުރެވެމުންދާކަމަށާއި އދި މިހާތަނަށް ސަބަބުހޯދިފައި ނުވިނަމަވެސް ވަރަށް އަވައަށް ސަބަބު ހޯދުމަށްފަހު މީޑައާއާ ހިއްސާކުރާނެކަމަށެވެ.


އަމީނިއްޔާ ކުރިމަތިން އޮންނަ ކުރީގެ އީޕީއެސް ސްކޫލް ހިންގި ބިމުގައި އަރަބިއްޔާގެ ބިންގާއަޅައިފި\nއަހުމަދު ނާއިފު 27 ޖެނުއަރީ 2011\nއަމީނިއްޔާ ސްކޫލް ކުރިމަތީގައި އޮންނަ ކުރީގެ އީޕީއެސް ސްކޫލް ހިންގި، މއ. ޗާންދަނީގޭގައި އަރަބިއްޔާ ސުކޫލުގެ ހަތް ބުރީގެ އައު އިމާރާތުގެ ބިންގާ މިއަދު ހެނދުނު އަޅައިފި އެވެ.\nއަރަބިއްޔާ ސްކޫލުގެ އިމާރާތް ބާވެ ޖާގައިގެ ދަތިކަން ކުރިމަތިވުމުން އެކަން ހައްލުކުރުމަށްޓަކައި ހަދަން ހަމަޖެހިފައިވާ އެ އިމާރާތުގެ ބިންގާ މިއަދު އެޅީ އަރަބިއްޔާގެ ދެ ދަރިވަރެކެވެ.\nއެ އިމާރާތުގެ ބިންގާ މިއަދު އަޅާފައި މި ވަނީ ކުރިން އަރަބިއްޔާ ސުކޫލު ހުރި ބިން ސަރުކާރުގެ ބޭނުމަކަށް ނަގައި ކުރީގެ އީޕީއެސް ހުރި ބިމުގައި އެ ސުކޫލު އެޅުމާ ދެކޮޅަށް ސްކޫލުގެ ބެލެނިވެރިން ނުރުހުން ފާޅުކޮށް ޕެޓިޝަނެއް ވެސް ސްކޫލުގެ ބޯޑަށް ހުށަހަޅާފައި ވަނިކޮށެވެ.\nވެހެމުން ދިޔަ ހިމަފޮދު ވާރޭގެ ތެރޭގައި ބޭއްވުނު އެ ރަސްމިއްޔާތުގައި އެޑިޔުކޭޝަން މިނިސްޓަރު ޝިފާ މުހަންމަދު ވިދާޅުވީ އަރަބިއްޔާ ސްކޫލުގެ ބިންގާ އެޅީ އެ ސުކޫލަށް އައު އިމާރާތެއް ނުހަނު ބޭނުންވެފައި ވަނިކޮށް ކަމަށާއި އައު އިމާރާތުގެ ސަބަބުން އަރަބިއްޔާ އަށް ކުރިމަތިވެފައިވާ ޖާގައިގެ ދަތިކަމަށް ހައްލެއް އަންނާނެ ކަމަށެވެ. އަދި އެކަމުން އަރަބިއްޔާގެ ދަރިވަރުންނަށް ދެވޭ ތައުލީމުގެ ފެންވަރު ވެސް ރަނގަޅުވެގެން ދާނެކަން ޝިފާ ފާހަގަކުރެއްވި އެވެ.\nއޭނާ ވިދާޅުވީ އެމްޑީޕީގެ މެނިފެސްޓޯގައި ވާގޮތަށް ސަރުކާރުން އެންމެ ބޮޑު އިސްކަމެއް ދެނީ ޕުރައިމަރީ ގްރޭޑްތަކުން ފެށިގެން ސްކޫލު ދައުރު ނިމެނެދެން އިސްލާމީ ތަރުބިއްޔަތާއި ތައުލީމު މަންހަޖުގެ ތެރޭގައި ހިމެނުމަށް ކަމަށެވެ. ޝިފާ ވިދާޅުވީ އަރަބިއްޔާގެ މައްސަލަ ބޮޑުވެގެން ދިޔައީ ސިޔާސީ އޮޔެވަރެއްގެ ސަބަބުން ކަމަށާއި ސިޔާސީ މަގުސަދަކަށްޓަކައި އެފަދަ ކަންތައްތައް ނުކުރުމަށް އެންމެހާ ސިޔާސީ ވެރިންނަށް އިލްތިމާސް ކުރާ ކަމަށެވެ.\nއަރަބިއްޔާ ސުކޫލުގެ އައު އިމާރާތަކީ 28 ކުލާސްރޫމުގެ 500 ކުދިންގެ ޖާގައިގެ އިމާރާތެއް ކަމަށް އެޑިޔުކޭޝަން މިނިސްޓްރީން ބުނެ އެވެ. މި އަހަރު މަސައްކަތް ފަށައި އަންނަ އަހަރު މަސައްކަތް ނިންމުމަށް ހަމަޖެހިފައިވާ އެ އިމާރާތުގައި ނަމާދުކުރާ ތަނަކާއި ހޯލަކާއި ކޮމްޕިއުޓަރު ލެބާއި ލެބޯޓްރީއެއް ހުންނާނެ ކަމަށް ވެސް އެޑިޔުކޭޝަން މިނިސްޓްރީން ބުނެ އެވެ.\nއެ ސުކޫލްގެ ބިންގާ މިއަދު އެޅިއިރު އަދި އެސުކޫލް އިމާރާތް ކުރުމަށް އެއްވެސް ބަޔަކާއި ހާވަލުކޮށްފައެއްނުވެ އެވެ. ނަމަވެސް މިދިޔަ ހޯމަ ދުވަހު އެޑިޔުކޭޝަން މިނިސްޓްރީން ބުނީ އަރަބިއްޔާ ސުކޫލު އިމާރާތް ކުރާނެ ފަރާތެއް ހޯދުމަށް އަންނަ ފެބުރުއަރީ މަހުގެ ފުރަތަމަ ހަފްތާގައި އިއުލާން ކުރާނެ ކަމަށެވެ. އެޑިޔުކޭޝަން މިނިސްޓްރީން މިހާރު ވެސް ވަނީ އެބިމުގައި ހުރި އިމާރާތް ތަޅާލައި އެބިން ސާފުކުރާނެ ފަރާތެއް ހޯދުމަށް އިއުލާން ކޮށްފަ އެވެ.\nއަރަބިއްޔާ ސްކޫލުގެ ކުދިން މިހާރު ކިޔަވަމުން ދަނީ ކުރީގެ އެމްއީއެސް އަދި މިހާރުގެ މަންދު ކޮލެޖުގަ އެވެ. މިއަހަރު އަރަބިއްޔާއަށް އަލަށް ވެއްދުމަށް ފޯމް ހުށަހެޅި 130 އަށް ވުރެ ގިނަ ކުދިންގެ ތެރެއިން ސްކޫލުގެ ޖާގައިގެ ދަތިކަން ހުރި ގޮތުން، ސްކޫލަށް ވައްދާފައި ވަނީ އެންމެ 30 ކުދިންނެވެ.\nއަރުޝީފަށް ނެގީ 06/01/2017 17:00\nއެންމެފަހުން އަޕްޑޭޓްކުރީ 18/10/2018 09:15


Magumatheegai massala thakeh funi jehi halleh beynun vefai!! - vNews.mv\nސޯސަން މަގުން --- ފޮޓޯ: ޒިދާން މުހައްމަދު/ ވީނިއުސް\nމަގުމަތީގައި މައްސަލަތަކެއް ފުނިޖެހި، ހައްލު ބޭނުންވެފައި!!\nޒިދާން މުޙައްމަދު 23 November 2021, 11:48\nޤާނޫނަކުން ގަވާއިދަކުން ކަމެއް މަނާކޮށްފިނަމަ ގިނަބައެއްގެ ސަމާލުކަން އެކަމަކަށް ހުއްޓޭނެއެވެ. ސަބަބަކީ އެ ޤާނޫނާ ނުވަތަ ގަވާއިދާ ޚިލާފްވެއްޖެނަމަ އެކަމުގެ ސަބަބުން އަދަބެއް ލިބޭނެތީވެއެވެ. ޖޫރިމަނާ ކުރާނެތީއެވެ. ނޫނީ ހައްޔަރުކޮށްފާނެތީއެވެ.\nއެހެންނަމަވެސް ދަންނާންޖެހޭ އެހެން ހަގީގަތެއް އެބަ އޮތެވެ. އެއީ، މިހާރު އަޅުގަނޑުމެންނަށް ފެންނަމުން މިދާ ޤާނޫނުތަކާއި ގަވާއިދުތައް ވުޖޫދަށް އައުމުގެ މާކުރިން އިލާހީ ޤާނޫނު ވުޖޫދުވެފައިވާއެވެ. ދިރިއުޅުމުގެ އެންމެ ރިވެތި ސިފަތަކާއި އަދަބުތައް އެވަނީ މާކުރިން ބަޔާންކޮށްދީފައެވެ. އެގޮތުން އާންމުކޮށް ޚަބަރުލިބޭ މަގުމަތީގެ ހާދިސާތަކުން ސަލާމަތްވުމަށް މަގުމަތީގެ އަދަބުތަކެއް ވެސް އެންމެ މަތިން އެ ވަނީ އަންގަވާފައެވެ.\nކޮންމެވެސް ދިމާލެއްގައި މަގުމަތީގެ އެކްސިޑެންޓެއް ހިނގި ޚަބަރު ނުލިބޭ ދުވަހަކަށް އިރު ނާރައެވެ. ދަންނަވަންތޯއެވެ؟ ކީރިތި މާތް ރަސޫލާ ﷺ އެކަލޭގެފާނުގެ ޞަޙާބީންނަށް ޙަދީޡްކުރެއްވިއެވެ. "މަގުމަތީގައި ތިބޭތިބުމާ މެދު ތިޔަބައި މީހުން ސަމާލުވާށެވެ!" އެބޭކަލުން ދެންނެވިއެވެ. "އަހަރެމެން ބޭނުންވަނީ، އެތަނުގައި (މަގުމަތީގައި) ތިބެ އަހަރެމެންގެ ކަންކަމާމެދު މަޝްވަރާތައް ކުރާށެވެ" މާތް ރަސޫލާ ﷺ ޙަދީޡްކުރެއްވިއެވެ. "ތިޔަބައިމީހުން މަގުމަތީގައި ތިބޭކަމުގައި ވާނަމަ، މަގުން ހިނގާ މީހުންނަށް އެބައިމީހުންގެ ޙައްޤުތައް ދޭށެވެ" އެބޭކަލުން ދެންނެވިއެވެ. "މަގުހިނގާ ބިނގާވާ މީހުންގެ ޙައްޤުތަކަކީ ކޮބާތޯއެވެ؟" އެހިނދު ކީރިތި ރަސޫލާ ﷺ ހަތަރު ކަމެއްގެ ވާހަކަ ބަޔާންކޮށްދެއްވިއެވެ. "ތިޔަބައިމީހުންގެ ބެލުންތައް ތިރިކުރާށެވެ. ދުއްތުރާތަކުން އެބައިމީހުން ރައްކާތެރިކުރާށެވެ. ސަލާމަށް ރައްދުދޭށެވެ. އަދި ހެޔޮކަންކަމަށް އަމުރުކޮށް، ނުބައި ކަންތައް ނަހީކުރާށެވެ."\nސުވާލަކީ ރަސޫލާ ﷺގެ މި އަމުރުފުޅަށް ތަބާވަނީ އަހަރެމެންގެ ތެރެއިން ކިތަށް މީހުންތޯއެވެ؟ މަގުން ހިންގާހާ މީހަކަށް ކަޅި ޖަހައިނުލައި ބެލުމަކީ ފުރަތަމަ އަމުރުފުޅާ ޚިލާފުވުމެވެ. އެކަމަކު މިއީ އާންމު ކަމެކެވެ. ހާއްސަކޮށް އަންހެނަކު މަގުމަތިން ހިނގާނަމަ ބައެއް މީހުންގެ ކަޅިތަކަށް ދަގައްފާނު ބާރުދޭ ކަހަލައެވެ. އެކަނބަލުންނަށް އުނދަގޫ ވާވަރަށް ބަލާ ބަޔަކު ބަލަން ތިބެއެވެ. އަދި ބެލުމަކުން ނިންމާ ނުލައެވެ. މަގުމަތިން ތުމުންފުމެ، ފޮށެ، ނޫނީ ކޮންމެވެސް ޖެއްސުމެއް ނުކޮށްލާ އެވެރިންގެ ހިތް ހަމަ ފުރޭ ކަމަކަށް ނުވެއެވެ. ނުވިތާކަށް ނުރުހުމުގައި ގައިގައި އަތްލާ، ޖިންސީ ފުރައްސާރަވެސް ކުރަނީއެވެ. އެކަމަކު އެންމެ ފުރިހަމަ ދީނުގެ އަހުލުވެރިން ކަމަށްވާ އަހަރެމެން މުސްލިމުން ވާންޖެހޭނީ ބެލުން ޙަރާމްވެގެންވާ ތަންތަނާއި ތަކެއްޗަށް ނުބަލައި ރައްކާތެރިވެގެންވާ ބައެއް ކަމުގައެވެ. އެކަމަށް ރައްކާތެރި ވެއްޖެނަމަ މަގު ހިނގާ ބިނގާވެ އުޅޭ ފަރާތްތަކަށް ރައްކާތެރިކަން އިޙްސާސް ކުރެވޭނެއެވެ.\nމަގުމަތީގެ ގަވާއިދުތަކާއި އަދަބުތަކުގެ ވާހަކަ ދައްކާއިރު ދައްކާލަން އަދި ވަރަށް މުހިންމު ވާހަކައެއް އެބަ އޮތެވެ. ކަފިހި ހުރަސް ނުވަތަ އިނގިރޭސިން ކިޔާގޮތުންނަމަ "ޒިބްރާ ކްރޮސް" އަކީ ކޯއްޗެއް ހެއްޔެވެ؟ މި ސުވާލުގެ ޖަވާބަކީ ވަރަށް ސާފުކޮށް އެއްމެންނަށް ވެސް އެނގެން ޖެހޭ އެއްޗެކެވެ. ކަފިހި ހުރަހަކީ ހިނގާ މީހުން މަގުގެ އެއްފަރާތުން އަނެއްފަރާތައް ދިއުމަށް ނުވަތަ މަގު ހުރަސްކުރުމަށް ހާއްސަކޮށް ރީނދޫ ކުލައިން ނުވަތަ ހުދުކުލައިން ވިޔަސް މަގުގައި ޒިބްރާ ޕޭޓާނަށް ދަމާފައި ހުންނަ ރޮނގުތަކެކެވެ. މީހަކު މަގު ކުރަސްކުރުމަށް ކަފި ހުރަހެއް ކައިރި މަޑުކޮށްލައިފިނަމަ ނުވަތަ ކަފިހި ހުރަހަށް ފައި އަޅައިފިނަމަ ދުއްވާފައިދާ ވެހިކަލްތައް ކަފިހި ހުރަސް ކައިރިން ހުއްޓުމަކީ މަޖުބޫރު ކަމެކެވެ. ނަމަވެސް މިއަދު މި ފެންނަނީ މުޅިން ތަފާތު މަންޒަރެކެވެ.\nމަޖީދީ މަގުން ރެޑްވޭވްއާ ދިމާލުގައި ހަދާފައިވާ ކަފިހި ހުރަހަށް ވާގޮތައް ހުއްޓިލައިގެން ސްކޫލް ކުއްޖަކު ގޮވައިގެން ބެލެނިވެރިޔަކު ހުއްޓާ ދުށީމެވެ. އެމީހުން ތިބީ ނިކަން އަވަހަށް މަގުހުރަސް ކުރުމުގެ ބޭނުމުގައިކަން އެނގުމުން ގޮސް އަހާލީމެވެ. "ދައްތަ މިތާ ހުންނަތާ ކިހާ އިރެއް ވެދާނެ؟" ޖަވާބުގައި އެ ދައްތަ ހިނިތުން ވެލާފައި ބުނެލިއެވެ. "ކޮއްކޯ، މީ ވާވަރު ކަމެއްނޫން، މިހާރު ފަނަރަވަރަކަށް މިނެޓް ވެދާނެ" އެވެ. އޭރުވެސް، ދުއްވާއެއްޗެހި ދުއްވާމީހުންބެލީ އެމީހުންގެ މަންޒިލަށް އަވަހަށް ދިއުމަށެވެ. ކަފިހި ހުރަހަށް މަޑު ކޮށްލުމެއް ނެތިއެވެ. އެމީހަކާ އެމީހެކޭ ބުނާ ކަހަލައެވެ. ކުރާނީ ކީއް ހެއްޔެވެ؟ މީގެ ކިތައް ދައްތަ މަގު ހުރަސްނުކުރެވިފައި ތިބޭނެބާއޭ ހިތައް އަރައެވެ. ދެން އުފެދޭ ސުވާލަކީ، ކަފިހި ހުރަހަކީ ކޮބައިކަން ދުއްވާ މީހުނަށް ހަމަ ނޭނގެނީ ހެއްޔެވެ؟ އެނގޭނަމަ މިގޮތައް މިއަދު ކަންތައް ވާނެ ހެއްޔެވެ؟ މި ސުވާލުގެ ޖަވާބު ދުއްވާ މީހުން ދެއްވާށެވެ.\nދެން އޮތީވެސް ވަކި ކުޑަ ވާހަކައެއް ނޫނެވެ. މިހާރަކަށް އައިސް މާލޭގެ ޕާކިން ޒޯންތަކަށްދާ ބައެއް މީހުންނަށް ޖެހިފައިވާ "ތުރާ" ގެ ވާހަކައެވެ. "ތުރާލެކޭ" މި ދެންނެވީ ފަސޭހަ މަގު އޮއްވާ އެންމެންނަށް ވެސް އުނދަގޫ ގޮތަށް ކަންކުރާތީއެވެ. ސައިކަލު ފޮހެދެންތޯ އަހަމުން ފަހަތުން ދުވާ "ޕަޕަރާޒީންގެ" ވާހަކައެވެ. އާމްދަނީ ހޯދަން ރަނގަޅު މަސައްކަތެކެވެ. މަގުތަކުގައި ހިންގާފައި ދާހާ މީހެއްގެ ކިބައިން "20 ރުފިޔާ ދެއްވާށޭ" ބުނެ ސަލާންޖަހަމުން ހިންގުމަށްވުރެ ރަނގަޅެވެ. ހުސް ވަގުތުކޮށްލަން ވެސް ސަޅި މަސައްކަތެކެވެ. ދަންނަވަންތޯއެވެ. ޕާކުކުރަންދާ ކޮންމެ މީހަކު ސައިކަލު ސާފުކުރަން ބޭނުން ނުވެދާނެއެވެ. ފަހަތުން ނުދުވިޔަސް ބޭނުންވާ މީހަކުނަމަ އެކަމަށް އެދޭނެއެވެ. މިހާރު ކަން ހިނގާ ގޮތުން ސައިކަލު ޕާކު ނުކުރެވި އެތައް ވަގުތެއް އެބަ ގެއްލެއެވެ. އޮފީސް ގަޑި ޖެހޭތީ އަންނަ މީހާއަށް އެކަން ވާނީ ބޮޑު ތަކުލީފަކަށް ނޫންތޯއެވެ؟ "ޕަޕަރާޒީ" ނެހެދުނަސް މިކަންވެސް ކުރެވިދާނެ ނޫންތޯއެވެ؟\nމަގުމަތިން އަދަބުކުޑަ އެތައްކަމެއް ފެނެއެވެ. އެހުރިހާ ކަމެއް ލިޔެ ނިމޭއިރު އަޅުގަނޑުގެ ގަލަމުން ދެލި ހުސްވެދާނެތީ ފަހަށް ރައްކާކުރުމުގެ ގޮތުން މި ވަގުތަށް ކުރުކޮށްލަން ގަސްދުކުރަމެވެ. އެކަމަކު އޭގެކުރިން އަދި ދެތިން ނުކުތާއެކެވެ. އެ ގޮތުން މަގުމައްޗަށް ކުނި އެޅުމާއި، ރަތްކުޅު ޖެހުން ފަދަ އަދަބާ ޚިލާފު ކަންކަމެވެ. މަގުމަތީގައި އަޑުގަދަ ކުރުމާއި، މާރާމާރީ ހިންގުމެވެ. މަގުމަތީގައި ހާމައަށް ފާހިޝް އަމަލުތައް ހިންގުމެވެ. ފޭރުމާއި ބިރުދެއްކުމާއި ކަޓަރު އެޅުން ފަދަ ނުރައްކާތެރި ކަންކަން ވެސް ފާހަގަކޮށްލަމެވެ.\nމަގުތަކުގެ އަމަންއަމާންކަން ގެއްލި، މަގުތަކަކީ އަންހެނުންނާއި ކުޑަކުދިންނަށް ނުރައްކާތެރިތަނަކަށް ވެފައިވާ ކަމުގައި މިއަދު ހަމަކޮންމެ މީހަކުވެސް ޤަބޫލުކުރާނެ ޙަޤީޤަތެކެވެ. މަގުތައް އަމާންކުރުމަށް ޤާނޫނުތަކާއި ގަވާއިދުތައް ހެދިފައި ވީނަމަވެސް އޭގެ ނަތީޖާ ފެނިގެން ނުދަނީ އަޚްލާޤީ ރީތި ސިފަތަށް މީސްތަކުންގެ ގައިގާ ހަރުލާފައި ނެތުމުންކަމީ ދަންނާން ޖެހޭ ހިތި ހަގީގަތެވެ.


REPORT: Filai thibe kos vaahaka dhakkah nuvaane!\nފިލައިތިބެ ކޮސް ވާހަކަ ދައްކާކަށް ނުވާނެ!\nޖަލު އޮފިސަރުންގެ ރެންޑަމް ސާމްޕަލް ނަގަނީ\nރާއްޖޭގައި ކިތަންމެ ވަރުގަދަ ސިޔާސީ ލީޑަރަކަށް ވިޔަސް ޕަބްލިކަށް ފެންނަ ގޮތަށް ވިދާޅު ނުވެވޭނެ ވާހަކަތަކެއް އެބަހުރެ އެވެ. އެއީ ބައެއް ފަހަރު ހުންނަވާ މަގާމުގެ ގޮތުންނެވެ. އަނެއްބައި ފަހަރު މައުލޫއެއްގެ ނުކިއްސަރުކަމުން، އެހެން ކާޑެއް ކުޅެން ޖެހޭތީ އެވެ. ނޫނީ ސަރުކާރުގެ ހިންގާ ޕާޓީގެ މައި ތަނބެއްގެ ގޮތުގައި ހުންނަވައިގެން ސީދާކޮށް ސަރުކާރަށް ފާޑު ވިދާޅު ނުވެނޭތީ އެވެ. އެހެންކަމުން، ދުރުގައި ހުންނަވައިގެން ގާ ބުރި ބުރި އެއްލަވަނީ އެވެ. އެހެންވީމާ މި ހާދާ ގޮތަކީ "އެލެކްހަކަށް" ވަނީ އެވެ. ރައްޔިތުންގެ ތެރެއަށް ހިޔާލު ތަފާތުވުން ބޮޑުވާނެކަން އެނގޭ ހުށަހެޅުންތައް މި ފޮނުވާލަނީ އެހެން ދޮރޯޓެއް ބޭނުން ކޮށްގެނެވެ. ޓްވިޓަރުގެ ދުނިޔެއަށް ގެއްލި ހުސްވެފައިވާ ދިވެހިން މި ވާހަކައަށް ވަރަށް ފަރިތަވާނެ އެވެ.\nކޮވިޑް-19 އިގެ ބަލިމަޑުކަން ރަނގަޅަށް ލައްވާލައި ރާއްޖެ ވެސް "ބަލިވެފައިވާ" ދަނޑިވަޅެއްގައި ލީޑަރަކު "އެލެކްހަކަށް" ވެގެން ވަލުދޮރާށިން މި ވަނީ އަނެއްކާވެސް އާާ ހިޔާލެއް ވައްދާފަ އެވެ.\nމާލޭ ލޮކްޑައުނަށް މަހެއް ހަމަވީތަނާ އިތުރު ދެ ހަފުތާގެ ގޭބަންދު މުއްދަތު ވަނީ ޖަހައިފަ އެވެ. މުޖުތަމައު ތެރޭގައި ބަލި ރަނގަޅަށް ވަކި ހިތްޕާލާފައިވާއިރު، ކުރަންޖެހޭ ވަރާ ގާތަށްވެސް ރާއްޖޭގައި ޓެސްޓު ނުކުރެވޭކަމަށް ޑޮކްޓަރުން ވަނީ ވިދާޅުވެފަ އެވެ. އަދި މިހާތަނަށް ޝިފާއެއް ހޯދިފައި ނެތް މި ބަލީގެ މައްޗަށް ގަދަވުން އޮތީ ބަލި ޖެހިފައިވާ މީހުން އަވަހަށް ދެނެގަނެވިގެންކަން އެއީ ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން ނުބުންޏަސް ކޮންމެ ދިވެއްސަކަށް ވެސް އެނގޭ ވެސް ކަމެކެވެ.\nއާމްދަނީ ލިބޭނެ ދޮރުތައް ބަންދުވެ، ގިނަ ދިވެހިންގެ ދިރިއުޅުމުގައި ވަކި ލާރިކޮޅުވެސް މި ވަނީ ހުސްވެފަ އެވެ. މާޔޫސްކަމާއި ނިކަމެތިކަން ހުރި މިންވަރުން ކޮންމެ ކަމަކަށް ވެސް މިހާރު ރުހި، ގަބޫލުވާ ހާލަތެއްގައި ރައްޔިތުން ތިބިއިރު، ދުވާލަކު 5،000 އަށް ވުރެ ގިނަ ޓެސްޓް ހެދޭނެ ހިޔާލެއް ފިލައި އިނދެ ލީޑަރަކު ފެންމަތި ކޮށްލިޔަސް މިއީ ވަރަށް ނާޒުކު ދަނޑިވަޅެކެވެ.\n"ކޮވިޑް-19 ޓެސްޓު ހެދުން ޕްރައިވަޓައިޒް ކޮށްފިނަމަ ދުވަހަކަށް 5،000 އަށް ވުރެ ގިނައިން ޓެސްޓު ހެދޭނެ. ސަރުކާރަށް ހަރަދުވެސް ކުޑަވާނެ. އާމްދަނީ ދަށް މީހުނަށް ސަބްސިޑައިޒް ކުރެވިދާނެ،" ޓްވިޓާގައި އެންމެން ދަންނަ އެލެކްސް އަހުމަދު ދޫކޮށްލި ހިޔާލެއްގައު ބުނެފައިވެ އެވެ. އޭނާއަކީ ކާކު ކަމައި ރައްޔިތުންގެ އިހުސާސްތަކަށް ކިހާ ފަރިތަ މީހަކުކަން އެންމެނަށް "އެނގެ" އެވެ.\nއޭނާގެ ޓްވީޓުގައި ރައްޔިތުންގެ އިހުސާސްތަކާ ގުޅިފައިވާ ހުރިހާ ގޮޅިތަކެއްގައި ވަނީ ވަރަށް ހުނަރުވެރިކަމާއެކު ފާހަގަ ޖަހާފަ އެވެ. އެތަކެއް ހާހުން ކޮވިޑް ޓެސްޓު އިތުރު ކުރެވޭނެ ވާހަކަ އެވެ. އެކަމަށް ނޫނެކޭ ނުބުނާނީ ކޮން ދިވެއްސެއް ހެއްޔެވެ؟ އެއާ ވިދިގެން އަންނާނެ ހަރަދުގެ ކަންބޮޑުވުމަށް ވެސް އޭނާ އެވަނީ ޖަވާބުދީފަ އެވެ.\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް ނަޝީދު ޓެސްޓް ކުރެއްވުމަށް ސާމްޕަލް ނަގަނީ --\nމާސްކެ އަޅައިގެން "އެލެކުހަކަށް" ވެ ފޮރުވިގެން އިންނަ މީހާ އޭނާގެ އާއްމު އުސޫލުގައި ދޫކޮށްލާ ހިޔާލުގައި ފޮރުވިފައިވޡ ސަބަބުތަކެއް ހުންނާނެކަން ޔަގީނާ ގާތަށް ބުނަން އެނގެ އެވެ. އަދި މިކަން ހަޖަމުކޮށްލަން ވެސް އުނދަގޫވާނެ އެވެ.\nފުރަތަމަ ކަމަކީ ސަރުކާރުން މިހާތަނަށް ދައްކަމުން އައި ހުރިހާ ވާހަކަތަކެއް، މިކަން ކުރުމާއެކު ފަނުފުލުން ދާނެ އެވެ. ޓެސްޓިން އިތުރު ނުކުރެވޭ ސަބަބު ދިފާއު ކުރައްވަމުން، ކޮންމެ ރެއަކު އެންއީއޯސީގެ ތަރުޖަމާނު ވިދާޅުވަނީ ސަރުކާރަށް މެޝިނުތަކާއި ޓެސްޓިން ކިޓުތައް ބޮޑު އަގު ދީގެން ގަންނަން ވެސް ނުލިބިގެން އުޅޭ ވާހަކަ އެވެ. އަމިއްލަ ކުންފުނިތައް މެދުވެރިކޮށް ވެސް އެކަން ނުވެގެން އުޅެނީ ދުނިޔޭގައި އެތަކެއްޗަށް ޑިމާންޑު ބޮޑުވުމުން ކަމަށް ވިދާޅުވެ އެވެ. ކޮންމެ ގޮތަކަށް ހޯދިޔަސް، ސަރުކާރު އޮތީ ގަންނަން ތައްޔާރަށޭ ބުނެ އެވެ. އެކަމަކު ނުލިބެންޏާ ކުރާނެކަމެއް ނެތްތާ އެވެ!\nޑަބްލިޔުއެޗްއޯ މެދުވެރިކޮށް ވެސް ނުހޯދިގެން އުޅޭ ސާމާނުތަކެއް ކުއްލިއަކަށް އަމިއްލަ ކުންފުނިތަކަކަށް ހޯދޭނެ ގޮތެއް ނުވިސްނެ އެވެ. ފަހަރުގައި އެކަން ކުރާނީ، ދައުލަތަކަށް ނުވެގެން އުޅުނު ކަމެއް ދާދި ފަހުން ޕްރައިވެޓް ހޮސްޕިޓަލަކުން ކުރި ގޮތަށް ކަމަށް ވެދާނެ އެވެ.\nއެކަމަކު ސަރުކާރަށް ހަރަދު ކުޑަވާނެ ކަމަށް ގަބޫލެއް ނުކުރެވެ އެވެ. ޓެސްޓިން ޕްރައިވަޓައިޒް ކޮށްގެން އުޅޭ އެހެން ގައުމުތަކަށް ބަލައިލިޔަސް، އޭގެ މަންފާއެއް ކުރަނީ "މުށެއްހާ" ރައްޔިތުންނަށެވެ. އާބާދީގެ ބޮޑުބައި މާދަމާ ކާނެ ގޮތެއް ނެތްއިރު، އަމިއްލަ ޖީބުން ޓެސްޓު ކުރަން ދޭނެ ފައިސާއެއް މިހާރަކު ނެތެވެ. ހައްތަހާވެސް ތިބީ ސަރުކާރުގެ ސަބްސިޑީ ބޭނުންވާ "އާމްދަނީ ދަށް" މީހުނެވެ.\nއާސަންދައިގެ ދަށުން ޓެސްޓު ކުރާ އަގުގެ ބޮޑުބައި ކަވަރު ކުރުމުން، ސަރުކާރަށް ހަރަދު ކުޑަ ވާނީ ކޮން ގޮތަކަށް ހެއްޔެވެ؟\nޕްރައިވެޓް ކުންފުނިތައް ފައިދާއެއް ނުލާ އެއްކަމެއް ވެސް ނުކުރާއިރު، އެ ފައިދާވެސް ނަގާ ދޭން ޖެހޭނީ ދައުލަތުގެ ހަޒާނާއިންނެވެ. ފަހަރުގައި ނުވެގެން އުޅެނީ އެކަން ކަމަށް ވެދާނެ އެވެ. އަބަދުވެސް ތޮބީއަތަކީ ކާރިސާއެއްގެ ދަނޑިވަޅަކީ ކޮންމެވެސް އެއް ބަޔަކަށް ވިޔަފާރި ވަރަށް ރަނގަޅު ވުމެވެ. އަދި ވައްކަން ކުރާ ޕޮލިޓީޝަނުންނަށް ވައްކަން ކުރާނެ ފުރުސަތު ވެސް ފަހިވުމެވެ.\nކޮވިޑް-19 އާ ގުޅިގެން ކުރަންޖެހޭ ހަރަދަށް އޮތީ ފޫނެތް ބަޖެޓެކެވެ. އެހެނަސް މިހާތަނަށް އެކަމުން ބައި އެޅުމުގައި ދަތިތަކެއް އެބަހުއްޓެވެ. ބައެއް ދިމަ ދިމާއިން އެކަމާހެދި ނުރުހުމުގެ ހޫނު ކަން ވެސް އަންނަން އޮތީ ފަށައިފަ އެވެ. ޓެސްޓް ކުރުން ޕްރައިވަޓައިޒް ކޮށްގެން، ބޯކިބާއިން ރަނގަޅު ބޮޑު ފަޅިއެއް ނަގާ، ބޭނުންވާ ބަޔަކަށް ދެވޭނެ އެވެ.\nއަވަށްޓެރި ގައުމަކުން ހާއްސަކޮށް އިންޑިއާއިން މި ޓެސްޓިންގެ ބިޑުގައި ބަގުޑިބައްދަން މިހާރުވެސް ފޮށި ތަންމަތި ބަނދެގެން ތިބޭނެ އެވެ. ނޫނީ އެފަދަ ބޭރު ގައުމަކާ ގުޅިގެން، ވަރަށް އަރިސް ދިވެހި މޫނުތަކެއް ވެސް މިހާރު ރަނގަޅަށް ކޯޓު ހެޔޮ ވަރުކޮށް ބޫޓު އޮފްކޮށްގެން ތިބުން ވަރަށް އެކަށީގެންވެ އެވެ.\nމާލެއިން ބަޔަކު ކަރަންޓީނަށް ގެންދިއުމުގެ މަސައްކަތްތުގައި އޮފިޝަލުން ހަރަކާތްތެރިވަނީ. -- ފޮޓޯ: އަހުމަދު އަޝްހާދު އަބްދުﷲ (ޖެރީ)\nމި ބަލާއާފާތުގެ ތެރެއިން ފެންމަތިވެގެން އުޅެނީ އާ ކަންކަމެއް ނޫނެވެ. މުޅީންމެ މި ފެންނަނީ ރާއްޖޭގައި ޒަމާނުއްސުރެ އަޅާނުލެވި، މަކުނުވާ ހެދިފައިހުރި މައްސަލަތަކެވެ.\nޓެސްޓިން އިތުރު ނުކުރެވިގެން އުޅެނީ ލެބުތަކުގައި ވަސީލަތްތައް ގާއިމްކޮށްފައި ނެތިގެނެވެ. ރާއްޖެއަށް މިހާ ނުރައްކާ ބޮޑުވެގެން އުޅޭ މައިގަނޑު ސަބަބަކީ، އެކަށީގެންވާ މިންވަރަށް ސިއްހީ ހިދުމަތްތެރިން އުފައްދާފައި ނެތުމާއި، މުޅި ސިއްހީ ފަރުވާގެ ނިޒާމް ވާކޮށްފައި އޮތުމުގެ ސަބަބުބްނެވެ.\nއެކަމަކު މި ދަނޑިވަޅުގައި ވެސް އެ ނިޒާމު ވަރުގަދަ ކުރުމުގެ ވިސްނުމެއްނެތްކަން މިދަނީ ހާމަވަމުންނެވެ. ރައްޔިތުންގެ ފައިސާއިން ބޭނުންވާ އާލާތްތައް ހޯދަން ހަރަދު ކުރުމުގެ ބަދަލުގައި، އަނެއްކާ ވެސް މިއުޅެނީ މައްސަލައިގެ މަތީގައި ވަގުތީ މަލަންގަނޑެއް އަޅާށެވެ. ވަގުތީ ހައްލެއްގެ ތެރެއިން، ބޮޑު ވިޔަފާރި ފައިދާގަނޑެއް ދަމައިގަތުމުގެ ރޭވުމުގެ ތެރޭގަ އެވެ.\nދިވެހި ރާއްޖޭގެ އެއްވެސް މައްސަލައަކަށް ދާއިމީ ހައްލެއް ހޯދައިދޭން ސިޔާސީ ލީޑަރުން ޖެހިލުންވެ އެވެ. އެކަން އަބަދުވެސް އޮންނަން ޖެހޭނީ ކެމްޕޭނު ވައުދުގެ ބެޓިކް ފޮތިގަނޑުގައެވެ. ކޮންމެ އިންތިހާބަކާ ދިމާކޮށް، ހަމަ އެ ފޮތިގަނޑުން ހިރަފުސް ފޮޅާލައި، ބަނދަރު މަތީގައި ދަމާލީމާ ފުދުނީ އެވެ. މިއީއަކީ މާބޮޑަށް ހައިރާންވާންޖެހޭ ކަމެއް ވެސް ނޫނެވެ. މިކަން އެންމެ ރަނގަޅަށް އެނގޭނީ "އެލެކްހަކަށް" ވެގެން އުޅޭ ލީޑަރުންނަށެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު އެޗްޕީއޭ މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


Kulhudhuhfusheegai kuneege mahsala othee nurahkaatheri haalathehgai, avas hahleh muhinmu: ministaru\nކުޅުދުއްފުށީގައި ކުނީގެ މައްސަލަ އޮތީ ނުރައްކާތެރި ހާލަތެއްގައި، އަވަސް ހައްލެއް މުހިންމު: މިނިސްޓަރު\nކުޅުދުއްފުށީގެ ކުނީ މައްސަލަ ބޮއްސުންލައި އޮތީ ނުރައްކާތެރި ހާލަތެއްގައި ކަމަށާއި އެކަމަށް އަވަސް ހައްލެއް މުހިންމުކަމަށް އެންވަރަޔަމަންޓް މިނިސްޓަރު ޑރ ހުސެއިން ރަޝީދު ވިދާޅުވެއްޖެ އެވެ.\nކުޅުދުއްފުށީގެ ކުނީ ހާލަތު ބައްލަވާލެއްވުމަށް މިނިސްޓަރު މިއަދު ވަނީ ކުޅުދުއްފުށީ ކުނި އަޅައި ސަރަހައްދަށް ޒިޔާރާތްކޮށް ތަނުގެ ހާލަތު ބައްލަވާލައްވާފަ އެވެ. މިއީ ދައުލަތުގެ މިނިސްޓަރު މި ވޭތުވެދިޔަ7އަހަރުގެ ތެރޭގައި މިރަށުގެ ކުނީގެ ހާލަތު ބެލުމަށް ޒިޔާރާތްކުރި ފުރަތަމަ ފަހަރެވެ. މިނިސްޓަރު ވަނީ ކުނި ކޮށީގެ ތިން ސަރަހައްދެއް ބައްލަވާލައްވާފަ އެވެ.\nކުނީގެ ހާލަތު ބެއްލުމަށްފަހު މިނިސްޓަރު ހުސެއިން ރަޝީދު ވިދާޅުވީ ކުނި މެނޭޖްކުރުމުގެ އެއްވެސް މަސައްކަތެއް ކައުންސިލުން ނުކުރާތީ ކަންބޮޑުވުންފާޅުކުރައްވާފަ އެވެ. އަދި ވީހާވެސް އަވަހަކަށް ކުނި މެނޭޖްކުރުމުގެ މަސައްކަތް ފެށުމަށް މިނިސްޓަރު ކައުންސިލުން ކިބައިން އެދިލެއްވި އެވެ. ކުނި މެނޭޖްނުކުރުމުގެ ސަބަބުން ސިއްހީގޮތުންނާއި އެހެނިހެން ގޮތްގޮތުން ނުރައްކާތެރި ހާލަތެއްގެ ކުނިކޮށި އޮތްކަން މިނިސްޓަރު ފާހަގަކުރެއްވި އެވެ.\nމިނިސްޓަރު ވިދާޅުވީ ކުނި މެނޭޖްކުރުމަށް ބޭނުންވާ ފަންނީ އަދި މާލީ އެހީތެރިކަންވެސް ކައުންސިލަށް ދޭނެ ކަމަށާއި އެކަމަށް އަވަސް ހައްލެއް ހޯދޭނީ ކައުންސިލުން މަސައްކަތަށް ފަށައިގެން ކަމަށެވެ. ކުނި މެނޭޖްކުރުމަށް ކައުންސިލްގައި ހުރި ދަތިތައްވެސް މިނިސްޓަރު ވަނީ އޮޅުން ފިލުވާފަ އެވެ. ކައުންސިލަށް ނުކުރެވޭކަމަށްވާނަމަ ވެމްކޯއާ ހަވާލުކޮށްގެންވެސް މަސައްކަތް ފަށަން ސަރުކާރުން ބޭނުންވާ ކަމަށް މިނިސްޓަރު ވިދާޅުވި އެވެ.\nނަމަވެސް ވެމްކޯއާ ހަވާލުކުރަން ވަގުތު ނަގާނެކަން ފާހަގަކުރައްވަމުން މިނިސްޓަރު އެދިވަޑައިގަތީ ވީހާވެސް އަވަހަކަށް ކުނި މެނޭޖްކުރުމުގެ މަސައްކަތް ކައުންސިލުން އިސްވެ ފަށައިގަތުމަށެވެ. އަދި އެކަމަށް ރައްޔިތުން ހޭލުންތެރިކުރުވަން ޖެހޭކަމަށްވެސް މިނިސްޓަރު ފާހަގަކުރެއްވި އެވެ.\nމިނިސްޓަރު ވިދާޅުވީ ކުޅުދުއްފުއްޓަށް ދިމާވެފައިވާ ކުނީގެ މައްސަލަ ހައްލުކުރުމަށް އަވަސް ފިޔަވަޅުތަކެއް އަޅަން ޖެހޭ ކަމަށާއި އެކަމަށް ބޭނުންވާ އެހީތެރިކަން މިނިސްޓްރީން ކައުންސިލަށް ދޭން ތައްޔާރަށް ތިބި ކަމަށެވެ. މިނިސްޓަރުގެ އަރިހުގައި މިދަތުރުފުޅުގައި އީޕީއޭ ޑިރެކްޓަރު ޖެނެރަލް އާއި ވެމްކޯގެ އެމްޑީވެސް ބައިވެރިވެލެއްވި އެވެ.


BREAKING | Baeh Gaumuthakun Maruvi Meehunge Adhadhu Warah Bodah Ithuru Vejje - Vaguthu\nކޮވިޑް-19: ބައެއް ގައުމުތަކުން މަރުވި މީހުންގެ އަދަދު ވަރަށް ބޮޑަށް އިތުރު ވެއްޖެ\nދުނިޔޭގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން ބައެއް ގައުމުތަކުން މަރުވި މީހުންގެ އަދަދު ބޮޑުތަނުން އިތުރުވެއްޖެއެވެ.\nއެގޮތުން އިނގިރޭސިވިލާތް، ސްޕެއިން އަދި އިޓަލީގައި ވަނީ ގިނަ އަދަދެއްގެ ބަޔަކު މި ބަލި ޖެހިގެން މަރުވެފައެވެ.\nއިނގިރޭސިވިލާތަށް ބަލާއިރު، އިއްޔެ އެގައުމުން 333 މީހަކު ވަނީ މަރުވެފައެވެ. އަދި މިއަދުގެ މިހާތަނަށް 1,052 މީހަކު ވަނީ މަރުވެފައެވެ. މިއާއި އެކީ އެގައުމުން ބަލި ޖެހިގެން މަރުވި މީހުންގެ އަދަދު ވަނީ 113,850 އަށް އަރާފައެވެ.\nސްޕެއިން އިއްޔެ 303 މީހަކު މި ބަލި ޖެހިގެން މަރުވެފައިވާއިރު، ފާއިތުވި ގަޑިއިރު ތެރޭ އެގައުމުން އިތުރު 766 މީހަކު ވަނީ ބަލި ޖެހިގެން މަރުވެފައެެވެ. މިއާއި އެކީ އެގައުމުން ބަލި ޖެހިގެން މަރުވި މީހުންގެ އަދަދު ވަނީ 63,061 އަށް އަރާފައެވެ.\nއިޓަލީއަށް ބަލާއިރު، އެގައުމުން އިއްޔެ 307 މީހަކު ވަނީ މަރުވެފައެވެ. އަދި މިއަދުގެ މިހާތަނަށް 422 މީހަކު މަރުވެ ޖުމްލަ މި ބަލީގައި މަރުވި މީހުންގެ އަދަދު ވަނީ 92,002 އަށް އަރާފައެވެ.\nމި ތިން ގައުމަކީ މިހާތަނަށް ބަލި ފެތުރިފައިވާ ގައުމުތަކުގެ ތެރެއިން ބަލީގެ އެންމެ ނުރައްކާ ބޮޑު ކަމަށް ބެލެވޭ ގައުމުތަކުގެ ތެރޭގައި ހިމެނޭ ގައުމުތަކެވެ. އެގޮތުން ކޮންމެ ދުވަހަކު މި ގައުމުތަކުން ފައްސިވާ މީހުންގެ އަދަދުވެސް އަންނަނީ އިތުރުވަމުން ކަމަށް ކޮވިޑް-19ގެ ތަފާސް ހިސާބުތައް ގެނެސްދޭ ގައުމީ އިދާރާއަކުން ވަނީ ރިޕޯޓް ކޮށްފައެވެ.\nދުނިޔޭގެ 219 ގައުމަކާއި ސަރަހައްދެއް ހިމެނޭހެން ކޮވިޑް-19 ވަނީ ފެތުރިފައެވެ. މި ބަލި ޖެހިގެން މިހާތަނަށް ދުނިޔެއިން 107,198,328 މީހަކު ވަނީ ރިޕޯޓް ކޮށްފައެވެ. އޭގެ ތެރެއިން 79,032,605 މީހަކު ރަނގަޅުވެފައިވާއިރު، 2,342,375 މީހަކު ވަނީ ބަލި ޖެހިގެން މަރުވެފައެވެ.\nފެބުރުއަރީ 10, 2021 01:19\nފިނިގަދަވާ ވަރަކަށް ނުރައްކާ ބޮޑުވާނެ. މަރުވާ މީހުން ގިނަވާނެ. މީ ބޮޑު ކޯފާއެއް. ޔޫރަޕު މީހުން ރޭވީ އެފްރިކާ މީހުން މަރައި ހުސްކުރަން. ނަމަވެސް ގުދުރަތީ ގޮތުން ކަންކަން ހިނގަމުން މިދަނީ އެއާ އިދިކޮޅަށް. މިކަމާމެދު ވިސްނައި އިބްރަތް ހާސިލުކުރޭ. ކެނެރީގޭ މޮޔަސޮރު ދައްކާ ވާހަކައަށް ނުހެއްލޭތި އެކަކުވެސް. އެއީ ލާދީނީ މީހެއް.


Addu ge maguthakugai alun speed breaker alhan fashaifi | Mihaaru\nސްޕީޑް ބްރޭކަރު އަޅަން ކޮންކްރިޓް ލޭޔާއެއް އަޅަނީ.--- ފޮޓޯ: ހައުސިން މިނިސްޓްރީ\nސްޕީޑް ބްރޭކަރު ދެން އަޅާނީ ކޮންކްޓް ލޭޔާއެއްގެ މަތީގައި.--- ފޮޓޯ: ހައުސިން މިނިސްޓްރީ\nސްޕީޑް ބްރޭކަރު އަޅާ ދިމާއަކުން ތާރުގަނޑު ނަގަނީ.--- ފޮޓޯ: ހައުސިން މިނިސްޓްރީ\nއައްޑޫގެ މަގުތަކުގައި އަލުން ސްޕީޑް ބްރޭކަރު އަޅަން ފަށައިފި\n18 ސެޕްޓެމްބަރ 2016 - 14:48 10 comments\nމިހާރު ސްޕީޑް ބްރޭކަރު އަޅަނީ ތާރުގަނޑު ނެގުމަށް ފަހު، ކޮންކްރިޓް ލޭޔާއެއް އެޅުމަށް ފަހު އޭގެ މަތީގައި.\nއައްޑޫގެ ތާރު އެޅި މަގުތަކުގައި އަލުން ސްޕީޑް ބްރޭކަރު އެޅުމުގެ މަސައްކަތް ސަރުކާރުން އިއްޔެ ފަށައިފި އެވެ.\nސްޕީޑް ބްރޭކަރުތައް ނެއްޓިފައިވާތީ، އަލުން އެ އެޅުމުގެ މަސައްކަތް ކުރިއަށް ގެންދަނީ، ހައުސިން މިނިސްޓްރީން މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން (އެމްއާރްޑީސީ) އާ ހަވާލުކޮށްގެންނެވެ.\nކުރިން ހުރި ސްޕީޑް ބްރޭކަރުތައް ނެގީ މިދިޔަ ހަފުތާގަ އެވެ.\nހައުސިން މިނިސްޓްރީގެ އައްޑޫ ކޯޑިނޭޓަރު މުހައްމަދު ފައިސަލް "މިހާރު" އަށް މިއަދު ވިދާޅުވީ ބްރޭކަރުތައް އަލުން އަޅަން ފެށީ އިއްޔެ ކަމަށެވެ.\nއޭނާ ވިދާޅުވި ގޮތުގައި މަސައްކަތް ނިންމާލަން މަސް ދުވަސް ނަގާނެ އެވެ.\nފައިސަލް ވިދާޅުވީ މަގުތަކުގައި އެޅި ގިނަ ބްރޭކަރުތައް ނެއްޓުނީ ތާރުގަނޑު ހޫނުވުމުގެ ސަބަބުން ފަސޭހައިން ނެއްޓިގެންދާ ކަމަށެވެ. ނަމަވެސް އަލުން ސްޕީޑް ބްރޭކަރު އަޅަނީ ކުރިން އެޅި ތަންތަނުގައި އޮތް ތާރު ލޭޔާ ނެގުމަށް ފަހު، ކޮންކްރިޓް ލޭޔަރެއް އެޅުމަށް ފަހު އޭގެ މަތީގަ އެވެ.\n"ތާރުގަނޑު ހޫނުވެގެން އަސްލު ބްރޭކަރުތައް ދޫވެގެން ނެއްޓެން ދިމާވީ. އެހެންވެ ކޮންކްރިޓް ލޭޔާއެއްގެ މަތީގައި މިހާރު މި އަޅަނީ. އޭރުން މާ ވަރުގަދަވާނެ. އިސްކުރުތަކާ އެއްޗެހި ވެސް ކޮންކްރިޓްގައި ހަރުލާނެ މާ ވަރުގަދަކޮށް،" ފައިސަލް ވިދާޅުވި އެވެ.\nއައްޑޫގެ ތާރު މަގުތަކުގައި އެޅި ސްޕީޑް ބްރޭކަރުތައް ނެގުމުން ވަރަށް ގިނަ ބައެއްގެ ފާޑުކިޔުންތައް ވެސް އަމާޒުވެފައިވެ އެވެ. އަދި ބައެއް މީހުން ބުނެފައި ވަނީ ބްރޭކަރުތައް އެޅިތާ އެހާ ގިނަ ދުވަސް ވެސް ނުވަނީސް ނެއްޓެން ދިމާވީ ފަރުވާ ކުޑަކޮށް އެ މަސައްކަތްކޮށްފައި ހުރުމުން ކަމަށެވެ.\nއިތުރު ލިޔުންތައް އައްޑޫ ހައުސިން މިނިސްޓްރީ އެމްއާރްޑީސީ\nއައްޑޫގެ މަގުތަކުގައި އެޅި ސްޕީޑް ބްރޭކަރުތައް ނަގައިފި


Tioman Festival gai hoadhi kaamiyaabee ah fahu Kuda Ayya adhi...\nކުޅިވަރު - ޓިއޯމަން ފެސްޓިވަލް 2019\nޓިއޯމަން ފެސްޓިވަލްގައި ހޯދި ކާމިޔާބީއަށް ފަހު ކުޑަ އައްޔަ އަދި ޖާއްޓެ ރާއްޖެ އައިސްފި\nކުޑަ އައްޔަ އަދި ޖާއްޓެއަށް މަރުހަބާކީ ފުކޫ އަދި މިނިސްޓަރު މަހުލޫފް\nކ. މާލެ7ފެބުރުއަރީ 2019 | ބުރާސްފަތި 09:28 2,353\nކުޑަ އައްޔަ އަދި ޖާއްޓެ ރާއްޖެ އައުން - ރާއްޖެއެމްވީ\nމެލޭޝިއާގައި ކުރިޔަށް ދިޔަ ޓިއޯމަން ފެސްޓިވަލް 2019 ގައި ހޯދި ކާމިޔާބީއަށް ފަހު އަލީ ހުޝްރުވާން (ކުޑަ އައްޔަ) އަދި އަލީ ޖާވިދު (ޖާއްޓެ) ރާއްޖެ އައިސްފިއެވެ.\nޓިއޯމަން ފެސްޓިވަލް 2019 ގެ ޗެމްޕިއަންކަން ހޯދި ކުޑަ އައްޔަ އަދި ރަނަރަޕްގެ މަގާމް ހޯދި ޖާއްޓެ އެނބުރި ރާއްޖެ އައުމުން ވެލާނާ އިންޓަނޭޝަނަލް އެއާޕޯޓުން މަރުހަބާކީ ޔޫތު މިނިސްޓަރު އަހުމަދު މަހުލޫފް އަދި ބޮޑީބޯޑިން އެސޯސިއޭޝަންގެ ރައީސް އަބްދުﷲ އަރީފް (ފުކޫ) އެވެ.\nމި މުބާރާތުގެ ޗެމްޕިއަންކަން ކުޑަ އައްޔަ ހޯދިއިރު، މިއީ އޭނާއަށް ދިމާވި އަނިޔާއިން ސަލާމަތްވެގެން ބައިވެރިވި ފުރަތަމަ މުބާރާތެވެ.\nރާއްޖެއެމްވީއަށް މައުލޫމާތު ދެމުން ކުޑަ އައްޔަ ބުނީ، މިއީ ދެ އަހަރަށް ފަހު އޭނާ މުބާރާތެއްގައި ވާދަކުރި ފުރަތަމަ ފަހަރު ކަމަށާއި، ޗެމްޕިއަންކަން ލިބުމުން އެނގިގެންދިޔައީ އަދިވެސް އިތުބާރު ނުގެއްލޭކަން ކަމަށެވެ.\nކުޑަ އައްޔަ ބުނީ، މިއީ އެހެން ފަހަރުތަކާ އެއްގޮތަށް ދިވެހިންނަށް ހޯދައިދެވުނު ބޮޑު ފަޚުރެއް ކަމަށާއި، ސަރަހައްދުގެ ޗެމްޕިއަނުންނަކީ އަދިވެސް ދިވެހި ރާއްޖެކަން ހާމަވެގެން ގޮސްފައިވާ ކަމަށެވެ.\nރާއްޖެއެމްވީއަށް މައުލޫމާތު ދެމުން މުބާރާތުގެ ދެވަނަ ހޯދި ޖާއްޓެ ބުނީ، މުބާރާތެއްގައި ވާދަކުރާއިރު އަބަދުވެސް ބޭނުން ވަނީ ފައިނަލުގައި ވާދަކުރަން ކަމަށާއި، އެ ޓާގެޓް ހާސިލްވުމުން ވަރަށް އުފާވާ ކަމަށެވެ.\nޖާއްޓެ ބުނީ، މިއީ ރާޅާއެޅުންތެރިންނަށް އިތުރު ފުރުސަތުތައް ހޯދައިދޭންވީ ވަގުތު ކަމަށާއި، މިހާރު ލިބޭ ފުރުސަތުތަކަށް ވުރެ ބޮޑެތި ފުރުސަތުތައް ހޯދަން އެއްބާރުލުން ބޭނުންވާ ކަމަށެވެ.\nއަމިއްލަ ގޮތުން ރާއްޖޭގެ ބައެއް ރާޅާއެޅުންތެރިން ވާދަކުރި މި މުބާރާތުގެ އެއްވަނަ ކުޑަ އައްޔަ އަދި ދެވަނަ ޖާއްޓެ ހޯދީ މެލޭޝިއާ އާއި ސިންގަޕޫރުގެ ރާޅާއެޅުންތެރިންނާ ވާދަކޮށްގެންނެވެ. މުބާރާތުގައި 35 ރާޅާއެޅުންތެރިން ވަނީ ވާދަކޮށްފައެވެ.\nރާއްޖޭގެ ރާޅާއެޅުންތެރިން އަންނަނީ ސަރަހައްދީ މުބާރާތްތަކުގައި ގިނަ ވަނަތައް ހޯދާ ދިވެހިން ފަޚުރުވެރި ކޮށްދެމުންނެވެ.


Covid-19 Ge Bali Madu Kamun Araigannan Adhi2Aharu Nagaane! - Vaguthu\nކޮވިޑް-19 ގެ ބަލިމަޑު ކަމުން އަރައިގަންނަން އަދި ދެ އަހަރު ނަގާނެ!\nމިވަގުތު މުޅި ދުނިޔެއަށް ފެތުރިފައިވާ ކޮވިޑް-19ގެ ބަލިމަޑު ކަމުން އަރައިގަންނަން އަދި ދެ އަހަރު ނަގާނެ ކަމަށް ކަމުގެ މާހިރުން ބުނެފިއެވެ.\n"ސްކައިނިއުސް" އަށް ދެއްވި އިންޓަވިއުއެއްގައި ލަންޑަން ސްކޫލްގެ ގްލޯބަލް ހެލްތް ޕޮލިސީގެ އެސިސްޓެންޓް ޕްރޮފެސަރ ޑޮކްޓަރ ކްލެއާ ވެންހަމް ވިދާޅުވެފައި ވަނީ ދުނިޔޭގެ މީހުން ކުރިން އުޅުނު ގޮތަށް ހަމަ ޖެހިލައިގެން އަދި ނޫޅެވޭނެ ކަމަށާއި މިކަމުން އަރައިގަތުމަށް2އަހަރު ނުވަތަ3ވަރަކަށް އަހަރު ނަގާފާނެ ކަމަށެވެ. އެއީވެސް ބަލި ފެތުރޭ މިންވަރާއި ކޮންޓްރޯލް ކުރެވޭ މިންވަރަށް ބަލާފައި ކަމަށް އޭނާ ވަނީ ފާހަގަ ކޮށްފައެވެ.\nއޭނާ ވިދާޅުވީ، މި ބަލި މަޑުކަން ނިންމާލެވޭނީ ދުނިޔޭގެ އާބާދީ ސަލާމަތް ކޮށްގެން ކަމަށެވެ.\n"މިހާރުގެ ތަފާސް ހިސާބުތައް ދައްކާ ގޮތުގައި ވެކްސިން މުޅި ދުނިޔެއަށް ބަހާ ނިމޭއިރު 2023/24 ވެދާނެ. މިއީ ވަރަށް ދިގު މުއްދަތެއް. މިވަގުތުން ފެށިގެން ހަލުވި ކަމާއި އެކީ ފޯރުކޮށްދޭން ފަށައިފިނަމަ ތަންކޮޅެއް އަވަހަށް މިކަމުން އަރައިގަނެވިދާނެ" އޭނާ ވިދާޅުވެފައި ވެއެވެ.\nވެކްސިން ދިނުމުގައި ލަސްތަކެއް ހުރިކަން އޭނާ ފާހަގަ ކުރެއްވިއިރު، އިނގިރޭސިވިލާތުން ވަނީ މިދިޔަ ޑިސެމްބަރު މަހުގެ އަށް ވަނަ ދުވަހުން ފެށިގެން އިއްޔެ އާއި ހަމައަށް ހަތް މިލިއަނަށްވުރެ ގިނަ މީހުންނަށް ވެކްސިން ދީފައެވެ. އެކަން ދުނިޔޭގެ ސިއްހަތު ޖަމްއިއްޔާއިން ފާހަގަކޮށް ވަނީ ވެކްސިން ދިނުން އެގައުމުގައި ހުއްޓާލަން ގޮވާލާފައެވެ. އެއީ ފަގީރު ގައުމުތަކަށް އަދި ވެކްސިން ފޯރު ކޮށްދެވިފައި ނުވާތީއެވެ.\n"މި ބަލި މަޑުކަމުން އަރައިގަނެވުނު ކަމަށްވާނީ މުޅި ދުނިޔެއިން މި ބަލި ނެތިގެން ދިއުމުން" އޭނާ ވިދާޅުވިއެވެ.\nއޭނާ ވިދާޅުވީ، ވެކްސިން ޖެހި ކަމުގައި ވިއަސް މުޅި ދުނިޔެއަށް ވެކްސިން ޖެހެންދެކަށް އުޅެން ޖެހޭނީ އަބަދުވެސް ކޮންމެވެސް އެއް ކަމެއް މަނާ ކޮށްފައި އޮންނަ އުސޫލެއްގެ ތެރެއިން ކަމަށެވެ. އެގޮތުން އޭނާ ވަނީ ބައެއް ގައުމުތަކުގައި ދަތުރުފަތުރު ކުރުމުގެ އުސޫލުތަކާއި ބޯޑަރު ކޮންޓްރޯލް ތައް އެކުލަވާލާފައިވާ ކަން ހާމަ ކޮށްފައެވެ.\nކޮވިޑުން ރައްކާތެރިވުމުގެ ހަތް ހެއްތި.\n1. ރާ ނުބޯހެއްތި.\n2. މަސްތުވާތަކެތި ނުނަގާހެއްތި.\n3. ދުންފަތުގެ އިސްތިއުމާލު ނުކުރާހެއްތި.\n4. އޫރުމަސް ނުކާހެއްތި.\n5. ބަދުއަޚުލާޤީ ޢަމަލު ނުހިންގާހެއްތި.\n6. ނޭފަތާއި ކަރުތެރެ ސާފުކޮށްގެން ވުޟޫކުރާހެއްތި.\n7. ޠާޢޫނު ބަލިން ސަލާމަތްވުމުގެ ފިޔަވަޅުތަކާ ތަބާވާހެއްތި.


ޝަކުވާ (12 ވަނަ ބައި)\nމޭޒު ކައިރީގައި ދެން ހުރި ގޮނޑި ދަމާލައިފައި އަޒްކާ އިށީނީ ހަމަޖެހިލައިގެން ވާހަކަދެއްކުމުގެ ނިޔަތުގައެވެ. ހުޔޫންމެންގެ ގޭގެ ރީތި ވާހަކައާއި ހުޔޫންގެ ވާހަކަ ފަށަފަށައިގެން ދައްކަމުން ދިޔައެވެ. ނަވްޔާ ކެތްމަދުވެފައި އިނީ ހައްޔާންގެ ވާހަކަ ބުނޭތޯއެވެ. ނަމަވެސް އެ ވާހަކަ ބުނާކަށް އަޒްކާ ނޫޅުނެވެ. އެންމެފަހުން ނީނދެވިގެން ހައްޔާން ބުނީ ކީކޭތޯ ނަވްޔާ އެހިއެވެ. ހައްޔާން ދެއްކީ އެހެން ވާހަކައެއް ކަން އެނގުމުން ނަވްޔާއަށް ހަމަޖެހުމުގެ ނޭވާއެއް ލެވުނެވެ. ހަމަ އެއާ އެކު ހިތުގެ ކަނަކަށް މާޔޫސްކަން ވެރިވިއެވެ.\nސައިބޮއި ނިމިގެން ތަށިތައް ބަހައްޓާފައި ޝަމްނާ ތެދުވެ ބަދިގެއާ ދިމާއަށް ދިޔައެވެ. ޝަމްނާއަށް ގޮވައިލުމަށްފަހު މަޑުކުރުމެއް ވެސް ނެތި ބަދިގެއަށް އަޒްކާ ދިޔައީ ކީއްކުރަންތޯ ބަލަން ބޭނުންވީއެވެ. ނަވްޔާއާ ހީނހީނފައި އަޒްކާ ވާހަކަދައްކަން އިންދާ ފެނުމުން ޝަމްނާގެ ހިތުގައި ހަސަދަވެރިކަން އުފެދުނެވެ. ކާގެ ތެރޭގައި ޝަމްނާ އިންދާ އަޒްކާ ގޮސް އެ އީނީ ނަވްޔާގެ ގާތުގައެވެ.\nނަވްޔާދެކެ ޝަމްނާ ރުޅިއަންނަ ސަބަބަކީ އެއީއެވެ. ނަވްޔާ ކިތަންމެ ރަނގަޅަކަށް ކަންތައް ކޮށްދިން ނަމަވެސް ޝުކުރުވެރި ހިތަކުން އެކަން ބަލައިގަންނަން ޝަމްނާ ނުކުޅެދިފައިވަނީ ހިތުގައި މޫލައި، ކުރިލާފައިވާ ހަސަދައިގެ ސަބަބުންނެވެ. ވީ ފޫހިން ޝަމްނާ އެނބުރި ދާން ހިނގައިގަތެވެ. ކާގެއިން ނުކުންނަން ދަމުން، މޭޒުމަތީގައި ކިރުބޮއި ހުސްކޮށްފައި ހުރި ތަށި އަތުން ޖަހާ ބުރުވައިލިއެވެ. އިޔާދު ދެކެ އައިއްސަ ހުރި ރުޅިއާ ދެކަންތައް އެއްވެގެން ސިކުނޑިއަށް ބާރުބޮޑުވެ އަތުންފައިން ގޯސް ހެދޭ ހިސާބަށް ދިޔައީއެވެ.\nތަށި ވެއްޓި ތަޅައިގެންދިޔަ އަޑަށް ނަވްޔާއާ އަޒްކާ ބަދިގެއިން ދުވެފައި ނުކުތެވެ. ދޮންނަން ވެގެން ބަދިގެއަށް ގެންދަން އުޅެނިކޮށް ތަށި ވެއްޓުނީ ކަމަށް ޝަމްނާ ބުންޏެވެ. ފުޅިތޮށިކޮޅަކުން ޖެހި ޝަމްނާގެ ފައި ކަނޑައިގެން ގޮސްފައިވާ ތަން ފެނުމުން ޝަމްނާ ގޮވައިގެން ގޮސް ބޭސް އަޅައިދޭން އަޒްކާ ގާތުގައި ބުނެފައި ބިއްލޫރިތައް ނަގާ ތަން ސާފުކުރަން ނަވްޔާ އަވަސްވެގަތެވެ. ބިއްލޫރިކޮޅުތައް އެއްކުރުމަށް ފަހު ނަގަން އުޅެނިކޮށް މީހެއްގެ ހިލަން ވެގެން ނަވްޔާ ބަލައިލިއެވެ.\n"ކަލޭގެ އަމާގެ ބަފާގެ އެއްޗެހިތަ ހަލާކު ކުރަނީތި؟" ކައިރީގައި ހުއްޓިހުރި ނަސީމާގެ ލޮލުން އަލިފާންކަނި ބުރާ ކަހަލައެވެ.\nއަނގައިން ވެސް ނުބުނެ ހުއްޓުން އަރާފައި ނަވްޔާ އިނެވެ.\n"ދެން ވެސް ނީނދެ ތި ތަން ސާފުކޮށްބަލަ." ފައިން ނަވްޔާ ކޮއްޕާލަމުން ނަސީމާ ބުންޏެވެ.\nއުޑުފައިން އިށީނދެގެން އިން ނަވްޔާ ދާދި ފަސޭހައިން ގޮސް ބިންމަތީގައި ޖެހުނެވެ. މާ ބޮޑު ތަދެއް ނުވި ނަމަވެސް ނަވްޔާގެ ލޮލުން ކަރުނައައެވެ.\nއެނބުރެމުން ދިޔަ ފަންކާގެ ފިޔަތަކަށް ބަލަހައްޓައިގެން އިމާޒު އޮތެވެ. ގަޑިން ރޭގަނޑު އެގާރަޖެހިއިރު ނިދަން ވަދެ އޮތީ އެހެން އެއްވެސް ކަމަކަށް މި ރޭ ސަމާލުކަމެއް ނުދެވުނީތީއެވެ. ރައްޓެހިންނާ އެކު ކޮފީއަކަށް ގޮސްފައި ވެސް އިމާޒަށް އިނދެވުނީ އެ މީހުން ދައްކާ ވާހަކަތަކުގައި ބައިވެރިނުވެއެވެ. އެހެންޏާ އެންމެ ފޯރިނަގާ އިމާޒު މިރޭ ހިމޭންވެފައި އިނުމުން އެހެންމީހުން ދިމާކޮށް ހެދިއެވެ. ކުއްޖެއްދެކެ ލޯބިވެވުނީތޯ ސުވާލުކުރިއެވެ. އަދި އެ ނަސީބުވެރިއަކީ ކާކުތޯއާއި ބުނެލައިގެން އުޅުމުން އެ މީހުންނަށް ވެސް އެހީތެރިކަމެއް ވެވިދާނެކަމަށް ބުނެ ހީނހެދިއެވެ. އެއްވެސް ރައްދެއް ނުދީ އިމާޒު ހެވިފައި ދުރުބަލަހައްޓައިގެން އިނީއެވެ.\nގެއަށް އައިސްފައި ވެސް ޓީ.ވީ ހުޅުވައިގެން އެތައް އިރަކު ޗެނަލް ބަދަލު ކޮށްލަކޮށްލަ އިމާޒުއިނެވެ. އެއްވެސް ޗެނަލަކުން ކަމުދާއެއްޗެއް ދައްކާކަމަކަށް ނުވިއެވެ. އެންމެފަހުން ނިދަން އޮށޯތުމުގެ ޚިޔާލު ކުރެވުމުން ޓީ.ވީ ނިއްވާލައިފައި ތެދުވީއެވެ. ކޮޓަރިއަށް ވަނުމުގެ ކުރިން ފެންބޯނަމޭ ހިތާ ކާގެއަށް ވަދެފައި ބަދިގެއަށް ކަޅިއެއް އެއްލުނީ ބޭއިޚްތިޔާރުގައެވެ. އެ ގަޑީގައި ނަވްޔާ ބަދިގޭގައި މިހާރު ނޫޅޭކަން އެނގުނު ނަމަވެސް ހިތް އެދެމުން ދިޔައީ ނަވްޔާގެ ސޫރަ ދެކިލުމަށެވެ.\nފަންކާގެ ފިޔަތަކަށް ނަޒަރު ހުއްޓާލައިގެން އޮތް އިމާޒުގެ ޚިޔާލުތަކުގެ ދުރުމީގައި ވަނީ ނަވްޔާގެ ހިނިތުންވުމެވެ. ހިނިތުންވެލިއިރު ދެ ލޮލުން ފާޅުވި ވިދުވަރެވެ. ލޯ މަރައިލުމުން ވެސް ފެންނަނީ މޫނަށް ޗަކަ ފެން ބުރާފާނެތީ ނަވްޔާ އަތްހުރަސްކޮށްލާ މަންޒަރެވެ. ބޯޅަ ހިފައިގެން ދުވެފައި ދާތަނެވެ. ފިލްމެއްގެ މަންޒަރުތަކެއްހެން ރޯލު ލަސްކޮށްލާފައެވެ. އަބަދާއަބަދު ނަވްޔާ ހިނިތުންވެފައި ހުންނާނެ ނަމައެވެ. އިމާޒަށް ވެގެން ވަންޏާ ދުނިޔޭގެ ހުރިހާ އުފާތަކަކުން ނަވްޔާގެ އުނގުފުރާލަދޭނެއެވެ. ނަވްޔާގެ ލޮލުން އެންމެ ކަރުނަތިއްކެއް ވެސް ވެއްޓުނަކަ ނުދޭނެއެވެ.\nއެއީ ކީއްވެ ހެއްޔެވެ. އެ މީހުން ބުނިހެން އިމާޒަށް ލޯބިވެވުނީ ހެއްޔެވެ؟ އެއީ ލޯބި ހެއްޔެވެ؟ ނަވްޔާދެކެ އޭނާއަށް ލޯބި ވެވިދާނެހެއްޔެވެ؟ ނަވްޔާއަކީ އޭނާގެ ދެބެންގެދެދަރި ކުއްޖެއް ނޫން ހެއްޔެވެ؟ ނަމަވެސް އެ ދެމެދުގައި ދުވަހަކުވެސް ބޭބެ ކޮއްކޮގެ ގުޅުމެއް ނެތެވެ. އެހެންވީ އިރު ލޯބި ނުވެވެންވީ ކީއްވެހެއްޔެވެ؟ އަމިއްލަ ހިތާހިތާ އެތަކެއް ސުވާލު އިމާޒު ކުރަމުން ދިޔައެވެ.\nއާއެކެވެ. އޭނާ ނަވްޔާ ދެކެ ލޯބިވެއެވެ. ހިތުގެ ކޮންމެ ކަނަކުންމެ ގޮވަމުން ދިޔައީ އެހެންނެވެ. މި ހުރިހާ ދުވަހު ކުރެވެމުން ދިޔަ ގޮތް ނޭނގޭ އިހުސާސްތަކަށް މިއަދު ނަމެއް ދޭން އިމާޒަށް އެނގިއްޖެއެވެ. އެއާ އެކު ހިތަށް ލުއިވެގެން ދިޔަ އިހުސާސެއް ކުރެވުނެވެ.\nނަމަވެސް ދެން ވެސް އިމާޒަކަށް ނިދޭ ގޮތެއް ނުވިއެވެ. ލޯބިވާ ވާހަކަ ނަވްޔާ ގާތު ބުނަން ހަދާނީ ކިހިނެއް ހެއްޔެވެ؟ ނަވްޔާ ޤަބޫލު ކުރާނެ ހެއްޔަވެ؟ މި ހުރިހާ ދުވަހު ކުރެވުނު ޖެއްސުމާ ގޯނާގެ ސަބަބުން ނަވްޔާ އިމާޒަށް ނަފުރަތު ކުރުމަކީ ވެސް އެކަށީގެންވާ ކަމެކެވެ. ނޫނެކެވެ. އެހެންވިޔަކަ އޭނާ ނުދޭނެއެވެ. އެ ޖެއްސުންކުރުންތަކުގެ ފަހަތުގައި ވަނީ ލޯބިކަން ނަވްޔާއަށް އިމާޒު ބުނެދޭނެއެވެ. މަންމައަށް އެނގިއްޖެނަމަ ރުޅިއަންނާނެ ވަރު ހިތަށްއެރިއެވެ. ބައްޕަގެ ގޮތެއް ނޭނެގެއެވެ. ނަމަވެސް މަންޒިލާ ހަމައަށް ވާސިލްވާން ކަޑައްތު ކުރަންޖެހޭ ރާސްތާގައި ދިމާވާ ކޮންމެ ހުރަހަކާ އިމާޒު ކެރިގެން ކުރިމަތިލާނެއެވެ.\nހަނދުވަރުގެ ރިހި ދޯދިތައް ފަތްތަކުގެ ތެރެއިން ފުރޭނިގެން އައިސް ބިންމައްޗަށް އެޅިފައިވިއެވެ. ޖެހެމުން ދިޔަ މަޑުމަޑު ވައިރޯޅީގައި އެކުލެވިފައިވީ މާމެލާމެލީގެ މީރުވަހެވެ. އުޑުގައި ފިޔަޖަހަމުން ދިޔަ ތަރިތައް ލޯބިވެރިންނަށް ލޯބީގެ އިޤުރާރުވުމަށް ދައުވަތުދެމުން ދިޔަ ކަހަލައެވެ. ނަމަވެސް އެ ފިނި މެންދަމުގައި ހައްޔާންގެ ކަންފަތަށް އިވެމުން ދިޔައީ އަޑު އަހަން ބޭނުންވި ލަފުޒުތަކެއް ނޫނެވެ.\n"ހައްޔާން، ދިރިއުޅުމަކީ ހަމައެކަނި ދެ މީހެއްގެ ހިތުގެ ލޯތްބަށް ބަރޯސާވެފައި އޮންނަ އެއްޗެއް ނޫން. އާއިލާއާއި މުޖުތަމައުގެ ގުޅުންތައް ވެސް މުހިންމުވާނެ. އަހަރެން ކަހަލަ ކުއްޖަކާ ހައްޔާނަކާ އެކަށީގެނެއް ނުވޭ. އަހަރެންނާ ގުޅިއްޖެނެމަ ހައްޔާނަށް ކުރިމަތިވާނީ އާއިލާގެ ނުރުހުމާއި ރަށު މީހުންގެ ފުރައްސާރަ." ނަވްޔާ ބުންޏެވެ.\nއެ ދެމީހުން ތިބީ ބޭރު ޖޯލިފަތީގައެވެ. ހައްޔާން މެސެޖުކޮށްފައި ނުކުންނަން ބުނުމުން މިރޭ ނަވްޔާއަށް ނުނިކުމެ އޮންނާކަށް ނުކެރުނެވެ. ފަތިސް ވަންދެން ހައްޔާން އެތާ އޮވެދާނެ ކަމުގެ ބިރު ހީވެފައެވެ. އެ ދެމީހުން ގުޅުމަކީ ނުވާނެކަމެއް ކަން ހައްޔާނަށް ވިސްނައިދޭން ވެސް ނަވްޔާ ބޭނުންވެއެވެ. ނަވްޔާގެ ވާހަކަތައް ޤަބޫލުކޮށް ހައްޔާންގެ މިސްރާބު އެހެން ދިމާއަކަށް ބަހައްޓައިފިއްޔާ ނަވްޔާއަށް ވެސް ހިތުގެ އެދުމާ ދެކޮޅަށް ސާބިތުވެ ހުންނަން ފަސޭހަވާނެހެން ހީވާތީއެވެ.\n"ނަވްޔާ، އަހަރެންގެ ދިރިއުޅުމުގެ ކަންތައްތައް ނިންމަނީ ރަށުގެ މީހުން ކިޔާފާނެ އެއްޗެކަށް ބަލާފައެއް ނޫން. ދުވަސްކޮޅަކުން އެ މީހުން އެ ދައްކާ ވާހަކައެއް ދައްކާފައި ހިމޭން ވެދާނެ. ދެން އޮތީ އަހަރެންގެ އާއިލާ. އަހަރެން އެދޭ އެދުމަކާ އެ މީހުން ދެކޮޅެއް ނުހަދާނެ." ނަވްޔާގެ އަތުގައި ހައްޔާން ހިފައިލިއެވެ.\n"އެކަމަކު އަހަރެން ކަހަލަ.." ނަވްޔާ އަނެއްކާ ވެސް ފެށިއެވެ.\n"ކޮން އަހަރެން ކަހަލައެއް؟ އެ ކަމުގައި ނަވްޔާގެ ކުށެއް ބުނެބަލަ؟ އަމިއްލައަށް ނިކަމެތިވެގެން ތި އުޅެނީ ކީއްވެ؟" ހައްޔާން ނުރުހުންވިއެވެ.\nނަވްޔާގެ އަތުން ދޫކޮށްލުމަށްފަހު ހައްޔާން އިސްތަށިގަނޑުގައި އަތް ހިންގައިލިއެވެ. ހުސްކަމެއް އިހުސާސްކުރެވި އަތަށް ބަލަން ނަވްޔާއަށް އިނދެވުނެވެ. ހައްޔާން ނުރުހުންވީތީ ހިތުގައި ޖެހުނެވެ. ހުރިހާކަމެއް ފުދިގެން ބޮޑުވެފައިހުރި މީހަކަށް ނަވްޔާގެ ހިތުގެ ހާލަތު ވަޒަން ނުކުރެވޭނެކަން ވިސްނުނެވެ.\n"ހަނދާން ހުންނަން ފެށީއްސުރެ އެ އަޑުތަކަކީ އަހަރެންގެ ކަންފަތައް އިވިއިވި ހުންނަ އަޑު. އެ ކަމުގައި އަހަރެންގެ ކުށެއް ނެތަސް މީހުން ދެކެނީ އެ ގޮތަކަށް ނޫން." ނަވްޔާގެ އަޑު ކުރެހުނެވެ.\nނަވްޔާ ތެދުވިއެވެ. އަސްކަނީގައި ދިއްލާފައި ހުރި ބޮކީގެ ފަނޑު އަލިން ނަވްޔާގެ މޫނަށް އެޅިފައިވުމުން މޫނުގައިވާ އަސަރާއި ލޮލަށް ޖަމާވެފައިވާ ކަރުނަތައް ހައްޔާނަކަށް ވަންހަނާއެއް ނުކުރެވުނެވެ.\n"ނަވްޔާ." ހައްޔާން ވެސް ތެދުވިއެވެ. މި ފަހަރު އެ އަޑުގައި މަޑުމައިތިރިކަންވިއެވެ.\n"ހައްޔާން ހަނދާން ނެތުނަސް އަހަރެން ހަނދާނެއް ނުނެތޭ، އެ ރޭ ޕާޓީގައި ހުޔޫން އެ ގޮތަށް ކަންތައް ކުރީ އަހަރެންގެ ކުށެއް އޮވެގެންތަ؟ އެ ރޭ ލިބުނު ނިކަމެތިކަމަކީ އަހަރެން އަމިއްލައަށް ހޯދައިގެން އެއްޗެއްތަ؟ އާއިލާގެ މީހުންގެ ރުހުން ލިބޭނެއޭ ހައްޔާން ބުންޏަސް އަހަރެން ކިހިނެއް ޤަބޫލު ކުރާނީ؟" ނަވްޔާގެ ލޮލޮން ކަރުނަ ފައިބަމުން ދިޔައެވެ.\n"ސޮރީ، ވިސްނާނުލާ އެހެން ބުނެވުނީ." ހައްޔާން މޮޅިވެރިކަމާ އެކު ބުންޏެވެ.\n"ހައްޔާނަކަށް ނުވިސްނޭނެ." ނަވްޔާ ބުންޏެވެ.\n"އެއްވެސް މީހަކަށް ނުވިސްނޭނެ"\nނަވްޔާގެ އަޑު ކިރިޔާ އިވޭކަމެވެ. ނަވްޔާގެ އަތުގައި ހިފާފައި ގަޔާ ކައިރިކޮށްލަން ހައްޔާން އުޅުނެވެ. ނަވްޔާއަށް ހިމާޔަތް ދޭން ބޭނުންވެފައިވާ ފަދައަކުންނެވެ. ނަމަވެސް ހައްޔާންގެ އަތް ފޮޅުވައިލުމަށްފަހު، ކަރުނަތައް ފޮހެމުން އެތެރެއަށް ދާން ނަވްޔާ ހިނގައިގަތެވެ. ނަވްޔާ ދާތަން ބަލަން ހިމޭންވެފައި ހައްޔާނަށް ހުރެވުނެވެ.